子夏问曰： 关睢何以为国风始也？ 孔子曰： 关睢至矣乎！夫关睢之人，仰则天，俯则地，幽幽冥冥，德之所藏，纷纷沸沸，道之所行，如神龙变化，斐斐文章。大哉！关睢之道也，万物之所系，群生之所悬命也，河洛出图书，麟凤翔乎郊，不由关睢之道，则关睢之事将奚由至矣哉！夫六经之策，皆归论汲汲，盖取之乎关睢，关睢之事大矣哉！冯冯翊翊，自东自西，自南自北，无思不服。子其勉强之，思服之，天地之间，生民之属，王道之原，不外此矣。 子夏喟然叹曰： 大哉！关睢乃天地之基也。 诗曰： 钟鼓乐之。
孔子抱圣人之心，仿徨乎道德之城，逍遥乎无形之乡。倚天理，观人情，明终始，知得失，故兴仁义，厌势利，以持养之。于是周室微，王道绝，诸侯力政，强劫弱，众暴寡，百姓靡安，莫之纪纲，礼仪废坏，人伦不理，于是孔子自东自西，自南自北，匍匐救之。
王者之政，贤能不待次而举，不肖不待须臾而废，元恶不待教而诛，中庸不待政而化。分未定也，则有昭穆。虽公卿大夫之子孙也，行绝礼仪，则归之庶人。遂倾覆之民，牧而试之。虽庶民之子孙也，积学而正身，行能礼仪，则归之士大夫。敬而待之，安则蓄，不安则弃。反侧之民，上收而事之，官而衣食之，王覆无遗，材行反时者，死之无赦，谓之天诛。是王者之政也。诗曰： 人而无仪，不死何为？
君者、民之源也，源清则流清，源浊则流浊。故有社稷者、不能爱其民，而求民亲己爱己，不可得也。民不亲不爱，而求为己用，为己死，不可得也。民弗为用，弗为死，而求兵之劲，城之固，不可得也。兵不劲，城不固，而欲不危削灭亡，不可得也。夫危削灭亡之情，皆积于此，而求安乐是闻，不亦难乎！是枉生者也。悲夫！枉生者不待时而灭亡矣。故人主欲强固安乐，莫若反己；欲附下一民，则莫若及之政；欲脩政美俗，则莫若求其人。彼其人者，生今之世，而志乎古之世，以天下之王公莫之好也，而是子独好之；以民莫之为也，而是子独为之也。抑为之者穷，而是子犹为之，而无是须臾怠焉差焉。独明夫先王所以遇之者，所以失之者，知国之安危臧否，若别白黑，则是其人也。人主欲强固安乐，则莫若与其人为之，巨用之，则天下为一，诸侯为臣；小用之，则威行邻国，莫之能御。若殷之用伊尹，周之遇太公，可谓巨用之矣；齐之用管仲，楚之用孙叔敖，可为小用之矣。巨用之者如彼，小用之者如此也。故曰： 粹而王，駮而霸，无一而亡。 诗曰： 四国无政，不用其良。 不用其良臣而不亡者，未之有也。
造父、天下之善御者矣，无车马，则无所见其能。羿、天下之善射者矣，无弓矢，则无所见其巧。彼大儒者、调一天下者也，无百里之地，则无所见其功。夫车固马选，而不能致千里者、则非造父也。弓调矢直，而不能射远中微，则非羿也。用百里之地，而不能调一天下，制四夷者，则非大儒也。彼大儒者、虽隐居穷巷陋室，无置锥之地，而王公不能与争名矣；用百里之地，则千里国不与之争胜矣；箠笞暴国，一齐天下，莫之能倾，是大儒之勋。其言有类，其行有礼，其举事无悔，其持检应变曲当，与时迁徙，与世偃仰，千举万变，其道一也，是大儒之稽也。故有俗人者、有俗儒者、有雅儒者、有大儒者。耳不闻学，行无正义，迷迷然以富利为隆，是俗人也。逢衣博带，略法先王，而足乱世，术谬学杂，其衣冠言行，为已同于世俗，而不知其恶也，言谈议说，已无异于老墨，而不知分，是俗儒者也。法先王，一制度，言行有大法，而明不能济法教之所不及、闻见之所未至，知之为知之，不知为不知，内不自诬，外不诬人，以是尊贤敬法，而不敢怠傲焉，是雅儒者也。法先王，依礼义，以浅持博，以一行万；苟有仁义之类，虽鸟兽若别黑白；奇物变□，所未尝闻见，卒然起一方，则举统类以应之，无所疑；援法而度之，奄然如合符节，是大儒者也。故人主用俗人，则万乘之国亡；用俗儒，则万乘之国存；用雅儒，则千里之国安；用大儒，则百里之地久，而三年，天下诸侯为臣；用万乘之国，则举错定于一朝之间。诗曰： 周虽旧邦，其命维新。 文王亦可谓大儒已矣。
楚成王读书于殿上，而伦扁在下，作而问曰： 不审主君所读何书也？ 成王曰： 先圣之书。 伦扁曰： 此真先圣王之糟粕耳！非美者也。 成王曰： 子何以言之？ 伦扁曰： 以臣轮言之。夫以规为圆，矩为方，此其可付乎子孙者也。若夫合三木而为一，应乎心，动乎体，其不可得而传者也。则凡所传，真糟粕耳。故唐虞之法，可得而考也，其喻人心，不可及矣。 诗曰： 上天之载，无声无臭。 其孰能及之！
孔子学鼓琴于师襄子而不进。师襄子曰： 夫子可以进矣！ 孔子曰： 丘已得其曲矣，未得其数也。 有间，曰： 天子可以进矣！ 曰： 丘已得其数矣，未得其意也。 有间，复曰： 夫子可以进矣！ 曰： 丘已得其人矣，未得其类也。 有间，曰： 邈然远望，洋洋乎！翼翼乎！必作此乐也，默然思，戚然而怅，以王天下，以朝诸侯者，其惟文王乎？ 师襄子避席再拜曰： 善！师以为文王之操也。 孔子持文王之声，知文王之为人。师襄子曰： 敢问何以知其文王之操也？ 孔子曰： 然。夫仁者好伟，和者好粉，智者好弹，有慇懃之意者好丽。丘是以知文王之操也。
传曰：闻其末而达其本者、圣也。纣之为主，劳民力，冤酷之令加于百姓，憯凄之恶施于大臣，群下不信，百姓疾怨，故天下叛，而愿为文王臣，纣自取之也。夫贵为天子，富有天下，及周师至，而令不行乎左右，悲夫！当是之时，索为匹夫，不可得也。诗曰： 天位殷适，使不侠四方。
夫五色虽明，有时而渝；丰交之木，有时而落；物有成衰，不得自若。故三王之道，周而复始，穷则反本，非务变而已，将以止恶扶微，绌缪沦非，调和阴阳，顺万物之宜也。诗曰： 勉勉我王，纲纪四方。
礼者、则天地之体，因人情而为之节文者也。无礼，何以正身？无师、安知礼之是也。礼然而然，是情安于礼也；师云而云，是知若师也。情安礼，知若师，则是君子之道。言中伦，行中理，天下顺矣。诗曰： 不识不知，顺帝之则。
上不知顺孝，则民不知反本。君不知敬长，则民不知贵亲。禘祭不敬，山川失时，则民无畏矣。不教而诛，则民不识劝也。故君子脩身及孝，则民不倍矣。敬孝达乎下，则民知慈爱矣。好恶喻乎百姓，则下应其上，如影响矣。是则兼制天下，定海内，臣万姓之要法也，明王圣主之所不能须臾而舍也。诗曰： 成王之孚，下土之式，永言孝思，孝思惟则。
成王之时，有三苗贯桑而生，同为一秀，大几满车，长几充箱。成王问周公曰： 此何物也？ 周公曰： 三苗同一秀，意者、天下殆同一也。 比几三年，累有越尝氏重九译而至，献白雉于周公：
道路悠远，山川幽深，恐使人之未达也，故重译而来。 周公曰：
吾何以见赐也？ 译曰： 吾受命国之黄发曰： 久矣！天之不迅风疾雨也，海不波溢也，三年于兹矣！意者、中国殆有圣人，盍往朝之／于是来也。 周公乃敬求其所以来。诗曰： 于万斯年，不遐有佐 。
登高临深，远见之乐，台榭不如丘山所见高也；平原广望，博观之乐，沼池不如川泽所见博也。劳心苦思，从欲极好，靡财伤情，毁名损寿，悲夫伤哉！穷君之反于是道，而愁百姓。诗曰： 上帝板板，下民卒瘅。
儒者、儒也，儒之为言无也，不易之术也，千举万变，其道不穷，六经是也。若夫君臣之义，父子之亲，夫妇之别，朋友之序，此儒者所谨守、日切磋而不舍也。虽居穷巷陋室之下，而内不足以充虚，外不足以盖形，无置锥之地，明察足以持天下，大举在人上，则王公之材也，小用使在位，则社稷之臣也，虽岩居穴处，而王侯不能与争名，何也？仁义之化存尔。如使王者听其言，信其行，则唐虞之法可得而观，颂声可得而听。诗曰： 先民有言，询于刍荛。 取谋之博也。
传曰：天子居广厦之下，帷帐之内，旃茵之上，被□舄，视不出阃，莽然而知天下者，以其贤左右也。故独视不若与众视之明也，独听不若与众听之聪也，独虑不若与众虑之工也。故明主使贤臣辐凑并进，所以通中正而致隐居之士。诗曰： 先民有言，询于刍荛。 此之谓也。
天设其高，而日月成明；地设其厚，而山陵成名；上设其道，而百事得序。自周衰坏以来，王道废而不起，礼义绝而不继。秦之时，非礼义，弃诗书，略古昔，大灭圣道，专为苟妄，以贪利为俗，以较猎为化，而天下大乱，于是兵作而火起，暴露居外，而民以侵渔遏夺相攘为服习，离圣王光烈之日久远，未尝见仁义之道，被礼义之风，是以嚚顽无礼，而肃敬日益凌迟，以威武相摄，妄为佞人，不避祸患，此其所以难治也。人有六情：目欲视好色，耳欲听宫商，鼻欲嗅芬香，口欲嗜甘旨，其身体四肢欲安而不作，衣欲被文绣而轻暖，此六者、民之六情也，失之则乱，从之则穆。故圣王之教其民也，必因其情，而节之以礼，必从其欲，而制之以义，义简而备，礼易而法，去情不远，故民之从命也速。孔子知道之易行，曰： 诗云： 牖民孔易。 非虚辞也。
□之性为丝，弗得女工燔以沸汤，抽其统理，不成为丝。卵之性为雏，不得良鸡覆伏孚育，积日累久，则不成为雏。夫人性善，非得明王圣主扶携，内之以道，则不成为君子。诗曰： 天生蒸民，其命匪谌。靡不有初，鲜克有终。 言惟明王圣主然后使之然也。
智如泉源，行可以为表仪者、人师也。智可以砥，行可以为辅弼者、人友也。据法守职，而不敢为非者、人吏也。当前决意，一呼再喏者、人隶也。故上主以师为佐，中主以友为佐，下主以吏为佐，危亡之主以隶为佐。语曰： 渊广者、其鱼大，主明者，其臣慧，相观而志合，必由其中。 故同明相见，同音相闻，同志相从，非贤者莫能用贤。故辅弼左右所任使者、有存亡之机，得失之要也，可无慎乎！诗曰： 不明尔德，时无背无侧；尔德不明，以无陪无卿。
昔者，禹以夏王，桀以夏亡；汤以殷王，纣以殷亡。故无常安之国，宜治之民，得贤则昌，不肖则亡，自古及今，未有不然者也。夫明镜者、所以照形也；往古者、所以知今也。夫知恶往古之所以危亡，而不袭蹈其所以安存者、则无以异乎却行而求逮于前人。鄙语曰： 不知为吏，视已成事。 或曰： 前车覆，后车不诫，是以后车覆也。 故夏之所以亡者、而殷为之，殷之所以亡者、而周为之。故殷可以鉴于夏，而周可以鉴于殷。诗曰： 殷鉴不远，在夏后之世。
传曰：骄溢之君寡忠，口惠之人鲜信。故盈把之木无合拱之枝，荣泽之水无吞舟之鱼，根浅则枝叶短，本绝则枝叶枯。诗曰： 枝叶未有害，本实先拨。 祸福自己出也。
水渊深广，则龙鱼生之；山林茂盛，则禽兽归之；礼义脩明，则君子怀之。故礼及身而行脩，礼及国而政明。能以礼扶身，则贵名自扬，天下顺焉，令行禁止，而王者之事毕矣。诗曰： 有觉德行，四国顺之。 夫此之谓也。
孔子曰： 夫谈说之术：齐庄以立之，端诚以处之，坚强以待之，辟称以喻之，分以明之，欢忻芬芳以送之，宝之珍之，贵之神之，如是、则说恒无不行矣，夫是之谓能贵其所贵。若夫无类之说，不形之行，不赞之辞，君子慎之。 诗曰： 无易由言，无曰苟矣。
夫百姓内不乏食，外不患寒，则可教御以礼义矣。诗曰： 蒸畀祖妣，以洽百礼。 百礼洽则百意逐，百意逐则阴阳调，阴阳调则寒暑均，寒暑均则三光清，三光清则风雨时，风雨时则群生宁，如是、则天道得矣。是以不出户而知天下，不窥牖而知天道。诗曰： 惟此圣人，瞻言百里。于铄王师，遵养时晦。 言相养之至于晦也。
天有四时：春夏秋冬，风雨霜露，无非教也。清明在躬，气志如神，嗜欲将至，有开必先。天降时雨，山川出云。诗曰： 崧高维岳，骏极于天。维岳降神，生甫及申。维申及甫，维周之翰。四国于蕃，四方于宣。 此文武之德也。三代之王也，必先其令名。诗曰：
明明天子，令闻不己。矢其文德，洽此四国。 此大王之德也。
蓝有青，而丝假之，青于蓝；地有黄，而丝假之，黄于地。蓝青地黄，犹可假也，仁义之事，不可假乎哉！东海之鱼，名曰鲽，比目而行，不相得，不能达。北方有兽，名曰娄，更食而更视，不相得，不能饱。南方有鸟，名曰鹣，比翼而飞，不相得，不能举。西方有兽，名曰蟨，前足鼠，后足兔，得甘草，必衔以遗蛩蛩距虚，其性非能蛩蛩距虚，将为假之故也。夫鸟兽鱼犹相假，而况万乘之主而独不知假此天下英雄俊士，与之为伍，则岂不病哉！故曰：以明扶明，则升于天；以明扶闇，则归其人；两瞽相扶，不伤墻木，不陷井阱，则其幸也。诗曰： 惟彼不顺，往以□垢。 闇行也。
福生于无为，而患生于多欲。知足、然后富从之，德宜君人，然后贵从之。故贵爵而贱德者，虽为天子，不尊矣；贪物而不知止者，虽有天下，不富矣。夫土地之生不益，山泽之出有尽，怀不富之心，而求不益之物；挟百倍之欲，而求有尽之财，是桀纣所以失其位也。诗曰： 大风有隧，贪人败类。
哀公问于子夏曰： 必学然后可以安国保民乎？ 子夏曰： 不学而能安国保民者，未之有也。 哀公曰： 然则五帝有师乎？ 子夏曰： 臣闻黄帝学乎大坟，颛顼学乎禄图，帝喾学乎赤松子，尧学乎务成子附，舜学乎尹寿，禹学乎西王国，汤学乎贷乎相，文王学乎锡畴子斯，武王学乎太公，周公学乎虢叔，仲尼学乎老聃。此十一圣人，未遭此师，则功业不能着乎天下，名号不能传乎后世者也。 诗曰： 不愆不忘，率由旧章。
德也者、包天地之大，配日月之明，立乎四时之周，临乎阴阳之交。寒暑不能动也，四时不能化也，敛乎太阴而不湿，散乎太阳而不枯。鲜洁清明而备，严威毅疾而神，至精而妙乎天地之间者、德也，微圣人，其孰能与于此矣。诗曰： 德輶如毛，民鲜克举之。
如岁之旱，草不溃茂，然天勃然兴云，沛然下雨，则万物无不兴起之者。民非无仁义根于心者也，王政怵迫，而不得见，忧郁而不得出。圣王在，彼□舄，视不出合，而天下随，倡而天下和，何如在此，有以应哉！诗曰： 如彼岁旱，草不溃茂。
 道者，何也？ 曰： 君之所道也。  君者，何也？ 曰： 群也。为天下万物而除其害者、谓之君。  王者何也？ 曰：
往也。天下往之，谓之王。 曰： 善养生者、故人尊之；善辩治人者，故人安之；善显设人者、故人亲之；善粉饰人者、故人乐之。四统者具，天下往之，四统无一，而天下去之，往之谓之王，去之谓之亡，故曰：道存则国存，道亡则国亡。夫省工商，众农人，谨盗贼，除奸邪，是所以生养之也。天子三公，诸侯一相，大夫擅官，士保职，莫不治理，是所以辩治之也。决德而定次，量能而授官，贤以为三公，贤以为诸侯，次则为大夫，是所以显设之也。修冠弁衣裳，黼黻文章，雕琢刻镂，皆有等差，是所以粉饰之也。故自天子至于庶人，莫不称其能，得其意，安乐其事，是所同也。若夫重色而成文，累味而备珍，则圣人所以分贤愚，明贵贱。故道得则泽流群生，而福归王公，泽流群生，则下安而和，福归王公，则上尊而荣，百姓皆怀安和之心，而乐戴其上，夫是之谓下治而上通，下治而上通，颂声之所以兴也。 诗曰： 降福简简，威仪反反。既醉既饱，福禄来反。
圣人养一性而御夫气，持一命而节滋味，奄治天下，不遗其小，存其精神，以补其中，谓之士。诗曰： 不竞不絿，不刚不柔。 言得中也。
朝廷之士为禄，故人而不出，山林之士为名，故往而不返。入而亦能出，往而亦能返，通移有常，圣也。诗曰： 不竞不絿，不刚不柔。 言得中也。
孔子侍坐于季孙。季孙之宰通曰： 君使人假马，其与之乎？ 孔子曰： 吾闻君取于臣，谓之取，不曰假。 季孙悟，告宰通曰： 今以往，君有取，谓之取，无曰假。 孔子曰正假马之言，而君臣之义定矣。论语曰： 必也正名乎？ 诗曰： 君子无易由言。


越王勾践使廉稽献民于荆王，荆王使者曰： 越、夷狄之国也，臣请欺其使者。 荆王曰： 越王、贤人也，其使者亦贤，子其慎之！ 使者出，见廉稽曰： 冠、则得以俗见，不冠、不得见。 廉稽曰： 夫越、亦周室之列封也，不得处于大国，而处江海之陂，与魭鳣鱼鳖为伍，文身翦发，而后处焉。今来至上国，必曰： 冠、得俗见，不冠、不得见。 如此、则上国使适越，亦将劓墨文身翦发，而后得以俗见，可乎？ 荆王闻之，披衣出谢。孔子曰： 使于四方，不辱君命，可谓士矣。
人之所以好富贵安乐，为人所称誉者、为身也；恶贫贱危辱，为人所谤毁者、亦为身也。然身何贵也？莫贵于气；人得气则生，失气则死；其气非金帛珠玉也，不可求于人也；非缯布五谷也，不可籴买而得也；在吾身耳，不可不慎也。诗曰： 既明且哲，以保其身。
吴人伐楚，昭王去国，国有屠羊说从行，昭王反国，赏从者，及说，说辞曰： 君失国，臣所失者屠；君反国，臣亦反其屠。臣之禄既厚，又何赏之？ 辞不受命，君强之，说曰： 君失国，非臣之罪，故不伏诛；君反国，非臣之功、故不受其赏。吴师入郢，臣畏寇避患，君反国，说何事焉。 君曰： 不受，则见之。 说对曰： 楚国之法，商人欲见于君者，必有大献重质，然后得见。今臣智不能存国，节不能死君，勇不能待寇，然见之，非国法也。 遂不受命，入于涧中。昭王谓司马子期曰： 有人于此，居处甚约，议论甚高，为我求之，愿为兄弟，请为三公。 司马子期舍车徒求之，五日五夜，见之，谓曰： 国危不救，非仁也；君命不从，非忠也；恶富贵于上，甘贫苦于下，意者过也。今君愿为兄弟，请为三公，不听君，何也？ 说曰： 三公之位，我知其贵于刀俎之肆矣；万钟之禄，我知其富于屠年之利矣。今见爵禄之利，而忘辞受之礼，非所闻也。 遂辞三公之位，而反乎屠羊之肆。君子闻之曰： 甚矣哉！屠羊子之为也，约己持穷，而处人之国矣。 说曰： 何谓穷？吾让之以礼，而终其国也。 曰： 在深渊之中，而不援彼之危，见昭王德衰于吴，而怀宝绝迹，以病其国，欲独全己者也，是厚于己而薄于君，狷乎！非救世者也。  何如则可谓救世矣？ 曰： 若申伯仲山甫可谓救世矣！昔者、周德大衰，道废于厉，申伯仲山甫辅相宣王，拨乱世，反之正，天下略振，宗庙复兴，申伯仲山甫乃并顺天下，匡救邪失，喻德教，举遗士，海内翕然向风。故百姓勃然咏宣王之德。诗曰： 周邦咸喜，戎有良翰。 又曰： 邦国若否，仲山甫明之。既明且哲，以保其身。夙夜匪懈，以事一人。 如是、可谓救世矣。
齐崔杼弑庄公，荆蒯芮使晋而反。其仆曰： 崔杼弑庄公，子将奚如？ 荆蒯芮曰： 驱之！将入死而报君。 其仆曰： 君之无道也，四邻诸侯莫不闻也，以夫子而死之，不亦难乎？ 荆蒯芮曰：
善哉！而言也！早言，我能谏；谏而不用，我能去；今既不谏，又不去。吾闻之；食其食，死其事，吾既食乱君之食，又安得治君而死之？ 遂驱车而入，死其事。仆曰： 人有乱君，犹必死之；我有治长，可无死乎？ 乃结辔自刎于车上。君子闻之，曰： 荆蒯芮可谓守节死义矣，仆夫则无为死也，犹饮食而遇毒也。 诗曰： 风夜匪懈，以事一人。 荆先生之谓也。易曰： 不恒其德，或承之羞。 仆夫之谓也。
逊而直、上也，切次之，谤谏为下，懦为死。诗曰： 柔亦不茹。
宋万与庄公战，获乎庄公，庄公败舍诸宫中，数月，然后归之，反为大夫于宋。宋万与闵公博，妇人皆在侧，万曰： 甚矣！鲁侯之淑，鲁侯之美也，天下诸侯宜为君者、惟鲁侯耳！ 闵公矜此妇人，妒其言，顾曰： 尔虏，焉知鲁侯之美恶乎？ 宋万怒，博闵公，绝脰。仇牧闻君弑，趋而至，遇之于门，手剑而叱之，万臂摋仇牧，碎其首，齿着乎门阖。仇牧可谓不畏强御矣。诗曰： 惟仲山甫，柔亦不茹，刚亦不吐。
可于君，不可于父，孝子不为也；可于父，不可于君，君子不为也。故君不可夺，亲亦不可夺也。诗曰： 恺悌君子，四方为则。
黄帝即位，施惠承天，一道修德，惟仁是行，宇内和平，未见凤凰，惟思其象，夙寐晨兴，乃召天老而问之，曰： 凤象何如？ 天老对曰： 夫凤象、鸿前麟后，蛇颈而鱼尾，龙文而龟身，燕颔而鸡啄；戴德负仁，抱中挟义；小音金，大音鼓；延颈奋翼，五彩备明；举动八风，气应时雨；食有质，饮有仪；往即文始，来即嘉成；惟凤为能通天祉，应地灵，律五音，览九德。天下有道，得凤象之一，则凤过之，得凤象之二，则凤翔之，得凤象之三，则凤集之，得凤象之四，则凤春秋下之，得凤象之五，则凤没身居之。 黄帝曰： 于戏！允哉！朕何敢与焉。 于是黄帝乃服黄衣，戴黄冕，致斋于宫，凤乃蔽日而至，黄帝降于东阶，西面再拜稽首，曰： 皇天降祉，不敢不承命。 凤乃止帝东国，集帝梧桐，食帝竹实，没身不去。诗曰： 凤凰于飞，翙翙其羽，亦集爰止。
魏文侯有子曰击，次曰诉，诉少而立以嗣，封击中山。三年莫往来，其傅赵苍唐曰： 父忘子，子不可忘父，何不遣使乎？ 击曰： 愿之，而未有所使也。 苍唐曰： 臣请使。 击曰： 诺。 于是乃问君所好与所嗜，曰： 君好北犬，嗜晨雁。 遂求北犬晨雁赉行。苍唐至，曰： 北蕃中山之君有北犬晨雁，使苍唐再拜献之。 文侯曰： 击知吾好北犬晨雁也，则见使者。 文侯曰： 击无恙乎？ 苍唐唯唯而不对，三问而三不对。文侯曰： 不对何也？ 苍唐曰： 臣闻：诸侯不名。君既已赐弊邑，使得小国侯，君问以名，不敢对也。 文侯曰： 中山之君无恙乎？ 苍唐曰： 今者、臣之来，拜送于郊。 文侯曰： 中山之君长短若何矣？ 苍唐曰： 问诸侯，比诸侯；诸侯之朝，则侧者皆人臣，无所比之，然则、所赐衣裘，几能胜之矣。 文侯曰： 中山之君亦何好乎？ 对曰： 好诗。 文侯曰： 于诗何好？ 曰： 好黍离与晨风。 文侯曰： 黍离何哉？ 对曰： 彼黍离离，彼稷之苗。行迈靡靡，中心摇遥知我者、谓我心忧；不知我者、谓我何求。悠悠苍天，此何人哉？ 文侯曰： 怨乎？ 曰： 非敢怨也，时思也。 文侯曰： 晨风谓何？ 对曰： 鴥彼晨风，郁彼北林。未见君子，忧心钦钦。如何如何！忘我实多。 于是文侯大悦，曰： 欲知其子，视其母；欲知其君，视其所使。中山君不贤，恶能得贤。 遂废太子诉，召中山君以为嗣。诗曰： 凤凰于飞，刿刿其羽，亦集爰止。蔼蔼王多吉士，惟君子使，媚于天子。 君子曰： 夫使、非直敝车罢马而已，亦将喻诚信，通气志，明好恶，然后可使也。
子贱治单父其民附，孔子曰： 告丘之所以治之者。 对曰： 不齐时发仓廪，振困穷，补不足。 孔子曰： 是小人附耳，未也。 对曰： 赏有能，招贤才，退不肖。 孔子曰： 是士附耳，未也。 对曰： 所父事者三人，所兄事者五人，所友者十有二人，所师者一人。 孔子曰： 所父事者三人，〔足以教孝矣，〕所兄事者五人，足以教弟矣；所友者十有二人，足以袪壅蔽矣；所师者一人，足以虑无失策，举无败功矣。惜乎！不齐〔之所为者小也，〕为之大，功乃与尧舜参矣。 诗曰： 恺悌君子，民之父母。 子贱其似之矣。
度地图居以立国，崇恩博利以怀众，明好恶以正法度，率民力稼，学校庠序以立教，事老养孤以化民，升贤赏功以劝善，惩奸绌失以丑恶，讲御习射以防患，禁奸止邪以除害，接贤连友以广智，宗亲族附以益强。诗曰： 恺悌君子。
齐景公使人于楚，楚王与之上九重之台，顾使者曰： 齐有台若此乎？ 使者曰： 吾君有治位之坐，土阶三等，茅茨不翦，朴椽不斫者，犹以谓为之者劳，居之者泰，吾君恶有台若此者！ 楚王盖悒如也。使者可谓不辱君命，其能专对矣。
传曰：予小子使尔继邵公之后。受命者必以其祖命之。孔子为鲁司寇，命之曰： 宋公之子弗甫有孙鲁孔丘，命尔为司寇。 孔子曰： 弗甫敦及厥辟，将不堪。 公曰： 不妄。
传曰：诸侯之有德，天子锡之：一锡车马，再锡衣服，三锡虎贲，四锡乐器，五锡纳陛，六锡朱户，七锡弓矢，八锡鈇钺，九锡秬鬯。诗曰： 厘尔圭瓒，秬鬯一卣。
齐景公问子贡曰： 先生何师？ 对曰： 鲁仲尼。 曰： 仲尼贤乎？ 曰： 圣人也，岂直贤哉？ 景公嘻然而笑曰： 其圣何如？ 子贡曰： 不知也。 景公悖然作色曰： 始言圣人，今言不知，何也？ 子贡曰： 臣终身戴天，不知天之高也；终身践地，不知地之厚也。若臣之事仲尼，譬犹渴操壶杓，就江海而饮之，腹满而去，又安知江海之深乎？ 景公曰： 先生之誉，得无太甚乎！ 子贡曰： 臣赐何敢甚言，尚虑不及耳！臣誉仲尼，譬犹两手捧土而附泰山，其无益亦明矣；使臣不誉仲尼，譬犹两手杷泰山，无损亦明矣。 景公曰： 善岂其然！善岂其然！ 诗曰： 绵绵翼翼，不测不克。
一谷不升谓之嗛，二谷不升谓之饥，三谷不升谓之馑，四谷不升谓之荒，五谷不升谓之大侵。大侵之礼，君食不兼味，台榭不饰，道路不除，百官补而不制，鬼神祷而不祠，此大侵之礼也。诗曰： 我居御卒荒。 此之谓也。
古者、天子为诸侯受封，谓之采地，百里诸侯以三十里，七十里诸侯以二十里，五十里诸侯以十里。其后子孙虽有罪而绌，使子孙贤者守其地，世世以祠其始受封之君，此之谓兴灭国，继绝世也。书曰： 兹予享于先王，尔祖其从享之。
梁山崩，晋君召大夫伯宗，道逢辇者，以其辇服其道，伯宗使其右下，欲鞭之。辇者曰： 君趋道岂不远矣，不知事而行，可乎？ 伯宗喜，问其所居。曰： 绛人也。 伯宗曰： 子亦有闻乎？ 曰： 梁山崩，壅河，顾三日不流，是以召子。 伯宗曰： 如之何？ 曰： 天有山，天崩之；天有河，天壅之。伯宗将如之何？ 伯宗私问之。曰： 君其率群臣，素服而哭之，既而祠焉，河斯流矣。 伯宗问其姓名，弗告。伯宗到，君问，伯宗以其言对。于是君素服，率群臣而哭之，既而祠焉，河斯流矣。君问伯宗何以知之，伯宗不言受辇者，诈以自知。孔子闻之，曰： 伯宗其无后，攘人之善。 诗曰： 天降丧乱，灭我立王。 又曰： 畏天之威，于时保之。
晋平公使范昭观齐国之政，景公锡之宴，晏子在前，范昭趋曰： 愿君之倅樽以为寿。 景公顾左右曰： 酌寡人樽，献之客。 〔 范昭已饮。 〕晏子对曰： 彻去樽。 范昭不说，起舞，顾太师曰： 子为我奏成周之乐，愿舞。 太师对曰： 盲臣不习。 范昭起，出门。景公谓晏子曰： 夫晋、天下大国也，使范昭来观齐国之政，今子怒大国之使者，将奈何？ 晏子曰： 范昭之为人也，非陋而不知礼也，是欲试吾君，婴故不从。 于是景公召太师而问之曰： 范昭使子奏成周之乐，何故不调？ 对如晏子。于是范昭归，报平公曰： 齐未可并也。吾试其君，晏子知之；吾犯其乐，太师知之。 孔子闻之，曰： 善乎！晏子不出俎豆之间，折冲千里。 诗曰： 实右序有周，薄言震之，莫不震叠。
三公者何？曰：司空、司马、司徒也。司马主天，司空主土，司徒主人。故阴阳不和，四时不节，星辰失度，灾变异常，则责之司马。山陵崩竭，川谷不流，五谷不植，草木不茂，则责之司空。君臣不正，人道不和，国多盗贼，下怨其上，则责之司徒。故三公典其职，忧其分，举其辩，明其隐，此三公之任也。诗曰： 济济多士，文王以宁。 又曰： 明昭有周，式序在位。 言各称职也。
夫贤君之治也：温良而和，宽容而爱，刑清而省，喜赏而恶罚，移风崇教，生而不杀，布惠施恩，仁不偏与，不夺民力，役不逾时，百姓得耕，家有收聚，民无冻馁，食无腐败，士不造无用，雕文不粥于肆，斧斤以时入山林，国无佚士，皆用于世，黎庶欢乐，衍盈方外，远人归义，重译执贽，故得风雨不烈。小雅曰： 有渰萋萋，兴雨祈祈。 以是知太平无飘风暴雨明矣。
昨日何生？今日何成？必念归厚，必念治生；日慎一日，完如金城。诗曰： 我日斯迈，而月斯征。夙兴夜寐，无忝尔所生。
官怠于有成，病加于小愈，祸生于懈惰，孝衰于妻子，察此四者、慎终如始。易曰： 小狐汔济，濡其尾。 诗曰： 靡不有初，鲜克有终。
孔子燕居，子贡摄齐而前曰： 弟子事夫子有年矣，才竭而智罢，振于学问，不能复进，请一休焉。 子曰： 赐也，欲焉休乎？ 曰： 赐欲休于事君。 孔子曰： 诗云： 夙夜匪懈，以事一人。 为之若此其不易也，若之何其休也！ 曰： 赐休于事父。 孔子曰： 诗云： 孝子不匮，永锡尔类。 为之若此其不易也，如之何其休也！ 曰： 赐欲休于事兄弟。 孔子曰： 诗云： 妻子好合，如鼓瑟琴。兄弟既翕，和乐且耽。 为之若此其不易也，如之何其休也！ 曰： 赐欲休于耕田。 孔子曰： 诗云： 昼尔于茅，宵尔索绹；亟其乘屋，其始播百谷。 为之若此其不易也，若之何其休也。 子贡曰： 君子亦有休乎？ 孔子曰： 阖棺兮乃止播耳，不知其时之易迁兮，此之谓君子所休也。故学而不已，阖棺乃止。 诗曰： 日就月将。 言学者也。
鲁哀公问冉有曰： 凡人之质而已，将必学而后为君子乎？ 冉有对曰： 臣闻之：虽有良玉，不刻镂，则不成器；虽有美质，不学，则不成君子。 曰： 何以知其然也？  夫子路、卞之野人也，子贡、卫之贾人也，皆学问于孔子，遂为天下显士，诸侯闻之，莫不尊敬，卿大夫闻之，莫不亲爱，学之故也。昔吴楚燕代谋为一举而欲伐秦，祧贾、监门之子也，为秦往使也，遂绝其谋，止其兵，及其反国，秦王大悦，立为上卿。夫百里奚、齐之乞者也，逐于齐西，无以进，自卖五羊皮，为一轭车，见秦缪公，立为相，遂霸西戎。太公望少为人婿，老而见去，屠牛朝歌，赁于棘津，钓于磻溪，文王举而用之，封于齐。管仲亲射桓公，遂除报雠之心，立以为相，存亡继绝，九合诸侯，一匡天下。此四子者、皆尝卑贱穷辱矣、然其名声驰于后世，岂非学问之所致乎？由此观之，士必学问然后成君子。诗曰：
日就月将。  于是哀公嘻然而笑曰： 寡人虽不敏，请奉先生之教矣。
曾子有过，曾澈引杖击之，仆地，有间，乃苏，起曰： 先生得无病乎？ 鲁人贤曾子，以告夫子。夫子告门人： 参来，〔勿内也。 曾参自以无罪，使人谢孔子，孔子曰： 〕汝不闻：昔者、舜为人子乎？小箠则待笞，大杖则逃。索而使之，未尝不在侧；索而杀之，未尝可得。今汝委身以待暴怒，拱立不去，杀身以陷父不义，其不孝孰大焉？汝非王者之民〔也，杀王者之民〕，其罪何如？ 诗曰： 优哉柔哉！亦是戾矣１又曰： 载色载笑，匪怒伊教。
齐景公使人为弓，三年乃成，景公得弓而射，不穿三札，景公怒，将杀弓人。弓人之妻往见景公曰： 蔡人之子，弓人之妻也。此弓者、太山之南，乌号之柘，骍牛之角，荆麋之筋，河鱼之胶也。四物、天下之练材也，不宜穿札之少如此。且妾闻：奚公之车，不能独走；莫邪虽利，不能独断；必有以动之。夫射之道：在手若附枝，掌若握卵，四指如断短杖，右手发之，左手不知，此盖射之道。 景公以为仪而射之，穿七札，蔡人之夫立出矣。诗曰： 好是正直。
齐有得罪于景公者，景公大怒，缚置之殿下，召左右肢解之，敢谏者诛。晏子左手持头，右手磨刀，仰而问曰： 古者明王圣主其肢解人，不审从何肢解始也？ 景公离席曰： 纵之，罪在寡人。 诗曰： 好是正直。
传曰： 居处齐则色姝，食饮齐则气珍，言语齐则信听，思齐则成，志齐则盈。五者齐，斯神居之。诗曰： 既和且平，依我磬声。
魏文侯问狐卷子曰： 父贤足恃乎？ 对曰： 不足。  子贤足恃乎？ 对曰： 不足。  兄贤足恃乎？ 曰： 不足。  弟贤足恃乎？ 对曰： 不足。  臣贤足恃乎？ 对曰： 不足。 文侯勃然作色而怒曰： 寡人问此五者于子，一一皆以为不足者，何也？ 对曰： 父贤不过尧，而丹朱放；子贤不过舜，而瞽瞍顽；兄贤不过舜，而象傲；弟贤不过周公，而管叔诛；臣贤不过汤武，而桀纣伐。望人者不至，恃人者不久。君欲治，从身始，人何可恃乎？ 诗曰： 自求伊祜。
汤作护。闻其宫声，使人温良而宽大；闻其商声，使人方廉而好义；闻其角声，使人恻隐而爱仁；闻其征声，使人乐养而好施；闻其羽声，使人恭敬而好礼。诗曰： 汤降不迟，圣敬日跻。
孔子曰： 易先同人，后大有，承之以谦，不亦可乎？ 故天道亏盈而益谦，地道变盈而流谦，鬼神害盈而福谦，人道恶盈而好谦。谦者、抑事而损者也，持盈之道，抑而损之，此谦德之于行也，顺之者吉，逆之者凶。五帝既没，三王既衰，能行谦德者，其惟周公乎！文王之子，武王之弟，成王之叔父，假天子之尊位七年，所执贽而帅见者十人，所还质而友见者十三人，穷巷白屋之士所先见者四十九人，时进善者百人，宫朝者千人，谏臣五人，辅臣五人，拂臣六人，载干戈以至于封侯，而同姓之士百人。孔子曰： 犹以周公为天下赏，则以同族为众，而异族为寡也。 故德行宽容、而守之以恭者荣；土地广大、而守之以俭者安；位尊禄重、而守之以卑者贵；人众兵强、而守之以畏者胜；聪明睿智、而守之以愚者哲；博闻强记、而守之以浅者不溢。此六者皆谦德也。易曰： 谦、亨，君子有终，吉。 能以此终吉者、君子之道也。贵为天子，富有四海，而德不谦，以亡其自身者、桀纣是也，而况众庶乎！夫易有一道焉，大足以治天下，中足以安家国，近足以守其身者、其惟谦德乎！诗曰： 汤降不迟，圣敬日跻。
昔者、田子方出，见老马于道，喟然有志焉，以问御者曰： 此何马也？ 曰： 故公家畜也，罢而不为用，故出放也。 田子方曰： 少尽其力，而老去其身，仁者不为也。 束帛而赎之。穷士闻之，知所归心矣。诗曰： 汤降不迟，圣敬日跻。
齐庄公出猎，有螳蜋举足将抟其轮。问其御曰： 此何虫也？ 御曰： 此螳蜋也。其为虫、知进而不知退，不量力而轻就敌。 庄公曰： 以为人，必为天下勇士矣。 于是回车避之。而勇士归之。诗曰： 汤降不迟。
魏文侯问李克曰： 人有恶乎？ 李克曰： 有。夫贵者、则贱者恶之，富者、则贫者恶之，智者、则愚者恶之。 文侯曰： 善行此三者、使人勿恶，亦可乎？ 李克曰： 可。臣闻：贵而下贱，则众弗恶也；富能分贫，则穷士弗恶也；智而教愚，则童蒙者弗恶也。 文侯曰： 善哉言乎！尧舜其犹病诸！寡人虽不敏，请守斯语矣。 诗曰： 不遑启处。
有鸟于此，架巢于葭苇之颠，天喟然而风，则葭折而巢坏何？其所托者弱也。稷蜂不攻，而社鼠不薰，非以稷蜂社鼠之神，其所托者善也。故圣人求圣者以辅。夫吞舟之鱼大矣，荡而失水，则为蝼蚁所制，失其辅也。故曰：不明尔德，时无背无侧；尔德不明，以无陪无卿。


孟子少时诵，其母方织，孟辍然中止，乃复进，其母知其喧也，呼而问之曰： 何为中止？ 对曰： 有所失复得。 其母引刀裂其织，以此诫之，自是之后，孟子不复喧矣。孟子少时，东家杀豚，孟子问其母曰： 东家杀豚，何为？ 母曰： 欲啖汝。 其母自悔而言曰： 吾怀妊是子，席不止，不坐；割不正，不食；胎教之也。今适有知而欺之，是教之不信也。 乃买东家豚肉以食之，明不欺也。诗曰： 宜尔子孙绳绳兮。 言贤母使子贤也。
田子为相，三年归休，得金百镒，奉其母。母曰： 子安得此金？ 对曰： 所受俸禄也。 母曰： 为相三年，不食乎？治官如此，非吾所欲也。孝子之事亲也，尽力致诚，不义之物，不入于馆，为人子不可不孝也！子其去之。 田子愧惭，走出，造朝还金，退请就狱。王贤其母，说其义，即舍田子罪，令复为相，以金赐其母。诗曰： 宜尔子孙绳绳兮。
孔子行，闻哭声甚悲。孔子曰： 驱！驱！前有贤者。 至、则皋鱼也。被褐拥鎌，哭于道傍。孔子辟车与之言曰： 子非有丧，何哭之悲也？ 皋鱼曰： 吾失之三矣：少而学，游诸侯，以后吾亲，失之一也；高尚吾志，间吾事君，失之二也；与友厚而小绝之，失之三矣。树欲静而风不止，子欲养而亲不待也。往而不可〔追者，年也，去而不可〕得见者、亲也。吾请从此辞矣。 立槁而死。孔子曰： 弟子诫之，足以识矣。 于是门人辞归而养亲者十有三人。
子路曰： 有人于斯，夙兴夜寐，手足胼胝，而面目黧黑，树艺五谷，以事其亲，而无孝子之名者、何也？ 孔子曰： 吾意者、身未敬邪！色不顺邪！辞不逊邪！古人有言曰： 衣欤！食欤！曾不尔即。 子劳以事其亲，无此三者，何为无孝之名！意者、所友非仁人邪！坐，语汝，虽有国士之力，不能自举其身，非无力也，势不便也。是以君子入则笃孝，出则友贤，何为其无孝子之名！诗曰： 父母孔迩。
伯牙鼓琴，钟子期听之，方鼓琴，志在山，钟子期曰： 善哉！鼓琴！巍巍乎如太山。 志在流水，钟子期曰： 善哉！鼓琴！洋洋乎若江河。 钟子期死，伯牙僻琴绝弦，终身不复鼓琴，以为世无足与鼓琴也。非独琴如此，贤者亦有之，苟非其时，则贤者将奚由得遂其功哉！
秦攻魏，破之。少子亡而不得。令魏国曰： 有得公子者，赐金千斤；匿者、罪至十族。 公子乳母与俱亡。人谓乳母曰： 得公子者赏甚重，乳母当知公子处而言之。 乳母应之曰： 我不知其处，虽知之，死则死，不可以言也。为人养子，不能隐而言之，是畔上畏死。吾闻：忠不畔上，勇不畏死。凡养人子者，生之，非务杀之也，岂可见利畏诛之故，废义而行诈哉！吾不能生而使公子独死矣。 遂与公子俱逃泽中。秦军见而射之，乳母以身蔽之，着十二矢，遂不令中公子。秦王闻之，飨以太牢，且爵其兄为大夫。诗曰： 我心匪石，不可转也。
子路曰： 人善我，我亦善之；人不善我，我不善之。 子贡曰： 人善我，我亦善之；人不善我，我则引之进退而己耳。 颜回曰： 人善我，我亦善之；人不善我，我亦善之。 三子所持各异，问于夫子。夫子曰： 由之所持，蛮貊之言也；赐之所言，朋友之言也；回之所言，亲属之言也。 诗曰： 人之无良，我以为兄。
齐景公纵酒，醉，而解衣冠，鼓琴以自乐。顾左右曰： 仁人亦乐此乎？ 左右曰： 仁人耳目犹人，何为不乐乎？ 景公曰： 驾车以迎晏子。 晏子闻之，朝服而至。景公曰： 今者、寡人此乐，愿与大夫同之。 晏子曰： 君言过矣！自齐国五尺已上，力皆能胜婴与君，所以不敢者、畏礼也。故自天子无礼，则无以守社稷；诸侯无礼，则无以守其国；为人上无礼，则无以使其下；为人下无礼，则无以事其上；大夫无礼，则无以治其家；兄弟无礼，则不同居；人而无礼，不若遄死。 景公色媿，离席而谢曰： 寡人不仁无良，左右淫湎寡人，以至于此，请杀左右，以补其过。 晏子曰： 左右无过。君好礼，则有礼者至，无礼者去；君恶礼，则无礼者至，有礼者去。左右何罪乎？ 景公曰： 善哉！ 乃更衣而坐，觞酒三行，晏子辞去，景公拜送。诗曰： 人而无礼，胡不遄死。
传曰：堂衣若扣孔子之门，曰： 丘在乎？丘在乎？ 子贡应之曰： 君子尊贤而容众，嘉善而矜不能，亲内及外，己所不欲，勿施于人。子何言吾师之名焉？ 堂衣若曰： 子何年少言之绞？ 子贡曰： 大车不绞，则不成其任；琴瑟不绞，则不成其音。子之言绞，是以绞之也。 堂衣若曰： 吾始以鸿之力，今徒翼耳！ 子贡曰： 非鸿之力，安能举其翼！ 诗曰： 如切如瑳，如琢如磨。
齐景公出弋昭华之池，颜邓聚主鸟而亡之，景公怒，而欲杀之。晏子曰： 夫邓聚有死罪四，请数而诛之。 景公曰： 诺。 晏子曰： 邓聚为吾君主鸟而亡之，是罪一也；使吾君以鸟之故而杀人，是罪二也；使四国诸侯闻之，以吾君重鸟而轻士，是罪三也；天子闻之，必将贬绌吾君，危其社稷，绝其宗庙，是罪四也。此四罪者、故当杀无赦，臣请加诛焉。 景公曰： 止。此亦吾过矣，愿夫子为寡人敬谢焉。 诗曰： 邦之司直。
魏文侯问于解狐曰： 寡人将立西河之守，谁可用者？ 解狐对曰： 荆伯柳者、贤人，殆可。 〔文侯曰： 是非子之雠也？ 对曰： 君问可，非问雠也。 〕文侯将以荆伯柳为西河守。荆伯柳问左右，谁言我于吾君。左右皆曰： 解狐。 荆伯柳见解狐而谢之曰： 子乃宽臣之过也，言于君，谨再拜谢。 解狐曰： 言子者，公也；怨子者，吾私也。公事已行，怨子如故。 张弓射之，走十步而没，可谓勇矣。诗曰： 邦之司直。
楚有善相人者，所言无遗美，闻于国中。庄王召见而问焉。对曰： 臣非能相人也，能相人之友者也。观布衣者，其友皆孝悌笃谨畏令，如此者，家必日益，而身日安，此所谓吉人者也。观事君者，其友皆诚信有行好善，如此者、措事日益，官职日进，此所谓吉臣者也。人主朝臣多贤，左右多忠，主有失败，皆交争正谏，如此者、国日安，主日尊，名声日显，此所谓吉主者也。臣非能相人也，观友者也。 王曰： 善。 其所以任贤使能，而霸天下者，始遇之于是也。诗曰： 彼己之子，邦之彦兮。
孔子出游少源之野。有妇人中泽而哭，其音甚哀。孔子使弟子问焉，曰： 夫人何哭之哀？ 妇人曰： 乡者、刈蓍薪，亡吾蓍簪，吾是以哀也。 弟子曰： 刈蓍薪而亡蓍簪，有何悲焉？ 妇人曰： 非伤亡簪也，盖不忘故也。
传曰：君子之闻道，入之于耳，藏之于心，察之以仁，守之以信，行之以义，出之以逊，故人无不虚心而听也。小人之闻道，入之于耳，出之于口，苟言而已，譬如饱食而呕之，其不惟肌肤无益，而于志亦戾矣。诗曰： 胡能有定。
孔子与子贡子路颜渊游于戎山之上。孔子喟然叹曰： 二三子各言尔志，予将览焉。由、尔何如？ 对曰： 得白羽如月，赤羽如朱，击钟鼓者、上闻于天，下槊于地，使将而攻之，惟由为能。 孔子曰： 勇士哉！赐、尔何如？ 对曰： 得素衣缟冠，使于两国之间，不持尺寸之兵，斗升之粮，使两国相亲如弟兄。 孔子曰： 辩士哉！回、尔何如？ 对曰： 鲍鱼不与兰茞同笥而藏，桀纣不与尧舜同时而治。二子已言，回何言哉！ 孔子曰： 回有鄙之心。 颜渊曰： 愿得明王圣主为之相，使城郭不治，沟池不凿，阴阳和调，家给人足，铸库兵以为农器。 孔子曰： 大士哉！由来区区汝何攻？赐来便便汝何使？愿得之冠，为子宰焉。
贤士不以耻食，不以辱得。老子曰： 名与身孰亲？身与货孰多？得与亡孰病？是故甚爱必大费，多藏必厚亡。知足不辱，知止不殆，可以长久。大成若缺，其用不敝；大盈若冲，其用不穷；大直若诎大辩若讷，大巧若拙，其用不屈。罪莫大于多欲，祸莫大于不知足。故知足之足，常足矣。
孟子妻独居，踞，孟子入户视之。白其母曰： 妇无礼，请去之。 母曰： 何也？ 曰： 踞。 其母曰： 何知之？ 孟子曰： 我亲见之。 母曰： 乃汝无礼也，非妇无礼。礼不云乎： 将入门，〔问孰存；〕将上堂，声必扬；将入户，视必下。 不掩人不备也。今汝往燕私之处，入户不有声，令人踞而视之，是汝之无礼也，非妇无礼也。 于是孟子自责，不敢出妇。诗曰： 采葑采菲，无以下体？
孔子出卫之东门，逆姑布子卿。曰： 二三子引车避，有人将来，必相我者也，志之。 姑布子卿亦曰： 二三子引车避，有圣人将来。 孔子下，步。姑布子卿迎而视之五十步，从而望之五十步。顾子贡曰： 是何为者也？ 子贡曰： 赐之师也，所谓鲁孔丘也。 姑布子卿曰： 是鲁孔丘欤！吾固闻之。 子贡曰： 赐之师何如？ 姑布子卿曰： 得尧之颡，舜之目，禹之颈，皋陶之喙。从前视之，盎盎乎似有王者；从后视之，高肩弱脊，此惟不及四圣者也。 子贡吁然。姑布子卿曰： 子何患焉。污面而不恶，葭喙而不藉，远而望之，羸乎若丧家之狗，子何患焉！子何患焉？ 子贡以告孔子。孔子无所辞，独辞丧家之狗耳，曰： 丘何敢乎？ 子贡曰： 污面而不恶，葭喙而不藉，赐以知之矣。不知丧家狗，何足辞也？ 子曰： 赐、汝独不见夫丧家之狗欤！既敛而椁，布器而祭，顾望无人。意欲施之，上无明王，下无贤士方伯，王道衰，政教失，强陵弱，众暴寡，百姓纵心，莫之纲纪。是人固以丘为欲当之者也。丘何敢乎？
脩身不可不慎也：嗜欲侈则行亏，谗毁行则害成；患生于忿怒，祸起于纤微；污辱难湔洒，败失不复追。不深念远虑，后悔何益！徼幸者、伐性之斧也，嗜欲者、逐祸之马也，谩诞者、趋祸之路也，毁于人者、困穷之舍也。是故君子不徼幸，节嗜欲，务忠信，无毁于一人，则名声尚尊，称为君子矣。诗曰： 何其处兮，必有与也。
君子之居也，绥如安裘，晏如覆杅。天下有道，则诸侯畏之；天下无道，则庶人易之。非独今日，自古亦然。昔者，范蠡行游，与齐屠地居，奄忽龙变，仁义沈浮，汤汤慨慨，天地同忧。故君子居之，安得自若！诗曰： 心之忧矣，其谁知之？
田子方之魏。魏太子从车百乘而迎之郊，太子再拜谒田子方，田子方不下车。太子不说曰： 敢问何如则可以骄人矣？ 田子方曰： 吾闻以天下骄人而亡者、有矣。〔以一国骄人而亡者，有矣。〕由此观之，则贫贱可以骄人矣。夫志不得，则授履而适秦楚耳，安往而不得贫贱乎？ 于是太子再拜而后退，田子方遂不下车。
戴晋生弊衣冠而往见梁王。梁王曰： 前日寡人以上大夫之禄要先生，先生不留；今过寡人邪！ 戴晋生欣然而笑，仰而永叹曰： 嗟乎！由此观之，君曾不足与游也。君不见大泽中雉乎？五步一噣，终日乃饱；羽毛悦泽，光照于日月；奋翼争鸣，声响于陵泽者何？彼乐其志也。援置之囷仓中，常噣粱粟，不旦时而饱；然犹羽毛憔悴，志气益下，低头不鸣，夫食岂不善哉？彼不得其志故也。今臣不远千里而从君游者，岂食不足？窃慕君之道耳，臣始以君为好士，天下无双，乃今见君不好士明矣！ 辞而去，终不复往。
楚庄王使使赉金百斤，聘北郭先生。先生曰： 臣有箕帚之使，愿入计之。 即谓夫人曰： 楚欲以我为相，今日相，即结驷列骑，食方丈于前，如何？ 妇人曰： 夫子以织屦为食，食粥毚履，无怵惕之忧者、何哉？与物无治也。今如结驷列骑，所安不过容膝；食方丈于前，所甘不过一肉。以容膝之安，一肉之味，而殉楚国之忧，其可乎？ 于是遂不应聘，与妇去之。诗曰： 彼美淑姬，可与晤言。
传曰：昔戎将由余使秦。秦缪公问以得失之要，对曰： 古有国者，未尝不以恭俭也，失国者、未尝不以骄奢也。 由余因论五帝三王之所以衰，及至布衣之所以亡，缪公然之。于是告内史王缪曰： 邻国有圣人，敌国之忧也。由余、圣人也，将奈之何？ 王缪曰： 夫戎王居僻陋之地，未尝见中国之声色也，君其遗之女乐，以淫其志，乱其政，其臣下必疏，因为由余请缓期，使其君臣有间，然后可图。 缪公曰： 善。 乃使王缪以女乐二列遗戎王，为由余请期，戎王大悦，许之。于是张酒听乐，日夜不休，终岁淫纵，卒马多死。由余归，数谏不听，去，之秦，秦公子迎，拜之上卿。遂并国十二，辟地千里。
子夏过曾子。曾子曰： 入食。 子夏曰： 不为公费乎？ 曾子曰： 君子有三费，饮食不在其中；君子有三乐，钟磬琴瑟不在其中。 子夏曰： 敢问三乐？ 曾子曰： 有亲可畏，有君可事，有子可遗，此一乐也。有亲可谏，有君可去，有子可怒，此二乐也。有君可喻，有友可助，此三乐也。 子夏问： 敢问三费？ 曾子曰： 少而学，长而忘，此一费也。事君有功，而轻负之，此二费也，久交友而中绝之，此三费也。 子夏曰： 善哉！谨身事一言，愈于终身之诵；而事一士，愈于治万民之功；夫人不可以不知也。吾尝蓾焉，吾田期岁不收，土莫不然，何况于人乎！与人以实，虽疏必密；与人以虚，虽戚必疏。夫实之与实，如胶如漆；虚之与虚，如薄冰之见昼日。君子可不留意哉！ 诗曰： 神之听之，终和且平。
晏子之妻使人布衣纻表。田无宇讥之曰： 出于室，何为者也？ 晏子曰： 家臣也。 田无宇曰： 位为中卿，食田七十万，何用是人为畜之？ 晏子曰： 弃老取少，谓之瞽；贵而忘贱，谓之乱；见色而说，谓之逆。吾岂以逆乱瞽之道哉！
夫凤凰之初起也，翾翾十步，〔藩篱〕之雀喔咿而笑之，及其升于高，一诎一信，展而云间，藩木之雀超然自知不及远矣。士褐衣缊着，未尝完也，粝藿之食，未尝饱也，世俗之士即以为羞耳；及其出则安百议，用则延民命，世俗之士超然自知不及远矣。诗曰： 正是国人，胡不万年？
齐王厚送女，欲妻屠牛吐，屠牛吐辞以疾。其友曰： 子终死腥臭之肆而已乎！何为辞之？ 吐应之曰： 其女丑。 其友曰： 子何以知之？ 吐曰： 以吾屠知之。 其友曰： 何谓也？ 吐曰： 吾肉善，〔如量〕而去苦少耳；吾肉不善，虽以吾附益之，尚犹贾不售。今厚送子，子丑故耳。 其友后见之，果丑。传曰： 目如擗杏，齿如编贝。
传曰：孔子过康子，子张子夏从。孔子入座。二子相与论，终日不决。子夏辞气甚隘，颜色甚变。子张曰： 子亦闻夫子之议论邪？徐言訚訚，威仪翼翼，后言先默，得之推让，巍巍乎！荡荡乎！道有归矣。小人之论也，专意自是，言人之非，瞠目搤腕，疾言喷喷，口沸目赤，一幸得胜，疾笑嗌嗌，威仪固陋，辞气鄙俗，是以君子贱之也。


齐宣王谓田过曰： 吾闻：儒者亲丧三年。君与父孰重？ 过对曰： 殆不如父重。 王忿然曰： 曷为士去亲而事君？ 对曰： 非君之土地，无以处吾亲；非君之禄，无以养吾亲；非君之爵，无以尊显吾亲；受之于君，致之于亲，凡事君以为亲也。 宣王悒然，无以应之。诗曰： 王事靡盬，不遑将父。
赵王使人于楚，鼓瑟而遣之，曰： 慎无失吾言。 使者受命，伏而不起，曰： 大王鼓瑟，未尝若今日之悲也。 王曰： 调。 使者曰： 调则可记其柱。 王曰： 不可。天有燥湿，弦有缓急，柱有推移，不可记也。 使者曰： 请借此以喻。楚之去赵也，千有余里，亦有吉凶之变，凶则吊之，吉则贺之，犹柱之有推移，不可记也。故王之使人，必慎其所之，而不任以辞。 诗曰： 征夫捷捷，每怀靡及。 盖伤自上而御下也。
齐有隐士东郭先生、梁石君，当曹相国为齐相也。客谓匮生曰： 夫东郭先生梁石君，世之贤也，隐于深山，终不诎身下志以求仕者也。吾闻先生得谒曹相国，愿先生为之先。臣里母相善，妇见疑盗肉，其姑去之，恨而告于里母，里母曰： 安行，今令姑呼汝。 即束蕴请火，去妇之家，曰： 吾犬争肉相杀，请火治之。 姑乃直使人追去妇，还之。故里母非谈说之士，束蕴请火，非还妇之道也。然物有所感，事有可适，何不为之先？ 匮生曰： 愚恐不及，然请尽力为东郭先生、梁石君束蕴请火。 于是乃见曹相国，曰： 臣之里、有夫死三日而嫁者，有终身不嫁者，则自为娶，将何娶焉？ 相国曰： 吾亦娶其终身不嫁者耳。 匮生曰： 齐有隐士东郭先生、梁石君，世之贤士也，隐于深山，终不诎身下志以求仕。相国娶妇，欲娶其不嫁者，取臣独不取其不仕之臣耶？ 于是曹相国因匮生束帛安车迎东郭先生、梁石君，厚客之。诗曰： 既见君子，我心则降。
孔子曰： 昔者、周公事文王，行无专制，事无由己，身若不胜衣，言若不出口，有奉持于前，洞洞焉若将失之，可谓子矣。武王崩，成王幼，周公承文武之业，履天子之位，听天子之政，征夷狄之乱，诛管蔡之罪，抱成王而朝诸侯，诛赏制断，无所顾问，威动天下，振恐海内，可谓能武矣。成王壮，周公致政，北面而事之，请然后行，无伐矜之色，可谓臣矣。故一人之身，能三变者、所以应时也。 诗曰： 左之左之，君子宜之；右之右之，君子有之。
传曰： 鸟之美羽勾啄者、鸟畏之；鱼之侈口垂腴者、鱼畏之；人之利口赡辞者、人畏之。是以君子避三端：避文士之笔端，避武士之锋端，避辩士之舌端。 诗曰： 我友敬矣，谗言其兴。
孔子困于陈蔡之间，即三经之席，七日不食，藜羹不糁，弟子有饥色，读书习礼乐不休。子路进谏曰： 为善者、天报之以福，为不善者、天报之以贼。今夫子积德累仁，为善久矣，意者、当遣行乎？奚居之隐也？ 孔子曰： 由来！汝小人也，未讲于论也。居，吾语汝：子以知者为无罪乎？则王子比干何为刳心而死；子以义者为听乎？则伍子胥何为抉目而悬吴东门；子以廉者为用乎？则伯夷叔齐何为饿于首阳之山；子以忠者为用乎？则鲍叔何为而不用，叶公子高终身不仕，鲍焦抱木而泣，子推登山而燔。故君子博学深谋，不遇时者众矣，岂独丘哉！贤不肖者、材也，遇不遇者、时也，今无有时，贤安所用哉！故虞舜耕于历山之阳，立为天子，其遇尧也；傅说负土而版筑，以为大夫，其遇武丁也；伊尹故有莘氏僮也，负鼎操俎，调五味，而立为相，其遇汤也；吕望行年五十，卖食棘津，年七十，屠于朝歌，九十乃为天子师，则遇文王也；管夷吾束缚自槛车，以为仲父，则遇齐桓公也；百里奚自卖五羊之皮，为秦伯牧牛，举为大夫，则遇秦缪公也；虞丘于天下以为令尹，让于孙叔敖，则遇楚庄王也；伍子胥前功多，后戮死，非知有盛衰也，前遇阖闾，后遇夫差也。夫骥罢盐车，此非无形容也，莫知之也，使骥不得伯乐，安得千里之足，造父亦无千里之手矣。夫兰茞生于茂林之中，深山之间，人莫见之故不芬；夫学者非为通也，为穷而不困，忧而志不衰，先知祸福之始，而心无惑焉，故圣人隐居深念，独闻独见。夫舜亦贤圣矣，南面而治天下，惟其遇尧也，使舜居桀纣之世，能自免于刑戮之中，则为善矣，亦何位之有？桀杀关龙逢，纣杀王子比干，当此之时，岂关龙逢无知，而王子比干不慧哉！此皆不遇时也。故君子务学脩身端行而须其时者也，子无惑焉。 诗曰： 鹤鸣于九皋，声闻于天。
曾子曰： 往而不可还者、亲也，至而不可加者、年也。是故孝子欲养而亲不待也，木欲直而时不待也。是故椎牛而祭墓，不如鸡豚逮存亲也。故吾尝仕齐为吏，禄不过钟釜，尚犹欣欣而喜者，非以为多也，乐其逮亲也；既没之后，吾尝南游于楚，得尊官焉，堂高九仞，榱题三围，转毂百乘，犹北乡而泣涕者，非为贱也，悲不逮吾亲也。故家贫亲老，不择官而仕；若夫信其志、约其亲者，非孝也。 诗曰： 有母之尸雍。
赵简子有臣曰周舍，立于门下，三日三夜，简子使问之，曰： 子欲见寡人何事？ 周舍对曰： 愿为谔谔之臣，墨笔操牍，从君之过而，日有记也，月有成也，岁有效也。 简子居、则与之居，出、则与之出。居无几何，而周舍死，简子如丧子。后与诸大夫饮于洪波之台，酒酣，简子涕泣，诸大夫皆出走，曰： 臣有罪而不自知。 简子曰： 大夫皆无罪。昔者、吾有周舍有言曰： 千羊之皮，不若一狐之腋；众人诺诺，不若一士之谔谔。昔者、商纣默默而亡，武王谔谔而昌。 今自周舍之死，吾未尝闻吾过也，吾亡无日矣，是以寡人泣也。
传曰：齐景公问晏子： 为人何患？ 晏子对曰： 患夫社鼠。 景公曰： 何谓社鼠？ 晏子曰： 社鼠出窃于外，入讬于社，灌之恐坏墻，熏之恐烧木，此鼠之患。今君之左右，出则卖君以要利，入则讬君不罪乎乱法，又并覆而育之，此社鼠之患也。 景公曰： 呜呼！岂其然？  人有市酒而甚美者，置表甚长，然至酒酸而不售，问里人其故。里人曰： 公之狗甚猛，而人有持器而欲往者，狗辄迎而啮之，是以酒酸不售也。 士欲白万乘之主，用事者迎而啮之，亦国之恶狗也。左右者为社鼠，用事者为恶狗，此国之大患也。 诗曰： 瞻彼中林，侯薪侯蒸。 言朝廷皆小人也。
昔者、司城子罕相宋，谓宋君曰： 夫国家之安危，百姓之治乱，在君之行。夫爵禄赏赐举，人之所好也，君自行之；杀戮刑罚，民之所恶也，臣请当之。 君曰： 善。寡人当其美，子受其恶，寡人自知不为诸侯笑矣。 国人知杀戮之刑专在子罕也，大臣亲之，百姓畏之，居不期年，子罕遂去宋君，而专其政。故老子曰： 鱼不可脱于渊，国之利器不可以示人。 诗曰： 胡为我作，不即我谋。
卫懿公之时、有臣曰弘演者、受命而使，未反，而狄人攻卫，于是懿公欲兴师迎之，其民皆曰： 君之所贵而有禄位者、鹤也，所爱者、宫人也，亦使鹤与宫人战，余安能战？ 遂溃而皆去。狄人至，攻懿公于荧泽，杀之，尽食其肉，独舍其肝。弘演至，报使于肝，辞毕，呼天而号，哀止，曰： 若臣者、独死可耳。 于是，遂自刳出腹实，内懿公之肝，乃死。桓公闻之，曰： 卫之亡也，以无道，今有臣若此，不可不存。 于是复立卫于楚丘。如弘演、可谓忠士矣，杀身以捷其君，非徒捷其君，又令卫之宗庙复立，祭祀不绝，可谓有大功矣。诗曰： 四方有羡，我独居忧，民莫不榖，我独不敢休。
孙叔敖遇狐丘丈人。狐丘丈人曰： 仆闻之：有三利，必有三患，子知之乎？ 孙叔敖蹴然易容曰： 小子不敏，何足以知之！敢问何谓三利？何谓三患？ 狐丘丈人曰： 夫爵高者、人妒之，官大者、主恶之，禄厚者、怨归之，此之谓也。 孙叔敖曰： 不然。吾爵益高，吾志益下；吾官益大，吾心益小；吾禄益厚，吾施益博。可以免于患乎？ 狐丘丈人曰： 善哉！言乎！尧舜其犹病诸！ 诗曰： 温温恭人，如集于木；惴惴小心，如临于谷。
孔子曰： 明王有三惧：一曰处尊位而恐不闻其过，二曰得志而恐骄，三曰闻天下之至道而恐不能行。昔者、越王勾践与吴战，大败之，兼有南夷，当是之时，君南面而立，近臣三，远臣五，令诸大夫曰： 闻过而不以告我者、为上戮。 此处尊位而恐不闻其过也。昔者、晋文王与楚战，大胜之，烧其草，火三日不息，文公退而有忧色，侍者曰： 君大胜楚，而有忧色，何也？ 文公曰： 吾闻能以战胜安者、惟圣人；若夫诈胜之徒，未尝不危，吾是以忧也。 此得志而恐骄也。昔者、齐桓公得管仲隰朋，南面而立，桓公曰： 吾得二子也，吾目加明，吾耳加聪，不敢独擅，进之先祖。 此闻至道而恐不能行者也。由桓公晋文越王勾践观之，三惧者、明君之务也。 诗曰： 温温恭人，如集于木；惴惴小心，如临于谷；战战兢兢，如履薄冰。 此言大王居人上也。
楚庄王赐其群臣酒，日暮酒酣、左右皆醉，殿上烛灭，有牵王后衣者，后扢冠缨而绝之，言于王曰： 今烛灭，有牵妾衣者，妾扢其缨而绝之，愿趣火视绝缨者。 王曰： 止。 立出令曰： 与寡人饮、不绝缨者，不为乐也。 于是冠缨无完者，不知王后绝冠缨者谁，于是王遂与群臣欢饮乃罢。后吴兴师攻楚，有人常为应行，合战者五，陷阵却敌，遂取大军之首而献之。王怪而问之曰： 寡人未尝有异于子，子何为于寡人厚也。 对曰： 臣先殿上绝缨者也，当时宜以肝胆涂地，负日久矣，未有所效，今幸得用，于臣之义，尚可为王破吴而强楚。 诗曰： 有漼者渊，雚苇淠淠。 言大者无不容也。
传曰： 伯奇孝而弃于亲，隐公慈而杀于弟，叔武贤而杀于兄，比干忠而诛于君。 诗曰： 予慎无辜。
纣杀比干，箕子被发佯狂；陈灵公杀泄冶，邓元去陈以族从；自此以后，殷并于周，陈亡于楚，以其杀比干泄冶，而失箕子邓元也。燕昭王得郭隗邹衍乐毅，是以魏赵兴兵而攻齐，栖于莒。燕之地计众，不与齐均也，然所以信燕至于此者，由得士也。故无常安之国，无宜治之民，得贤者昌，失贤者亡，自古及今，未有不然者也。明镜者、所以照形也，往古者、所以知今也。知恶古之所以危亡，而不务袭蹈其所以安存，则未有以异乎却走而求逮前人也。太公知之，故举微子之后，而封比干之墓。夫圣人之于贤者之后，尚如是厚也，而况当世之存者乎！诗曰： 昊天太怃，予慎无辜。
宋玉因其友见楚襄王，襄王待之无以异，乃让其友。友曰： 夫姜桂因地而生，不因地而辛；女因媒而嫁，不因媒而亲。子之事王未耳，何怨于我？ 宋玉曰： 不然。昔者、齐有狡兔，尽一日走五百里，使之瞻见指注，虽良狗犹不及狡兔之尘，若摄缨而纵绁之，〔则狡兔不能离也。今子之属臣也，摄缨而纵绁与〕瞻见指注与！ 诗曰： 将安将乐，弃予作遗。
宋燕相齐，见逐，罢归之舍，召门尉陈饶等二十六人曰： 诸大夫有能与我赴诸侯者乎？ 陈饶等皆伏而不对。宋燕曰： 悲乎哉！何士大夫易得而难用也。 饶曰： 〔非士大夫易得而难用也，〕君弗能用也，〔君不能用，〕则有不平之心，是失之己而责诸人也。 宋燕曰： 夫失诸己而责诸人者何？ 陈饶曰： 三斗之稷，不足于士，而君雁鹜有余粟，是君之一过也。果园梨栗，后宫妇人以相提掷，士曾不得一尝，是君之二过也。绫纨绮縠，靡丽于堂，从风而弊，士曾不得以为缘，是君之三过也。且夫财者、君之所轻也，死者、士之所重也。君不能行君之所轻，而欲使士致其所重，犹譬铅刀畜之，而干将用之，不亦难乎？ 宋燕面有惭色，逡巡避席曰： 是燕之过也。 诗曰： 或以其酒，不以其浆。
传曰：善为政者、循情性之宜，顺阴阳之序，通本末之理，合天人之际，如是、则天地奉养，而生物丰美矣。不知为政者、使情厌性，使阴乘阳，使末逆本，使人诡天气，鞠而不信，郁而不宜，如是，则灾害生，怪异起，群生皆伤，而年谷不熟，是以其动伤德，其静无救，故缓者事之，急者弗知，日反理而欲以为治。诗曰： 废为残贼，莫知其尤。
魏文侯之时，子质仕而获罪焉，去而北游，谓简主曰： 从今已后，吾不复树德于人矣。 简主曰： 何以也？ 质曰： 吾所树堂上之士半，吾所树朝廷之大夫半，吾所树边境之人亦半。今堂上之士〔恶我于君，朝廷之大夫〕恐我以法，边境之人劫我以兵，是以不树德于人也。 简主曰： 噫！子之言过矣。夫春树桃李，夏得阴其下，秋得食其实。春树蒺藜，夏不可采其叶，秋得其刺焉。由此观之，在所树也。今子所树，非其人也。故君子先择而后种也。 诗曰： 无将大车，惟尘冥冥。
正直者、顺道而行，顺理而言，公平无私，不为安肆志，不为危激行。昔卫献公出走，反国，及郊，将班邑于从者而后入。太史柳庄曰： 如皆守社稷，则孰负羁絷而从；如皆从，则孰守社稷。君反国而有私，无乃不可乎？ 于是不班也。柳庄正矣！昔者、卫大夫史鱼病且死，谓其子曰： 我数言蘧伯玉之贤而不能进，弥子瑕不肖而不能退。为人臣，生不能进贤而退不肖，死不当治丧正堂，殡我于室、足矣。 卫君问其故，子以父言闻，君造然召蘧伯玉而贵之，而退弥子瑕，从殡于正堂，成礼而后去。生以身谏，死以尸谏，可谓直矣。诗曰： 靖共尔位，好是正直。
孔子闲居，子贡侍坐， 请问为人下之道奈何？ 孔子曰： 善哉！尔之问也！为人下，其犹土乎？ 子贡未达，孔子曰： 夫土者、掘之得甘泉焉，树之得五谷焉，草木植焉，鸟兽鱼鳖遂焉；生则立焉，死则入焉；多功不言，赏世不绝，故曰：能为下者、其惟土乎！ 子贡曰： 赐虽不敏，请事斯语。 诗曰： 式礼莫愆。
传曰：南假子过程本，本为之烹鲡鱼。南假子曰： 闻君子不食鲡鱼。 本子曰： 此乃君子食也，我何与焉？ 假子曰： 夫高比、所以广德也，下比、所以狭行也；比于善者、自进之阶，比于恶者，自退之原也。且诗不云乎！高山仰止，景行行止。吾岂自比君子哉！志慕之而已矣。
子贡问大臣，子曰： 齐有鲍叔，郑有子皮。 子贡曰： 否。齐有管仲，郑有东里子产。 孔子曰： 产、荐也。 子贡曰： 然则荐贤贤于贤。 曰： 知贤、知也，推贤、仁也，引贤、义也。有此三者，又何加焉？
孔子游于景山之上，子路子贡颜渊从。孔子曰： 君子登高必赋，小子愿者何？言其愿，丘将启汝。 子路曰： 由愿奋长戟，荡三军，乳虎在后，仇敌在前，蠡跃蛟奋，进救两国之患。 孔子曰：
勇士哉！子贡曰： 两国构难，壮士列阵，尘埃涨天，赐不持一尺之兵，一斗之粮，解两国之难，用赐者存，不用赐者亡。 孔子曰： 辩士哉１颜回不愿，孔子曰： 回何不愿？ 颜渊曰： 二子已愿，故不敢愿。 孔子曰： 不同意，各有事焉，回其愿，丘将启汝。 颜渊曰： 愿得小国而相之，主以道制，臣以德化，君臣同心，外内相应，列国诸侯莫不从义向风，壮者趋而进，老者扶而至，教行乎百姓，德施乎四蛮，莫不释兵，辐辏乎四门，天下咸获永宁，蝖飞蠕动，各乐其性，进贤使能，各任其事，于是君绥于上，臣和于下，垂拱无为，动作中道，从容得礼，言仁义者赏，言战斗者死，则由何进而救，赐何难之解。 孔子曰： 圣士哉！大人出，小子匿，圣者起，贤者伏。回与执政，则由赐焉施其能哉！ 诗曰： 雨雪瀌瀌，见晛曰消。
昔者、孔子鼓瑟，曾子子贡侧门而听，曲终，曾子曰： 嗟乎！夫子瑟声殆有贪狼之志，邪僻之行，何其不仁，趋利之甚。 子贡以为然，不对而入。夫子望见子贡有谏过之色，应难之状，释瑟而待之，子贡以曾子之言告。子曰： 嗟乎！夫参、天下贤人也，其习知音矣！乡者，丘鼓瑟，有鼠出游，狸见于屋，循梁微行，造焉而避，厌目曲脊，求而不得，丘以瑟淫其音，参以丘为贪狼邪僻，不亦宜乎１诗曰： 鼓钟于宫，声闻于外。
为人父者、必怀慈仁之爱，以畜养其子，抚循饮食，以全其身；及其有识也，必严居正言，以先导之；及其束发也，授明师以成其技；十九见志，请宾冠之，足以死其意；血脉澄静，娉内以定之，信承亲授，无有所疑；冠子不言，发子不笞，听其微谏，无令忧之，此为人父之道也。诗曰： 父兮生我，母兮鞠我。拊我畜我，长我育我。顾我复我，出入腹我。


比干谏而死。箕子曰： 知不用而言，愚也，杀身以彰君之恶，不忠也。二者不可，然且为之，不祥莫大焉。 遂解发佯狂而去。君子闻之，曰： 劳矣！箕子！尽其精神，竭其忠爱，见比干之事，免其身，仁知之至。 诗曰： 人亦有言，靡哲不愚。
齐桓公见小臣，三往不得见。左右曰： 夫小臣、国之贱臣也，君三往而不得见，其可已矣！ 桓公曰： 恶！是何言也！吾闻之：布衣之士不欲富贵，不轻身于万乘之君；万乘之君不好仁义，不轻身于布衣之士。纵夫子不欲富贵，可也，吾不好仁义、不可也。 五往而得见也。天下诸侯闻之，谓桓公犹下布衣之士，而况国君乎！于是相率而朝，靡有不至。桓公之所以九合诸侯，一匡天下者、此也。诗曰： 有觉德行，四国顺之。
赏勉罚偷，则民不怠；兼听齐明，则天下归之。然后明其分职，考其事业，较其官能，莫不理法，则公道达而私门塞，公义立而私事息。如是、则持厚者进，而佞谄者止，贪戾者退，而廉洁者起。周制曰： 先时者、死无赦；不及时者、死无赦。 人习事而因，人之事，使如耳目鼻口之不可相错也。故曰：职分而民不慢，次定而序不乱，兼听齐明而百事不留。如是、则群下百吏莫不脩己然后敢安仕，成能然后敢受职，小人易心，百姓易俗，奸宄之属，莫不反悫，夫是之谓政教之极，则不可加矣。诗曰： 訏谟定命，远犹辰告。敬慎威仪，惟民之则。
子路治蒲三年，孔子过之。入境而善之，曰： 由恭敬以信矣。 入邑，曰： 善哉！由忠信以宽矣。 至庭，曰： 善哉！由明察以断矣。 子贡执辔而问曰： 夫子未见由，而三称善，可得闻乎？ 孔子曰： 入其境，田畴草莱甚辟，此恭敬以信，故民尽力。入其邑，墉屋甚尊，树木甚茂，此忠信以宽，其民不偷。其庭甚闲，此明察以断，故民不扰也。 诗曰： 夙兴夜寐，洒扫庭内。
古者有命：民之有能敬长怜孤、取舍好让、居事力者、命于其君，然后命得乘饰车骈马，未得命者、不得乘饰车骈马，皆有罚。故民虽有余财侈物，而无礼义功德，则无所用。故皆兴仁义而贱财利，贱财利则不争，不争则强不陵弱，众不暴寡，是君之所以象典刑而民莫犯法，民莫犯法，而乱斯止矣。诗曰： 质尔人民，谨尔侯度，用戒不虞。
天下之辩，有三至五胜，而辞置下。辩者、别殊类，使不相害；序异端，使不相悖；输公通意，扬其所谓，使人预知焉，不务相迷也。是以辩者不失所守，不胜者得其所求，故辩可观也。夫繁文以相假，饰辞以相悖，数譬以相移，外人之身，使不得反其意，则论便然后害生也。夫不疏其指而弗知，谓之隐；外意外身，谓之讳；几廉倚跌，谓之移；指缘谬辞，谓之苟；四者所不为也，故理可同睹也。夫隐讳移苟，争言竞为而后息，不能无害其为君子也，故君子不为也。论语曰： 君子于其言，无所苟而已矣。 诗曰： 无易由言，无曰苟矣。
吾语子： 夫服人之心，高上尊贵，不以骄人；聪明圣知，不以幽人；勇猛强武不以侵人；齐给便捷，不以欺诬人。不能则学，不知则问，虽知必让，然后为知。遇君则修臣下之义，出乡则脩长幼之义，遇长老则修弟子之义，遇等夷则修朋友之义，遇少而贱者则修告道宽裕之义。故无不爱也，无不敬也，无与人争也，旷然而天地苞万物也。如是、则老者安之，少者怀之、朋友信之。 诗曰： 惠于朋友，庶民小子。子孙绳绳，万民靡不承。
仁者必敬其人。敬其人有道，遇贤者则爱亲而敬之，遇不肖者则畏疏而敬之。其敬一也，其情二也。若夫忠信端悫而不害伤，则无接而不然，是仁之质也。仁以为质，义以为理，开口无不可以为人法式者。诗曰： 不僭不贼，鲜不为则。
子曰： 不学而好思，虽知不广矣；学而慢其身，虽学不尊矣。不以诚立，虽立不久矣；诚未着而好言，虽言不信矣。美材也，而不闻君子之道，隐小物以害大物者，灾必及身矣。 诗曰： 其何能淑，载胥及溺。
民劳思佚，治暴思仁，刑危思安，国乱思天。诗曰： 靡有旅力，以念穹苍。
问者曰： 古之谓知道者曰先生，何也？  犹言先醒也。不闻道术之人，则冥于得失，不知乱之所由，眊眊乎其犹醉也。故世主有先生者，有后生者、有不生者。昔者、楚庄王谋事而居有忧色。申公巫臣问曰： 王何为有忧也？ 庄王曰： 吾闻诸侯之德，能自取师者王，能自取友者霸，而与居不若其身者亡。以寡人之不肖也，诸大夫之论，莫有及于寡人，是以忧也。 庄王之德宜君人，威服诸侯，日犹恐惧，思索贤佐。此其先生者也。昔者、宋昭公出亡，谓其御曰： 吾知其所以亡矣。 御者曰： 何哉？ 昭公曰： 吾被服而立，侍御者数十人，无不曰：吾君、丽者也。吾发言动事，朝臣数百人，无不曰：吾君、圣者也。吾外内不见吾过失，是以亡也。 于是改操易行，安义行道，不出二年，而美闻于宋，宋人迎而复之，谥为昭。此其后生者也。昔郭君出郭，谓其御者曰： 吾渴，欲饮。 御者进清酒。曰： 吾饥，欲食。 御者进干脯梁糗。曰： 何备也／御者曰： 臣储之。 曰： 奚储之？ 御者曰： 为君之出亡，而道饥渴也。 曰： 子知吾且亡乎？ 御者曰： 然。 曰： 何不以谏也？ 御者曰： 君喜道谀，而恶至言。臣欲进谏，恐先郭亡，是以不谏也。 郭君作色而怒曰： 吾所以亡者、诚何哉？ 御转其辞曰： 君之所以亡者、太贤。 曰： 夫贤者所以不为存而亡者、何也？ 御曰： 天下无贤而独贤，是以亡也。 伏轼而叹曰： 嗟乎！失贤人者如此乎？ 于是身倦力解，枕御膝而卧，御自易以备，疏行而去。身死中野，为虎狼所食。此其不生者也。故先生者、当年霸，楚庄王是也。后生者、三年而复，宋昭公是也。不生者、死中野，为虎狼所食，郭君是也。有先生者、有后生者、有不生者。 诗曰： 听言则对，诵言如醉。
田常弑简公，乃盟于国人，曰： 不盟者、死及家。 石他曰： 古之事君者、死其君之事。舍君以全亲，非忠也；舍亲以死君之事，非孝也；他则不能。然不盟，是杀吾亲也，从人而盟，是背吾君也。呜呼！生乱世，不得正行；劫乎暴人，不得全义，悲夫！ 乃进盟，以免父母；退伏剑，以死其君。闻之者曰： 君子哉！安之命矣！ 诗曰： 人亦有言；进退维谷。 石先生之谓也。
易曰： 困于石，据于蒺藜，入于其宫，不见其妻，凶。 此言困而不见据贤人者也。昔者、秦缪公困于殽，疾据五羖大夫、蹇叔、公孙友而小霸。晋文困于骊氏，疾据咎犯、赵衰、介子推而遂为君。越王勾践困于会稽，疾据范蠡、大夫种、而霸南国。齐桓公困于长勺，疾据管仲、宁戚、隰朋，而匡天下。此皆困而知疾据贤人者也。夫困而不知疾据贤人，而不亡者、未尝有之也。诗曰： 人之云亡，邦国殄瘁。 无善人之谓也。
孟子说齐宣王而不说。淳于髡侍，孟子曰： 今日说公之君，公之君不说，意者、其未知善之为善乎？ 淳于髡曰： 夫子亦诚无善耳。昔者瓠巴鼓瑟，而潜鱼出听；伯牙鼓琴，而六马仰秣；鱼马犹知善之为善，而况君人者也。 孟子曰： 夫雷电之起也，破竹折木，震惊天下，而不能使聋者卒有闻；日月之明，遍照天下，而不能使盲者卒有见。今公之君若此也。 淳于髡曰： 不然。昔者、揖封生高商，齐人好歌；杞梁之妻悲哭，而人称咏。夫声无细而不闻，行无隐而不形。夫子苟贤，居鲁而鲁国之削，何也？ 孟子曰： 不用贤，削何有也！吞舟之鱼不居潜泽，度量之士不居污世。夫蓻、冬至必雕，吾亦时矣。 诗曰： 不自我先，不自我后。 非遭雕世者欤！
孔子曰： 可与言终日而不倦者、其惟学乎！其身体不足观也，勇力不足惮也，族姓不足称也，宗祖不足道也；而可以闻于四方，而昭于诸侯者、其惟学乎！ 诗曰： 不愆不忘，率由旧章。 夫学之谓也。
子曰： 不知命，无以为君子。 言天之所生，皆有仁义礼智顺善之心，不知天之所以命生，则无仁义礼智顺善之心，无仁义礼智顺善之心，谓之小人。故曰： 不知命，无以为君子。 小雅曰： 天保定尔，亦孔之固。 言天之所以仁义礼智保定人之甚固也。大雅曰： 天生蒸民，有物有则。民之秉彝，好是懿德。 言民之秉德以则天也。不知所以则天，又焉得为君子乎！
王者必立牧，方二人，使窥远牧众也。远方之民有饥寒而不得衣食、有狱讼而不平其冤，失贤而不举者、入告乎天子，天子于其君之朝也，揖而进之，曰： 噫！朕之政教有不得尔者邪？何如乃有饥寒而不得衣食，有狱讼而不平其冤、失贤而不举。 然后其君退，而与其卿大夫谋之。远方之民闻之，皆曰： 诚天子也！夫我居之僻，见我之近也；我居之幽，见我之明也。可欺乎哉！ 故牧者所以开四目、通四聪也。诗曰： 邦国若否，仲山甫明之。 此之谓也。
楚庄王伐郑，郑伯肉袒，左把茅旌，右执鸾刀以进，言于庄王曰： 寡人无良边陲之臣，以干大褐，使大国之君沛焉，远辱至此。 庄王曰： 君子不令臣交易为言，是以使寡人得见君之玉面也，而微至乎此。 庄王受节，左右麾楚军，退舍七里。将军子重进谏曰：
夫南郢之与郑，相去数千里，大夫死者数人，厮役者数百人，今克而弗有，无乃失民臣之力乎！ 庄王曰： 吾闻：古者杅不穿，皮不蠹，不出于四方，以是君子之重礼而贱财也，要其人，不要其土，人告以从而不舍，不祥也。吾以不祥立于天下，灾及吾身，何取之有？ 既、晋之救郑者至，曰： 请战。 庄王许之。将军子重进谏曰： 晋、强国也，道近兵锐，楚师奄罢，君其勿许。 庄王曰： 不可。强者、我避之，弱者、我威之，是寡人无以立乎天下也。 乃遂还师，以逆晋寇。庄王援桴而鼓之，晋师大败，士卒奔者争舟，而指可掬也。庄王曰： 噫！吾两君不相好，百姓何罪？ 乃退楚师，以佚晋寇。诗曰： 柔亦不茹，刚亦不吐。
君子崇人之德，扬人之美，非道谀也；正言直行，指人之过，非毁疵也；诎柔顺从，刚强猛毅，与物周流，道德不外。诗曰： 柔亦不茹，刚亦不吐；不侮矜寡，不畏强御。
卫灵公昼寝而起，志气益衰，使人驰召勇士公孙悁，道遭行人卜商，卜商曰： 何驱之疾也？ 对曰： 公昼寝而起，使我召勇士公孙悁。 子夏曰： 微悁而勇若悁者、可乎？ 御者曰： 可。 子夏曰： 载我而反。 至，君曰： 使子召勇士，何为召儒？ 使者曰： 行人曰： 微悁而勇若悁者、可乎？ 臣曰： 可。 即载与来。 君曰： 诺。延先生上，趣召公孙悁。 至，入门杖剑疾呼曰： 商下，我存若头。 子夏顾咄之，曰： 咄！内剑，吾将与若言勇。 于是、君令内剑而上。子夏曰： 来、吾尝与子从君而西，见赵简子，简子披发杖矛而见我君，我从十三行之后，趋而进曰： 诸侯相见，不宜不朝服，不朝服，行人卜商将以颈血溅君之服矣。 使反朝服，而见吾君，子耶？我耶？ 悁曰： 子也。 子夏曰： 子之勇不若我一矣。又与子从君而东至阿，遭齐君重鞇而坐，吾君单鞇而坐，我从十三行之后，趋而进曰： 礼、诸侯相见，不宜相临。 以庶揄其一鞇而去之者、子耶？我耶？ 悁曰： 子也。 子夏曰： 子之勇不若我二矣。又与子从君于囿中，于是两寇肩逐我君，拔矛下格而还。子耶？我耶？ 悁曰： 子也。 子夏曰： 子之勇不若我三矣。所贵为士者、上摄万乘，下不敢敖乎匹夫；外立节矜，而敌不侵扰；内禁残害，而君不危殆；是士之所长，君子之所致贵也。若夫以长掩短，以众暴寡，凌轹无罪之民，而成威于闾巷之间者、是士之甚毒，而君子之所致恶也，众之所诛锄也。诗曰： 人而无仪，不死何为。 夫何以论勇于人主之前哉？ 于是灵公避席抑手曰： 寡人虽不敏，请从先生之勇。 诗曰： 不侮矜寡，不畏强御。 卜先生也。
孔子行，简子将杀阳虎，孔子似之，带甲以围孔子舍，子路愠怒，奋戟将下，孔子止之，曰： 由。何仁义之寡裕也！夫诗书之不习，礼乐之不讲，是丘之罪也。若吾非阳虎，而以我为阳虎，则非丘之罪也，命也！我歌，子和若。 子路歌，孔子和之，三终而围罢。诗曰： 来游来歌。 以陈盛德之和而无为也。
诗曰： 恺悌君子，民之父母。 君子为民父母何如？曰： 君子者、貌恭而行肆，身俭而施博，故不肖者不能逮也。殖尽于己，而区略于人，故可尽身而事也。笃爱而不夺，厚施而不伐；见人有善，欣然乐之；见人不善，惕然掩之；有其过而兼包之；授衣以最，授食以多；法下易由，事寡易为；是以中立而为人父母也。筑城而居之，别田而养之，立学以教之，使人知亲尊，亲尊故为父服斩缞三年，为君亦服斩缞三年，为民父母之谓也。
事强暴之国难，使强暴之国事我易。事之以货宝，则货单而交不结；约契盟誓，则约定而反无日；割国之强乘以赂之，则割定而欲无厌。事之弥顺，其侵之愈甚，必致宝单国举而后已，虽左尧右舜，未有能以此道免者也。故非有圣人之道，持以巧敏拜请畏事之，则不足以持国安身矣，故明君不道也。必修礼以齐朝，正法以齐官，平政以齐下，然后礼义节奏齐乎朝，法则度量正乎官，忠信爱利平乎下。行一不义，杀一无罪，而得天下，不为也。故近者竞亲，而远者愿至，上下一心，三军同力；名声足以薰炙之，威强足以一齐之，则拱揖指麾，而强暴之国莫不趋使，如赤子归慈母者、何也？仁形义立，教诚爱深故。诗曰： 王猷允塞，徐方既来。
勇士一呼，三军皆避，士之诚也。昔者、楚熊渠子夜行，寝石以为伏虎，弯弓而射之，没金饮羽，下视，知其为石，石为之开，而况人乎！夫倡而不和，动而不偾，中心有不全者矣。夫不降席而匡天下者、求之己也。孔子曰： 其身正，不令而行；其身不正，虽令不从。 先王之所以拱揖指麾，而四海来宾者、诚德之至也，色以形于外也。诗曰： 王猷允塞，徐方既来。
昔者、赵简子薨而未葬，中牟畔之，葬五日，襄子兴师而次之，围未匝，而城自坏者十丈，襄子击金而退之。军吏谏曰： 君诛中牟之罪，而城自坏者、是天助之也，君曷为而退之？ 襄子曰： 吾闻之于叔向曰： 君子不乘人于利，不厄人于险。 使其城，然后攻之。 中牟闻其义而请降。曰： 善哉！襄子之谓也。诗曰： 王猷允塞，徐方既来。
威有三术：有道德之威者、有暴察之威者，有狂妄之威者，此三威不可不审察也。何谓道德之威？曰： 礼乐则修，分义则明；举措则时，爱利则刑；如是、则百姓贵之如帝王，亲之如父母，畏之如神明；故赏不用而民劝，罚不加而威行，是道德之威也。 何谓暴察之威？曰： 礼乐则不修，分义则不明，举措则不时，爱利则不刑，然而其禁非也暴，其诛不服也繁审，其刑罚而信，其诛杀猛而必，闇如雷击之，如墙压之；百姓劫则致畏，怠则傲上，执拘则聚，远闻则散，非劫之以刑势，振之以诛杀，则无以有其下，是暴察之威也。 何谓狂妄之威？曰： 无爱人之心，无利人之事，而日为乱人之道，百姓讙哗，则从而放执于刑灼；不和人心，悖逆天理；是以水旱为之不时，年谷以之不升；百姓上困于暴乱之患，而下穷衣食之用，愁哀而无所告诉，比周愤溃以离上，倾覆灭亡可立而待，是狂妄之威也。夫道德之威成乎众强，暴察之威成乎危弱，狂妄之威成乎灭亡。故威名同而吉凶之效远矣，故不可不审察也。 诗曰： 昊天疾威，天笃降丧，瘨我饥馑，民卒流亡。
晋平公游于河而乐，曰： 安得贤士，与之乐此也！ 船人盍胥跪而对曰： 主君亦不好士耳！夫珠出于江海，玉出于昆山，无足而至者，犹主君之好也。士有足而不至者，盖主君无好士之意耳，无患乎无士也。 平公曰： 吾食客门左千人，门右千人；朝食不足，夕收市赋；暮食不足，朝收市赋。吾可谓不好士乎？ 盍胥对曰： 夫鸿鹄一举千里，所恃者、六翮尔；背上之毛，腹下之毳，益一把，飞不为加高，损一把，飞不为加下。今君之食客，门左门右各千人，亦有六翮其中矣，将皆背上之毛，腹下之毳耶！ 诗曰： 谋夫孔多，是用不集。


大历以前分明别是一副言语，晚唐分明别是一副言语，本朝诸公分明别是一副言语，如此见方许具一只眼。盛唐人有似粗而非粗处，有似拙而非拙处。五言绝句众唐人是一样，少陵是一样，韩退之是一样，王荆公是一样，本朝诸公是一样。盛唐人诗亦有一二滥觞入晚唐者，晚唐人诗亦有一二可入盛唐者，要当论其大概耳。唐人与本朝人诗未论工拙，直是气象不同。唐人命题言语亦自不同，杂古人之集而观之，不必见诗，望其题引而知其为唐人今人矣。大历之诗高者尚未识盛唐，下者渐入晚唐矣。晚唐之下者亦随野孤外道鬼窟中。或问唐诗何以胜我朝唐以诗取士，故多专门之学，我朝之诗所以不及也。
诗有词、理、意兴。南朝人尚词而病于理，本朝人尚理而病于意兴；唐人尚意兴而理在其中，汉魏之诗词理意兴无迹可求。汉魏古诗其象混沌难以句摘，晋以还方有佳句，如渊明 采菊东篱下，悠然见南山。 谢灵运 池塘生春草 之类，谢所以不及陶者，康乐之诗精工，渊明之诗质而自然耳。谢灵运之诗无一篇不佳。黄初之后，惟阮籍咏怀之作极为高古，有建安风骨。晋人舍陶渊明阮籍嗣宗外，惟左太冲高出一时，陆士衡独在诸公之下。颜不如鲍，鲍不如谢，文中子独取颜，非也。建安之作全在其象，不可寻枝摘叶；灵运之诗已是彻首尾成对句矣，是以不及建安也。谢朓之诗已有全篇似唐人者，当观其集方知之。戎昱在盛唐为最下，已滥觞晚唐矣。戎昱之诗有绝似晚唐者，权德舆之诗却有绝似盛唐者，权德舆或有似韦苏州刘长卿处。冷朝阳在大历才子中为最下。马戴在晚唐诸人之上，刘沧吕温亦胜诸人。李濒不全是晚唐，间有似刘随州处。陈陶之诗在晚唐人中最无可观，薛逄最浅俗。大历以后吾所深取者，李长吉、柳子厚、刘言史、权德舆、李濒、李益耳。大历后刘梦得之绝句，张藉、王建之乐府，吾所深取耳。
李杜二公正不当优劣。太白有一二妙处子美不能道，子美有一二妙处太白不能作。子美不能为太白之飘逸，太白不能为子美之沉郁。太白梦游天姥吟、远离别等子美不能道；子美北征、兵车行、垂老别等太白不能作。论诗以李杜为准，挟天子以令诸侯也。少陵诗法如孙吴，太白诗法如李广。少陵如节制之师，少陵诗宪章汉魏而取材于六朝，至其自得之妙，则前辈所谓集大成者也。观太白诗者要识真太白处，太白天才豪逸，语多卒然而成者，学者于每篇中要识其安身立命处可也。太白发句谓之开门见山。李杜数公如金鳷擘海、香象渡河，下视郊岛辈直虫吟草间耳。
人言太白仙才、长吉鬼才，不然，太白天仙之词、长吉鬼仙之词耳。玉川之怪长吉之瑰诡，天地间自欠此体不得。高岑之诗悲壮，读之使人感慨。孟郊之诗刻苦，读之使人不欢。
楚词惟屈宋诸篇当读之外，惟贾谊怀长沙、淮南王招隐操、严夫子哀时命宜熟读，此外亦不必也。九章不如九歌，九歌哀郢尤妙。前辈谓大招胜招魂，不然。读骚之久，方识真味，须歌之抑扬涕洟满襟，然后为识离骚。否则如戛釜撞瓮耳。唐人惟柳子厚深得骚学，退之李观皆所不及。若皮日休九讽不足为骚。韩退之琴操极高古，正是本色，非唐贤所及。释皎然之诗在唐诸僧之上，唐诗僧有法震、法照、无可、护国、灵一、清江、无本、齐己、贯休也。
集句唯荆公最长。胡笳十八拍混然天成，绝无痕迹，如蔡文姬肺肝间流出。拟古惟江文通最长，拟渊明似渊明，拟康乐似康乐，拟左思似左思，拟郭璞似郭璞，独拟李都尉一首不似西汉耳。虽谢康乐拟邺中诸子之诗，亦气象不类。至于刘玄休拟行行重行行等篇，鲍明远代君子有所思之作，仍是其自体耳。
和韵最害人诗，古人酬唱不次韵，此风始盛于元白皮陆，本朝诸贤乃以此而斗工，遂至往复有八九和者。
孟郊之诗憔悴枯槁，其气局促不伸，退之许之如此，何耶！诗道本正大，孟郊自为之艰阻耳。孟浩然之诗讽咏之久，有金石宫商之声。唐人七言律诗，当以崔灏黄鹤楼为第一。唐人好诗，多是征戍迁谪行旅离别之作，往往能感动激发人意。苏子卿诗 幸有弦歌曲，可以喻中怀。请为游子吟，冷冷一何悲！丝竹属清声，慷慨有余哀。长歌正激烈，中心怆以摧。欲展清商曲，念子不能归。 今人观之，必以为一篇重复之甚，其特如兰亭丝竹管弦之语耶！古诗正不当以此论之也。十九首 青青河畔草，郁郁园中柳。盈盈楼上女，皎皎当窗牖。娥娥红粉妆，纤纤出素手。 一连六句皆用叠字，令人必以为句法重复之甚，古诗正不当以此论之也。任昉哭范仆射诗一首中凡两用生字韵，三用情字韵， 夫子值狂生  千龄万恨生 ，犹是两义； 犹我故人情  生死一交情  欲以遣离情 ，三情字皆用一意。《天厨禁脔》谓其韵可重押，若或其或仄则不可。彼但以八仙歌言之耳。何见之陋邪！诗话谓东坡两耳韵，两耳义不同，故可重押，要之亦非也。
刘公干赠五官中郎将诗 昔我从元后，整驾至南乡。过彼丰沛都，与君共翱翔。 元后盖指曹操也，至南乡谓伐刘表之时，丰沛都喻操谯郡也。王仲宣从军诗云： 筹策运帷幄，一由我圣君。 圣君亦指曹操也。又曰 窃慕负鼎翁，愿厉朽钝姿。 是欲效伊尹负鼎于汤以伐桀也。是时汉帝尚焉，而二子之言如此：一曰元后，二曰圣君，正与荀彧比曹操为高、光同科。或以公干其视美人为不屈，是未为知人之论春秋诛心之法，二子其何逃？
古人赠答多相勉之词，苏子卿云 愿君崇令德，随时爱景光 。李少卿云 努力崇明德，皓首以为期 。刘公干云 勉哉修令德，北面自宠珍 。杜子美云 君若登台辅，临危莫爱身 。往往是此意，有如高达夫赠王彻云 吾知十年后，季子多黄金，金多何足道 又甚于以名位其人者。此达夫偶然漏逗处也。


学诗先除五俗：一曰俗体，二曰俗意，三曰俗句，四曰俗字，五曰俗韵。有语忌，有语病，语病易除，语忌难除。语病古人亦有之，惟语忌则不可有。须是本色，须是当行。对句好可得，结句好难得，发句好尤难得。发端忌作举止，收拾贵在出场。不必太著题，不必多使事，押韵不必有出处，用事不必拘来历。下字贵响，造语贵圆。意贵透彻，不可隔靴搔痒；语贵脱洒，不可拖泥带水，最忌骨董，最忌趁贴，语忌直意、忌浅脉、忌露味、忌短；音韵忌散缓，亦忌迫促。
诗难处在结尾，譬如番刀须用北人结尾，若南人便非本色。须参活句，勿参死句，词气可颉颃，不可乖戾。
律诗难于古诗，绝句难于八句，七言律诗难于五言律诗，五言绝句难于七言绝句。
学诗有三节：其初不识好恶，连篇累牍，肆笔而成；既识羞愧，始生畏缩，成之极难；及其透彻，则七纵八横，信手拈来，头头是道矣。
看诗须着金刚眼睛，庶不呟于旁门小法（禅家有金刚眼睛之说），辨家数如辨苍白，方可言诗（荆公评文章，先体制而后文之工拙）。诗之是非不必争，试以已诗置之古人诗中，与识者观之而不能辨，则真古人矣。


风雅颂既亡，一变而为离骚，再变而为西汉五言，三变而为歌行杂体，四变而为沈宋律诗。五言起于李陵苏武（或云枚乘），七言起于汉武柏梁，四言起于汉楚王传韦孟，六言起于汉司农谷永，三言起于晋夏侯湛，九言起于高贵乡公。
以时而论则有：建安体（汉末年号，曹子建父子及邺中七子之诗）。黄初体（魏年号，与建安相接，其体一也），正始体（魏年号，嵇阮诸公之诗），太康体（晋年号，左思潘岳二张二陆诸公之诗），元嘉体（宋年号，颜鲍谢诸公之诗），永明体（齐年号，齐诸公之诗），齐梁体（通两朝而言之）南北朝体（通魏周而言之与齐梁，体一也），唐初体（唐初体，唐初犹袭陈隋之体），盛唐体（景云以后开元天宝诸公之诗），大历体（大历十才子之诗），元和体（元白诸公），晚唐体，本朝体（通前后而言之，元祐体苏黄陈诸公），江西宗派体（山谷为之宗）。
以人而论则有苏李体（李陵苏武也），曹刘体（子建公干也），陶体（渊明也），谢体（灵运也），徐庾体（徐陵庾信也），沈宋体（佺期之问也—）陈拾遗体（陈子昂也），王杨卢骆体（王勃杨炯卢照邻骆宾王也），张曲江体（始兴文献公九龄也），少陵体，太白体，高达夫体（高常侍适也），孟浩然体，岑嘉州体（岑参也），王右丞体（王维也），韦苏州体（韦应物也），韩昌黎体，柳子厚体，韦柳体（苏州与仪曹合言之），李长吉体，李商隐体（即西昆体也），卢仝体，白乐天体，元白体（微之乐天其体一也），杜牧之体，张藉王建体（谓乐府之体同也），贾浪仙体，孟东野体，杜荀鹤体，东坡体，山谷体，后山体（后山本学杜，其语似之者但数篇，他或似而不全，其他则本其自体耳），王荆公体（公绝句最高，其得意处高出苏黄陈之上，而与唐人尚隔一关），邵康节体，陈简齐体（陈去非与义也亦江西之派而小异），杨诚斋体（其初学半山后山，最后亦学绝句于唐人，已而尽弃诸家之体而别出机杼，盖其自序如此也）；又有所谓选体（选诗时代不同，体制随异，今人例谓五言古诗为选体非也）：柏梁体（汉武帝与群臣共赋，其言每句用韵，后人谓此体为柏梁体），玉台体（玉台集乃徐陵所序，汉魏六朝之诗皆有之。或者但谓织艳者为玉台体，其实则不然），西昆体（即李商隐体，然兼温庭筠及本朝杨刘诸公而名之也），香奁体（韩偓之诗皆裾裙脂粉之语，有香奁集），宫体（梁简文伤于轻靡，时号宫体），其他体制尚或不一，然大概不出此耳。
有古诗，有近体（即律诗也），有绝句，有杂言，有三五七言（自三言而终，以七言隋郑世翼有此诗： 秋风清，秋月明，落叶聚还散，寒鸦栖复惊。相思相见知何日，此日此夜难为情 ），有半五六言（晋傅玄鸿雁生塞北之篇是也），有一字至七字（唐张南史雪月花草等篇是也，又隋人应诏有三十字，凡三句七言，一句九言，不足为法，故不列于此也），有三句之歌（高祖大风歌是也。古华山畿二十五首，多三句之词，其他古人诗多如此者），有两句之歌（荆卿易水歌是也，又古诗有青骢白马共戏乐女儿子之类皆两句之词也），有一句之歌（《汉书》 枹鼓不鸣董少平 一句之歌也，又汉童谣 千乘万起上北邙 ，梁童谣 青丝白马寿阳 来皆一句也），有口号（或四句或八句），有歌行（古有鞠歌行、放歌行、长歌行、短歌行，又有单以歌名者行名者，不可枚述），有乐府（汉成帝定郊祀，立乐府，采齐楚赵魏之声以入乐府，以其音词可被于弦歌也。乐府俱被众体，兼统众名也），有楚词（屈原以下访楚词者皆谓之楚词），有琴操（古有水仙操，辛德源所作；别鹤操，高陵牧子所作），有谣（沈炯有独酌谣，王昌龄有箜篌谣，穆天子之传有白云谣也）。
曰吟（古词有陇头吟。孔明有梁父吟，相如有白头吟），曰词（选有汉武秋风词，乐府有木兰词），曰引（古曲有霹雳引、走马引、飞龙引），曰咏（选有五君咏，唐储光羲有群鸿咏），曰曲（古有大堤曲，梁简文有乌楼曲），曰篇（选有名都篇、京洛篇、白马篇），曰唱（魏武帝有气出唱），曰弄（古乐府有江南弄），曰长调，曰短调。有四声，有八病（四声设于周颙，八病严于沉约。八病谓平头、上尾、蜂腰、鹤膝、大韵、小韵、旁纽、正纽之辨。作诗正不必拘此，蔽法不足据也）；又有以叹名者（古词有楚妃叹、明君叹），以愁名者（文选有四愁，乐府有独处愁），以哀名者（选有七哀，少陵有八哀），以怨名者（古词有寒夜怨、玉阶怨），以思名者（太白有静夜思），以乐名者（齐武帝有估客乐，宋臧质有石城乐），以别名者（子美有无家别、垂老别、新婚别）。
有全篇双声叠韵者（东坡经字韵诗是也），有全篇字皆平声者（天随子夏日诗四十字皆是平，又有一句全平一句全仄者），有全篇字皆仄声者（梅圣俞酌酒与妇饮之诗是也），有律诗上下句双用韵者（第一句第三五七句押一仄韵，第二句第四六八句押一平韵者，唐章碣有此体，不足为法谩列于此以备其体耳；又有四句平入之体、四句仄入之体，无关诗道今皆不取），有辘轳韵者（双出双入），有进有退韵者（一进一退），有古诗一韵两用者（文选曹子建美女篇有两难字，谢康乐述祖德诗有两人字，后多有之），有古诗一韵三用者（文选任彦升哭范仆射诗三用情字也），有古诗三韵六七用者（古焦仲卿篇诗是也），有古诗重用二十许韵者（焦仲卿妻诗是也），有古诗旁取六七许韵者（韩退之此日足可惜篇是也，凡杂用东、冬、江、阳、庚、青六韵，欧阳公谓退之遇宽韵则故旁入他韵非也，此乃用古韵耳，于集韵自见之），有古诗全不押韵者（古采莲曲是也），有律诗至百五十韵者（少陵有古韵律诗，白乐天亦有之，而本朝王黄州有百五十韵五言律），有律诗止三韵者（唐人有六句五言律，如李益诗： 汉家今上郡，秦塞古长城。有日云常惨，无风沙自惊。当今天子圣，不战四方平 是也），有律诗彻首尾对者（少陵多此体不可概举），有律诗彻首尾不对者（盛唐诸公有此体如孟浩然诗： 挂席东南望，青山水国遥。轴轳争利涉，来往接风潮。问我今何适，天台访石桥。坐看霞色晚，疑是石城标。 又水国无边际之篇，又太白牛渚西江夜之篇，皆文从字顺，音韵铿锵，八句皆无对偶），有后章字接前章者（曹子建赠白马王彪之诗是也），有四句通义者（如少陵： 神女峰娟妙，昭君宅有无。曲留明怨惜，梦尽失欢娱。 是也），有绝句折腰者，有八句折腰者，有拟古，有连句，有集句，有分题（古人分题或各赋一物，如云送某人分题得某物也，或曰探题），有分韵，有用韵，有和韵，有借韵（如押七之韵可借入微或十二齐韵是也），有协韵（楚词及选诗多用协韵），有今韵，有古韵（如退之此日足可惜诗用古韵也，盖选诗如此）。
有古律（陈子昂及盛唐诸公多此体），有今律，有颔联，有颈联，有发端，有落句（结句也），有十字对（刘虚虚 沧浪千五里，日夜一孤舟 ），有十字句（常建 一径通幽处，禅房花木深 等是也），有十四字对（刘长卿： 江客不堪频北望，塞鸿何事又南飞 是也），有十四字句（崔颢 黄鹤一去不复返，白云千载空悠悠 ，又太白 鹦鹉西飞陇山去，芳洲之树何青青 是也），有扇对（又谓之隔句对，如郑都官 昔年其照松溪影，松折碑荒僧已无。今日还思锦城事，雪消花谢梦何如。 是也，盖以第一句对第三句，第二句对第四句），有借对（孟浩然 厨人具鸡黍，稚子摘杨梅 ，太白 水舂云母碓，风扫石楠花 ，少陵 竹叶于人既无分，菊花从此不须开 是也），有就句对（又曰当句，有对如少陵： 小院回廊春寂寂，浴凫飞鹭晚悠悠 ，李嘉祐 孤云独鸟川光暮，万里千山海起秋 是也，前辈于文亦多此体如王勃 龙光射斗牛之墟，徐孺下陈蕃之榻 乃就对也）。
论杂体则有风人藁砧（上句述其语，下句释其义，如古子夜歌、续曲歌之类则多用此体，古乐府 藁砧今何在？山上复安山。何当大刀头，破镜飞上天。 其辞隐语也），五杂俎（见乐府），两头织织（亦见乐府），盘中（玉台集有此诗，苏伯玉妻作，写之盘中屈曲成文也），回文（起于窦滔之妻织锦以寄其夫也），反复（举一字而诵，皆成句，无不押韵，反复成文也。李公诗格有此二十一字诗），离合（字相折合成文，孔融渔父屈节之诗是也，虽不关诗之重轻，其体制亦古），建除（鲍明远有建除诗，每句首冠以建除平定等字，其诗虽佳，盖鲍本工诗，非因建除之体而佳也），字谜，人名，卦名，数名，药名，州名（如此诗只成戏谑不足法也），又有六甲十属之类，及藏头歇后等体（今皆削之，近世有李公诗格，泛而不备，惠洪天厨禁脔，最为误人，今此卷有旁参二书者，盖其是处不可易也）。


少陵与太白独厚于诸公，诗中凡言太白十四处，至谓 世人皆欲杀，吾意独怜才。醉眠秋共被，携手日同行。三夜频梦君，情亲见君意。 其情好可想。《遁斋闲览》谓二人名既相逼，不能无相忌，是以庸俗之见而度贤哲之心也，予故不得不辨。
古诗十九首非止一人之诗也，行行重行行，乐府以为枚乘之作，则其他可知矣。（古诗十九首行行重行行，《玉台》作两首），自 越鸟巢南枝 以下别为一首，当以选为正）。《文选》长歌行只有一首，青青园中葵者，郭茂倩乐府有两篇，次一首乃仙人骑白鹿者。仙人骑白鹿之篇，予疑此词 岹岹山上亭 以下其义不同，当又别是一首，郭茂倩不能辨也。
文选《饮马长城窟》古词无人名，玉台以为蔡邕作。古词之不可读者莫如巾舞歌、文义漫不可解。又古将进酒 芳树石留豫章行 等篇皆使人读之茫然。又朱鹭 稚子班艾如 、张思 悲翁上之回 等只二三句可解，岂非岁久文字舛讹而然耶！木兰歌 促织何唧唧 ，《文苑英华》作 唧唧何切切 ，又作历历，乐府作 唧唧复唧唧 又作 促织何唧唧 ，当从乐府也。 愿驰千里足 郭茂倩乐府作 愿借明佗[驼]千里足 ，《酉阳杂俎》作 愿驰千里明佗[驼]足 ，渔隐不考，妄为之辩。木兰歌最古，然 朔气传金柝，寒光照铁衣 之类已似太白，必非汉魏人诗也。木兰歌文苑英华直作韦元甫名字，郭茂倩乐府有两篇，其后篇乃元甫所作也。
班婕妤《怨歌行》，文选直作班姬之名，乐府以为颜延年作。孔明梁父吟 步出齐东门，遥望荡阴里 ，乐府解题作 遥望阴阳里 ，青州有阴阳里； 田疆古冶子 ，解题作 田疆固野子 。
南北朝人惟张正见诗最多，而最无足省发，所谓虽多亦奚以为。《西清诗话》载晁文元家所藏陶诗有《问来使》一篇云： 尔从山中来，早晚发天目。我屋南山下，今生几丛菊？蔷薇叶已抽，秋兰气当馥。归去来山中，山中酒应熟。 予谓此篇诚佳，然其体制气象与渊明不类，得非太白逸诗？后人谩取以入陶集尔。
文苑英华有太白代寄翁参枢先辈七言律一首，乃晚唐之下者；又有五言律三首，其一送客归吴，其二送友生游峡中，其三送袁明甫任长江，集本皆无之，其家数在大历正元间，亦非太白之作；又有五言雨后望月一首，对雨一首，望夫石一首，冬月归旧山一首，皆晚唐之语；又有 秦楼出佳丽 四句亦不类太白，皆是后人假名也。文苑英华有送史司马赴崔相公幕一首： 峥嵘丞相府，清切凤凰池。羡尔瑶台鹤，高楼琼树枝。归飞晴日好，吟弄惠风吹。正有乘轩乐，初当学舞时。珍禽在罗纲，微命若游丝。愿托周南羽，相衔汉水湄。 此或太白之逸诗也，不然亦是盛唐人之作。太白集中《少年行》只有数句类太白，其他皆浅近浮俗，决非太白所作，必误入也。
 迎旦东风骑蹇驴 决非盛唐人气象，只似白乐天言语，今世俗图画以为少陵诗，渔隐亦辨其非矣，而黄伯思编入杜集，非也。少陵有避地逸诗一首云： 避地岁时晚，窜身筋骨劳。诗书遂墙壁，奴仆且旌旄。行在仅闻信，此生随所遭。神尧旧天下，会见出腥臊。 题下公自注云： 至德三载丁酉作此 ，则真少陵语也，今书市集本并不见有。旧蜀本杜诗并无注释，虽编年而不分古近二体，其间略有公自注而已。今豫章库本以为翻镇江蜀本，虽分杂注，又分古律，其编年亦且不同。近宝庆间南海漕台开杜集亦以为蜀本，虽删去假坡之注，亦有王原叔以下九家，而赵注比他本最详，皆非旧蜀本也。杜集注中坡曰者，皆是托名假伪，渔隐虽尝辨之而人尚疑者，盖无至当之说以指其伪也。今举一端将不辨而自明矣——如楚岫八峰翠，注云：景差《兰亭春望》 千峰楚岫碧，万木郢城阴 ，且五言始于李陵苏武，或云枚乘汉以前五言古诗尚未有之，宁有战国时已有五言律句耶！观此可以一笑而悟矣！虽然亦幸而有此漏逗也。杜注中师曰者亦坡曰之类，但其间半伪半真，尤为殽乱惑人，此深可叹，然具眼者自默识之耳。
崔灏渭城少年行，百家选作两首，自 秦川 已下别为一首；郭茂倩乐府止作一首，文苑英华亦止作一首，当从乐府、英华为是矣。玉川子 天下薄夫苦耽酒 之诗，荆公百家诗选止作一篇，本集自 天上白日悠悠悬 以下别为一首，尝从荆公为是。太白诗 斗酒渭城边，垆头耐醉眠 ，乃岑参之诗误入；太白塞上曲 騮马新夸紫玉鞍 者，乃王昌龄之诗，亦误入。昌龄本有二篇，前集乃 秦时明月汉时关 也。孟浩然有赠孟郊一首，按东野乃贞元元和间人，而浩然终于开元二十八年，时代悬远，其诗亦不似孟浩然，必误入。
杜诗 五云高太甲，六月旷搏扶 ，太甲之义殆不可晓，得非高太乙耶？乙为甲盖亦相近，以星对风亦从其类也。至于 杳杳东山携汉妓 亦无义理，疑是 携妓去 ，盖子美每于绝句喜对偶耳，臆度如此，更俟宏识。
王荆公百家诗选，盖本于唐人英灵间气集[《河岳英灵集》？]，其初，明皇、德宗、薛稷、刘希夷、韦述之诗无少增损，次序亦同；孟浩然止增篇数，储光羲后方是荆公自去取。前卷读之尽佳，非其选择之精，盖盛唐人诗无不可观者。至于大历已后，其去取深不满人意。况唐人如沈、宋、王、杨、卢、骆、陈拾遗、张燕公，张还江汉流 停骖我怅望，辍棹子夷犹。广平听方籍，茂陵将见求。心事俱已矣，江上徒离忧。 子谓 广平听方籍，茂陵将见求 一联删去，只用八句，尤为浑然，不知识者以为何如？


仆之诗辩乃断千百年公案，诚惊世绝俗之谈，至当归一之论。其间说江西诗病，真取心肝刽子手，以禅喻诗，莫此亲切，是自家实证实悟者，是自家闭门凿迫此片田地，即非傍人篱壁、拾人涕唾得来者，李杜复生不易吾言矣。而吾叔靳靳疑之，况他人乎？所见难合固如此，深可叹也！
吾叔谓说禅非文人儒者之言本意，但欲说得诗透彻，初无意于为文，其合文人儒者之言与否不问也。高意又使回护毋直致褒贬，仆意谓辩白是非、定其宗旨，正当明目张胆而言，使其词说沉著痛快，深切著明、显然易见。所谓不直则道不见，虽得罪于世之君子不辞也。
吾叔诗说其文虽胜，然只是说诗之源流、世变之高下耳，虽取盛唐而无的，然使人知所趋向处其间。异户同门之说乃一篇之要领，然晚唐本朝谓其如此可也，谓唐初以来至大历之诗异户同门已不可矣；至於汉魏晋宋齐梁之诗，其品第相去高下悬绝，乃混而称之，谓锱铢而较实有不同处，大率异户而同门，岂其然乎？又谓韩柳不得为盛唐，犹未落晚唐，以其时则可矣。韩退之固当别论，若柳子厚五言古诗尚在韦苏州之上，岂元白同时诸公所可望耶？高见如此，毋怪来书有甚不喜分诸体制之说，吾叔诚于此未了然也。作诗正须辨尽诸家体制，然后不为旁门所惑。今人作诗差入门户者，正以体制莫辨也。世之技艺犹各有家数，市缣帛者，必分道地，然后知优劣，况文章乎？仆于作诗不敢自负，至识，则自谓有一日之长，于古今体制若辨苍素，甚者望而知之。
来书又谓忽被人捉破发问，何以答之？仆正欲人发问而不可得者，不遇盘根安别利器？吾叔试以数十篇诗隐其姓名，举以相试，为能别得体制否？惟辨之未精，故所作惑杂而不纯。今观盛唐集中尚有一二本朝立作处，毋乃坐是而然耶？又谓盛唐之诗雄深雅健，仆谓此四字但可评文，于诗则用 健 字不得，不若诗辩雄浑悲壮之语为得诗之体也。毫厘之差不可不辨，坡谷诸公之诗，如米元章之字，虽笔力劲健，终有子路事夫子时气象；盛唐诸公之诗如颜鲁公书，既笔力雄壮，又气象浑厚，其不同如此，只此一字便见吾叔脚根未点地处也。所论屈原离骚则深得之，实前辈之所未发，此一段文亦甚佳，大概论武帝以前皆好，无可议者。但李陵之诗非虏中感故人还汉而作，恐未深考，故东坡亦惑江汉之语，疑非少卿之诗，而不考其胡中也。妙喜（是径山名僧宗杲也）自谓参禅精子，仆亦自谓参诗精子。尝谒李友山论古今人诗，见仆辨析毫芒，每相激赏，因谓之曰： 吾论诗若那查太子析骨还父，析肉还母。 友山深以为然。
当时临川相会匆匆，所惜多顺情放过，盖倾盖执手，无暇引惹，恐未能卒竟辨也。鄙见若此，若不以为然，却愿有以相复。幸甚！


夫学诗者以识为主，入门须正，立志须高，以汉魏晋盛唐为师，不作开元天宝以下人物。若自退屈，即有下劣诗魔入其肺腑之间，由立志之不高也。行有未至，可加工力；路头一差，愈骛愈远，由入门之不正也。故曰：学其上，仅得其中；学其中，斯为下矣。又曰：见过于师，仅堪传授；见与师齐，减师半德也。工夫须从上做下，不可从下做上，先须熟读楚词，朝夕风咏，以为之本；及读古诗十九首、乐府四篇；李陵、苏武、汉魏五言皆须熟读；即以李杜二集枕藉观之，如今人之治经。然后博取盛唐名家酝酿胸中，久之自然悟入。虽学之不至，亦不失正路。此乃是从顶做来，谓之向上一路，谓之直截根源，谓之顿门，谓之单刀直入也。
诗之法有五：曰体制、曰格力、曰气象、曰兴趣、曰音节。诗之品有九：曰高、曰古、曰深、曰远、曰长、曰雄浑、曰飘逸、曰悲壮、曰凄婉。其用工有三：曰其结、曰句法、曰字眼。其大概有二：曰优游不迫、曰沉着痛快。诗之极致有一：曰入神。诗而入神至矣！尽矣！蔑以加矣！惟李杜得之，他人得之盖寡也。
禅家者流，乘有小大，宗有南北，道有邪正。学者须从最上乘、具正法眼，悟第一义，若小乘禅，声闻辟支果，皆非正也。论诗如论禅，汉、魏、晋与盛唐之诗，则第一义也。大历以还之诗，则小乘禅也，已落第二义矣；晚唐之诗，则声闻辟支果也。学汉、魏、晋与盛唐诗者，临济下也。学大历以还之诗者，曹洞下也。大抵禅道惟在妙悟，诗道亦在妙悟，且孟襄阳学力下韩退之远甚、而其诗独出退之之上者，一味妙悟而已。惟悟乃为当行，乃为本色。然悟有浅深、有分限、有透彻之悟，有但得一知半解之悟。汉、魏尚矣，不假悟也。谢灵运至盛唐诸公，透彻之悟也。他虽有悟者，皆非第一义也。吾评之非僭也，辩之非妄也。天下有可废之人，无可废之言。诗道如是也。若以为不然，则是见诗之不广，参诗之不熟耳。试取汉、魏之诗而熟参之，次取晋、宋之诗而熟参之，次取南北朝之诗而熟参之，次取沈、宋、王、杨、卢、骆、陈拾遗之诗而熟参之，次取开元、天宝诸家之诗而熟参之，次独取李、杜二公之诗而熟参之，又取大历十才子之诗而熟参之，又取元和之诗而熟参之，又尽取晚唐诸家之诗而熟参之，又取本朝苏、黄以下诸家之诗而熟参之，其真是非自有不能隐者。傥犹於此而无见焉，则是野狐外道，蒙蔽其真识，不可救药，终不悟也。
夫诗有别材，非关书也；诗有别趣，非关理也。然非多读书、多穷理，则不能极其至，所谓不涉理路、不落言筌者，上也。诗者，吟咏情性也。盛唐诸人惟在兴趣，羚羊挂角，无迹可求。故其妙处透彻玲珑不可凑泊，如空中之音、相中之色、水中之月、镜中之象，言有尽而意无穷。近代诸公乃作奇特解会，遂以文字为诗，以才学为诗，以议论为诗，夫岂不工？终非古人之诗也。盖于一唱三叹之音有所歉焉。且其作多务，使事不问兴致，用字必有来历，押韵必有出处，读之反覆终篇，不知着到何在；其末流甚者，叫噪怒张，殊失忠厚之风，殆以骂詈为诗，诗而至此可谓一厄也。然则近代之诗无取乎？曰：有之。吾取其合于古人者而已。国初之诗尚沿袭唐人，王黄州学白乐天，杨文公刘中山学李商隐，盛文肃学韦苏州，欧阳公学韩退之古诗，梅圣俞学唐人其澹处，至东坡山谷始自出己意以为诗。唐人之风变矣。山谷用工尤为深刻，其后法席盛行海内，称为江西宗派。近世赵紫芝翁灵舒辈独喜贾岛姚合之诗，稍稍复就清苦之风，江湖诗人多效其体，一时自谓之唐宗，不知止入声闻辟支之果，其盛唐诸公大乘正法眼者哉。
嗟乎！正法眼之无传久矣！唐诗之说未唱，唐诗之道或有时而明也。今既唱其体曰唐诗矣，则学者谓唐诗诚止于是耳，得非诗道之重不幸邪？故予不自量度，辄定诗之宗旨，且借禅以为喻，推原汉魏以来，而截然谓当以盛唐为法，（后舍汉魏而独言盛唐者谓古律之体备也）虽获罪于世之君子不辞也。


卦号玄空理最幽，乾坤艮巽问踪由。坎了震兑分天地，五行更在位中求。第一《天宝经》最妙，第二要看《龙子经》。第三一经名《玄女》，第四《宝照经》为名。乾丙乙与子寅辰，六位排来俱属金。艮庚丁卯巳丑，六位属水由人数。以上数者尽属阳，阳山阳水始相当。
坤壬辛与午申戌，六位属木无人识。共甲癸与亥酉未，六位属火君须记。以上数者尽为阴，阴山阴水正相应。此是阴阳天地卦，五行这内号四经。不破旺方财禄聚，流破生方损少丁。长生位上黄泉是，干化之年定见刑。此是九天真品诀，毋得经传薄行人。
正神上山，零神下水，一也。支神为正，干神为零，正神为龙，零神为水。山上龙神不下水，水底龙神不上山。零山作零向发财禄，而抱养零山作正向，当进舍而奸生，虽然，支在龙贵两相生，相生家当贵，相克绝人丁，须看大五行，五行配定吉凶名，知了便横行。山管人丁，水管财禄，二也。四龙分四房，如子寅辰不在山，则是长房无山，乾丙乙不在水，则是长房无水。山向水路在顺一二三四之次序，三也。如子一龙在山，午二龙在向，则可以行。二龙水顺而吉，若三龙在山而行，二龙水谓之逆，凶灾立至。如壬丙向，金克水，是向克山，为逆，虽发福人丁不旺。若子山午向，金克木，是山克向，为顺，主大富贵，百子千孙。以大五行论山不论向。山向水皆在卦内主贵，出卦不出贵，四也。二十四山分为三卦，寅甲卯乙辰要巳内为东分，申庚酉辛戌乾亥壬为四卦，午丁未坤子癸丑艮为南北一卦。水去要回头，五也。四龙中皆要见一龙水则出贵，无一龙水富而不贵。如乙丙放水，当三四折再昌乙水，方得人财长久。或本向有来水，亦谓之回头。
一龙金位家富贵，百子千孙。
如辰山乾向放乾水，又乾山乙向放乙水，皆是金见金，主富而且贵。
二龙行来到本乡，外保置田庄。
如坤山壬向放壬水，是木见木，主富贵。
三龙行从本位去，金玉家天数。
如艮山丁向放丁水，庚向放庚水。是水见水，主富贵。
四龙行位到火中，富贵出三公。
如酉山甲向放甲水，是火见火，主富贵。
正神山上水交值，百子千孙出。零神前来水上交，富贵出官僚。零神正神相交著，儿孙遭跌薄。正神百步始成龙，水短便道凶。零神不问长和短，凶吉不同断。每见时师错用心，便谓来主真。若将入首为端的，阴阳何处觅？则取过龙来作主，真龙却无了。须要真龙来卦真，错认误杀人。
此言正神宜在山，零神宜大水，而归重正神百步一句，欲人认龙要真，不可草草。
五行若水克向上，百子千孙旺。遇向若然行雨神，代代富无贫。
凡本山克向，出百子千孙。如子山午向，即为长克。次又为金克木，金一神，水一神，即遇向行两神也。又巳山亥向，巳属水，亥属火，亦为行两神，可见山克向者吉。
一龙生处有三龙，世代富无穷。更知三是五行主，本身原属土。水重一土在五行，生旺墓同情。三龙三个人家富，银瓶多盏著。三龙位上若当凶，三子绝根宗。四龙得位人肥满，开库有钱典。
一龙生处有三龙，言四龙顺序自然均发，惟三龙兼土，水土生旺墓皆同，故吉则三家均吉，节则三这均凶。如卯乙山卯乙向，水上寅甲，出帘幕，官无辰水，出提刑。如巳山本向本水，亦出龙图学士，八位公卿。乾坤艮巽山水出，无乙水不出。乙辛丁癸山水长，出节纶，见乙水出，无丙水不出。卯巳丑山见艮庚，丁水长，出绍衣和尚，短不出。艮庚丁山见卯巳，丑水长，出道士，短不出。酉亥未山见巽甲，癸水长，出尼姑，短出尼童。巽甲癸山见酉亥，未水长，出女贞洁。
财水财山财易发，七通并八达。资财巨富出聪明，只是少人丁。且要顺龙顺水去，人才从此至。顺龙来去子孙昌，代代足衣粮。
如金克木为财，因相克，少人丁，须水与龙顺方好。
排册乔向明堂水，折心诸道理。小心但看四龙经，一经各一名。五行无根水上折，时师那会得。放水与册山同路行，世代坐专城。
此总结上文。
子寅辰与乾丙乙，长子真端的，午申戍与坤壬辛，次男此位真。卯巳丑与艮庚丁，三男从此分。酉亥未与巽甲癸，四昌当其位。第一折水长房折，乾丙更要乙。第二折水二男情，坤辛壬同行。第三折水长，仔细分明讲。一龙行宫水口去，儿孙多不吉。龙行位远主防乡，水位却无妨。三龙先行一龙上，入舍兼把养。四龙行位不分明，父子绝人丁。
凡二十四字，父母子孙兄弟孙息，要尊卑顺序下关先行，插上关则为尊卑不顺，五行内反，主子孙过房抱养。
金木水火各一官，生命亦不同。查得四行合生命，自然发福盛。
子寅等山属金，如艮山丙向，流丁及流庚，金生水也，金水命人富贵。午中等山属木，如壬山午向，水流坤流午，木命人富贵。如午山甲向癸向，乃木生火，木火人富贵。卯巳等山属水，如民山丁向庚向，水土命人富资，丙亥等山属火，如酉山共向，水流共归乾顺，水命人富贵。
于支二水要相依，更把天星分例推。震宫长男邀福应，兑宫少位吉凶知。中宫离坎从天定，子息排来位却移。
公位见上。震长兑少离坎中，此形家常谈，若父母兄弟子息排来，与此不同。
金木水火四龙位，生克无穷极。相生为吉相克凶，祸福在其中。
子寅辰乾丙乙六山属金，金水相生为顺龙。假如责任风吹草动宜放丁水，乃金生水，放庚水亦同；放辛水乃是金克木，相克便为凶，是上同一字阳。午中戌坤壬辛六山属水，来山立向切忌相克。假如戍向不宜放乾水，金克木也，是下同一字阴。卯巳丑艮庚丁六山属水，如未山丑向，不宜放癸水，未山火丑向水，癸又是火，是水克火也。经云：水克火，人少死。若艮山午向，放丁水，水不相生，为顺龙。酉亥未甲巽癸六山属火，如酉山甲向，不宜放艮水，申属火，艮属水，是水克火也，克者损人丁。
金至火宫人死绝，火入金宫定损妻。金火相刑人自绍，纵然不缢也相离。
如亥山丙向，是火到金宫，乾山要向，是金到火电厂宫，虽然如此，又有移宫顺龙之法，不可拘执。如亥山丙向，木流箕甲，酉山乙向，水流巽甲，世代三公。午山癸向，水归甲，若流庚甭辛，发福久长，流乾亦发，主子孙疾病。
子寅辰并乾丙乙，切是巽水出。午申戌与坤辛壬，乾水破长生。卯巳丑及民庚丁，坤水要留停。酉亥未兼巽甲癸，艮水下宜去。
子寅戌辛壬属木，生在亥，乾亥同宫，为流破长生，来则吉。卯巳丑艮庚丁属水，生在申，坤申同宫，为流破长生，来则吉。酉亥未巽甲癸属火，生在寅，艮同宫，为流破长生，来则吉。
庚丁坤上是黄泉，乙丙须防巽水先。甲癸向中忱见艮，辛壬水路怕当乾。
张宗道《青囊经》谓：自庚至丁皆忌坤，自己至丙皆忌巽，自癸至甲皆忌艮，自辛至壬皆丢乾。其法立向开门折水放水行水，无一不忌，犯之近则六年、十二年见，远则二十四年内见。邑去不忌来，盖水从此地过者必祝。如庚向水流丁，却十二年，流坤止量其长短以定年数，过到未字即无事矣。若已向坤，水长流主绝。
卯辰巳午伯巽宫，午未申酉坤莫连。酉亥子当乾是，子丑寅卯艮水凶。
来宜生旺，去宜病死，阳干立向，水口绝胎流去主富贵，此真催官水，攻墓为阴，得阴而后发。屋宅属阳，要戴天覆地，如甲寅庚申壬子丙午，上于下支。
辛入乾宫百万庄，癸归艮位发文章。乙向要流清富贵，丁坤终是万斯箱。
此名救贫黄泉，皆主向上，论来水吉，去水凶。《新安府志》：壬山丙向甲门开，五百年中产大才。定了紫阳山下水，乙庚之岁损婴孩。注曰：子寅辰乾丙乙属金，紫阳水流巽巳之位，是射破生方也，乙庚化金，故其年见祸。其曰损婴孩，养生之位主小儿，且箕位有狱因，可当黄泉之杀，故不杀壮丁耳。其法以向为主，门路，池井沟垒折水皆莫犯之。若箕巳方有行路，谓之踏破长生，故曰入黄泉。
更有一神难为说，时师会不得。辰山戌向戌山辰，惊动世间人。寅归甲水乙归巽，长流为[阙]。寅为虎他细寻根取巽丙壬正为[阙]代无烦恼。卯山辛向水为乾，富贵出官员。
此俱以相克言，另是一格。辰为天罗，戌为地网，最称不吉，举二神而其他可知矣。
金遇戌为铁，火向未申绝。木辰枝叶枯，水上丑寅灭。
五行逢衰为关，又，丢五舷水形：金圆、木直、水曲、火斜、土横，方水城出口处犯前项关煞，主少亡。此经名《天玉》，观经中所言多与《内传》相重，则其经必《内传》而非《外传》也，因于重者删之，而次第其文，自成一书。第同一《天玉》，同一《内传》也，前所云水要四三二一逆行，此所言折水要一二三四顺去，竟不可晓。窃意折水顺行为是，而前前说亦并仍其文，以俟知者。
须弥山是天地骨，中镇天地为巨物。如人背脊与项梁，生出四肢龙突死。四肢分出四世界，南北东西为四派，西北峻恫数万程，东入三韩隔香累。惟有南龙入中国，胎宗孕祖来厅特。黄河九曲为大肠，川江屈曲为膀脓。分肢荤脉纵横去，气血勾连逢水住。大为都邑帝王州，小为郡县君候。其次偏方小镇市，亦有富贵居其中。
大率龙行自有真，星峰磊落是龙身。高山须认星峰起，平地龙行别有名。峰以星名取其头，星辰下照山成形。龙神二字寻山脉，神是精神龙是质。莫道高山方有龙，却来平地失真踪。平地龙从高脉发，高起星峰低落穴。高山既认星峰起，平地两傍寻水势。两水夹处是真龙，枝叶周回中者是。莫令山反枝叶散，山若反今水散漫。外山百里作罗城，此是平洋龙局段。星峰顿伏落平去，外山隔水来相顾。平中仰掌似凹察，隐隐微微立丘阜。倾从皇阜见凹察，或有勾夹如旋螺。勾夹是案螺是穴，水去明堂聚气多。四旁远护如城郭，水远山还聚一窝。霜降水涸寻不见，春夏水高龙背现。此是平洋看龙法，过处如丝或如线。高水一寸即是山，低水一寸水回环。水缠便是山缠样，缠得真龙如仰掌。察心掌里或乳头，端然有穴明天象。水远山缠在平坡，远有冈陵爱有河。只爱山来抱身体，不爱水返去从他。水抱应知山来抱，水不抱今山不到。莫道高山龙易识，行到平洋失踪迹。藕断丝连正好寻，退卸愈多愈有力。高龙多下低处藏，四没神机便寻得。祖宗父母数程遥，误得时师皆不识。凡到平地莫问踪，只观环绕是真龙。念得龙经无眼力，万卷真藏也是空。
北辰一星中天尊，上相上将居四恒。天乙太乙明堂照，华盖三台相后先。此星万里不得一，此龙不许时人识。识得之时不用藏，留与皇朝镇家国。请从垣外论九星，北斗星宫系几名。贪巨武星并辅粥，禄文谦破地中行。九星人言有三吉，三吉之徐有辅瓣。不知星曜定锱株，祸福之门教君识。
食狼顿起笋生峰，若是斜枝便不同。斜枝侧顶为破面，尖而有脚号乘龙。脚下横拖为带韧，文武功名从此辨。横看是顶侧是峰，此是贪狼出阵龙。侧面成峰身直去，不是为朝便不住。
莫来此处认高峰，道是玄武在其中。亦有高峰是玄武，玄武落处四兽聚。聚处方为龙聚星，四兽不顾只成空。空亡龙上莫寻穴，纵然有穴易歇灭。
或为关峡似龙形，正身潜在峡中行。时师多向峡中觅，不识真龙断续情。贪狼自有十二样，尖圆平直小为上。歌斜侧岩倒破空，祸福轻重自不同。歌侧似斜斜似侧，平似乘龙侧似直。贪狼似巨倒似空，空似虚岩即似石。问君来此如何现，我道贪狼非一般。教是崩崖破是折，斜是边有边不同。侧是面尖身直去，空是岩穴多玲戏。倒是飞峰偏不正，七者未是贪狼龙。平地卓然顿起笋，此是尖狼本来性。圆无效侧四面同，平若卧蚕在高顶。直如决脊引绳来，小似笔头插高塔。五者方为贪正形，吉凶祸福要详明。
火星要起廉贞位，生出贪狼由此势。若见火星动焰时，看他踪迹落何处。此龙不是寻常贵，生出贪狼向亦厅。火星若起廉贞位，落处须寻一百里。中有贪狼小小峰，有时回顾火星官。世人只道贪狼好，不识廉贞是祖宗。贪狼若非廉作祖，为官也不到三公。高山顶上如平掌，中分细脉如蛇样。贵龙多是穿心出，富龙只从旁生上。高山如帐后面遮，帐里微微似带斜。带舞下来如鼠尾，此是贵狼上岭蛇。带舞下来伸鹤颈，此是贪狼下岭蛇。上岭解生朱紫贵，下岭须为朽腐家。
大山特起小为贵，小山忽起大为势。高低大小断续行，此是贪狼真骨气。大抵九星有种类，生子生孙巧相似。剥换方知骨气真，剥换不真皆不是。一剥一换大生小，从大剥小最奇异。剥换退卸见真龙，小峰依旧贪狼起。剥小如人换好裳，如蝉退壳蚕退筐。或从大山落低小，或从高峰落平洋。退卸剥换成几段，十条九条乱了乱。中有一条却是真，若是真时断了断。乳山回抱在面前，不许一条出外达。只有真龙在帐内，乱山在外却为缠。此龙多从腰里落，回转徐枝用城廓。城廓弯环生捍门，门外罗星当腰着。罗星要在罗城外，此与火星常作案。火星龙始有罗星，若是罗星不居内。居内名为抱养痈，又为病跟坠胎山。罗星若生罗城口，城口皆为玉笋班。罗城恰恰相反似城墙势，龙在城中聚真气。罗星借在城阅间，时师唤作水口山。欲识罗星真妙诀，一边枕水一边田。田中有骨服相连，或为顽石焦土间。此是罗星有徐气，卓越立为星在水边。贪巨罗星方与尖，辅粥武曲员愿眠。禄存廉贞多破碎，破军尖破最为害。只有圆方匠星，此是罗星得正形。忽然四面皆是水，两山环合郁然青。罗星亦自有种类，浪说不得罗星在水旁。
巨门尊星性端庄，才离祖宗即高昂。星峰自与众星别，不尖不圆其体方。高处定为顿赘样，但是无脚生两旁。台此星峰止一二，方冈之下如驱羊。方冈或如四角帐，帐中出带似飞扬。飞扬要得穿帐去，帐中两角随身张。枝叶不多关峡少，却有护卫随身旁。带旌带节来拥护，旌节之峰多是双。更有刀剑同护送，刀剑送后前圆冈。离踪断处多失服，抛梭马迹蛛丝长。梭中自有冈不断，蜂腰过处多趋跄。
自是此星性尊贵，护送此星来就体。每逢跌断过处时，两旁定有衣冠吏。衣冠之吏似圆峰，两旁书脚卫真龙。若是独行无脚卫，定作神柄佛道宫。平行空珠行数里，恕然又作方峰起。方峰直去如桥扛，背长颇类平尖食。平尖贪狼如一字，生在山顶如卧蚕。武曲倒从身中出，贪狼直去如僧参。夹辅护龙次第列，正龙在内左右函。此龙住处无高垅，间生窝穴隐深潭。独在山峡中间者，穴落高冈似草庵。四围要高来朝护。前案朝迎亦高舞。却作高穴似人形，按敛端平似真武。
此龙若行三十里，内起方峰止三四。峰峰端正方与长，不肯教斜失尊体。峰上忽然生摺痕，此与廉贞何以异。凡起星辰不许斜，更嫌生脚照他家。端峰若生四花穴，花穴端严要君别。宴龙直去向前行，四向谩成龙虎穴。此是武曲钳峡来，间气来此偶生峡。此龙误了几多人，定来此处说真形。要说四花穿心过，但看护卫不曾停。尊星自有尊星体，方正为屏将相位。巨门行龙少鬼劫，盖缘两旁多罗列。水界分处夹龙行，不肯单行走空缺。水界分及乱生枝，权叶虽多夹水随，护龙亦自有背面，背后如壁面平夷。平夷便是贴龙体，龙过之时开形怪异。不起尖圆即马旗，攒剑蟠龙归此地。护卫缠绕如打团，重重包裹外山归。至令巨门少关峡。护送无容左右离。明堂断定无斜泻，横案重重拜舞低。平贪覆巨圆武曲，尖圆方整不能齐。三星尖圆方整处，向此辨别无狐疑。识龙须识辨疑处，识得真支是圣师。
禄存之形如顿鼓，下生有脚如瓜瓠。瓜瓠头前有小峰，此是禄存带禄处。大如螃蟹小蜘蛛，此是禄存带杀处。杀中若有横磨剑，此是权星先出武。
大龙大峡百十程，宝殿龙楼去无数。峡口微平曰殿忽履仁等人长垣长垣如城，万仞不围君顾痴。师偷眼旁睥睨晚，晓者默然佯不睹。若然尖脚乱如茅，唤作者尤旗爪距。天上有尤旗星小圆带禄围本身，将相公候出方虎。
大抵星辰嫌破碎，不抱本身多作怪。端正龙神须无破，丑恶龙神多破败。怪形异穴出杀豪，杀戳平民终大坏。草头作乱因此山，赤旌诛夷偿命债。只缘龙上有格枪，贼旗倒厌非接幢。旌幢对对端正立，独立教厌名格枪。屯鼓微方似开曲，武曲端正下无足。有足周围真禄存，圆尽方为武曲尊。龙家最要仔细辨，疑似乱真分背面。背似面非岂有真，此是禄存大移转。凹处面凸是背，作穴分金过如线。凡捍星辰看转移，转移须教母顾儿。枝分派别有真神，忽作瓜蔓无东西。十里半程无冈岭，平阳砂磕烟尘迷。到处君须看水势，水势莫问江与溪。只要两源相夹出，交琐外结重重围。禄存好处落平洋，大作方州小镇县。坪中时复乱石生，或起横山或梭面。此处或有辅两形，辅两无枝禄生辨。禄是帝车第二星，也主为文也主兵。
九星行龙皆要禄，最要夹贪兼巨轴。或从武曲左右起，此等贵龙看不足。若逢此星远寻穴，莫向高山导促局。若遇九星相夹行，只分有足并无足。燕云下岭出九关，中带禄存三吉山。高山峡里多尖秀，也有圆禄生孱岩。君看山须分种类，乱指横山作正班。禄破二星形无数，也有正形落低处。也有低形上城头，杂乱分形君莫误。形在高岭为高形，山顶上生禄存星。形在平洋山卓立，顶矮脚手亦横平。顶上生形顶必正，平地生形脚乱行。请君看我细排列，祸福皆从龙上生。
第一禄存如顿鼓，脚手对对随身去。平行有脚如剑芒，族节播幢排次序。此等星辰出大江，中有小贪并小巨。辅弼侍从左右生，隔岸山河远相顾。此身龙身作州县。雄据十州并一路。忽然诸山作垣局，更求吉水为门户。若得吉水为门户，万水千山不须做。
第二禄存如覆釜，脚尖如栽周回布。有脚方为真禄存，无脚方为禄堆巨。此星定是有威权，白手成家积巨富。
第三禄存鹤爪布，两短中长龙出露。出露定为低小形，隐隐前行忽蹲踞。有穴必生龙虎巧，丑陋穴形龙不住。
第四禄存肋扇具，脚手又似扛丝势。此龙只好结神坛，别有星峰生秀气。
第五禄存如悬鹑，破碎箕帚招天数。此星便是平行星，星平生枝自顶分。此龙只去平中作，挠掉回来斩头做，高山大峡开三路。
第六禄存落平洋，势如巨浪横开张。他星亦有落平者，此星平地亦飞扬。脚摆时复生巨石，石色只是黑与黄。两旁请看随龙峡，长短大小宜推说。护龙转时看他落，落处当随水斟酌。右转皆右不参差，左转皆左无驳杂。朝迎指正真穴形，左右高低君莫错。禄存返销形如披发，虽曰众多势如惊。
第七禄存如长蛇，左右无护无拦遮。此龙目作贵龙从，枕在水边自横斜。
第八禄存在高顶，如载兜爱有肩领。渐低渐小去作穴，定作窝钳极端正。此龙号为八贵龙，捉穴真时最昌盛。
第九禄存如落花流，片片段段水夹砂。不作岐潭为鬼穴，定作罗星水口遮。
天下山山有禄存，或凶或吉要君分。莫道禄存全不善，大为将相公候门。要知五岳真龙落，半是禄破相参错。大厅顶上马耳峰，禄存身上贪狼龙。泰山顶上有石观，上有月亭高一半。此是禄存上有贪，如此高峰孰能判。海中州诸亦有山，君如论脉应难言。不知地脉连中国，远出山形在海间。集出青齐为东岳，过尽平阳大江壑。地络连延气势生，涧水止龙君莫错。我观破禄满天下，九星分变无识者。君如识得禄存星，珍宝连城贵无价。
文曲正形蛇行样，若作淫邪如撒网。此星柔顺最高情，形容恰似生绪样。问君如何生此山，定出廉真绝体上，问君如何寻绝体，本官山上败绝气。问君如何寻本宫，宝殿之下初出龙。认得星峰初出面，看得何星细推辨。九星皆挟文曲行，若无文曲星无变。变星便看何星多，多者为主分恶善。文曲星柔最易见，每遇旺方生侧面。侧面成峰身直行，直去多如系丝线。此星山骨少星峰，若有星峰辅两同。平地蛇行最为吉，半顶娥眉最得力。若有此星连接生，女作宫摈后纪职。男家因妇得官班，又得资财并美色。几起星峰必有情，自然连接左右生。若是无峰如鳝样，死龙散漫空纵横。纵饶住处有穴形，社坛神庙血食腥。若是作坟并建宅，女插花枝逐客行。男人破家困酒色，女人内乱公讼庭。变出痨鬼怪病，令人冷退绝人丁。
困龙坪下数十里，忽然卓立星峰起。左右前后忽逢迎，贪巨武辅取次生。只得一峰龙便活，娥眉也变辅弼形。平行虽云变辅弼，只是低平少威力。若得尊星生一峰，便使柔星为长雄。男人端貌取料第，女人主家权胜翁。太低寻龙少全格，杂出星峰多变易。两星似巨辅似文，长短高低细辨识。莫道凶龙不可裁，也有凶龙起家国。盖缘未识间星龙，食中有廉文有弼。武有破军间断生，神禄存或有巨武力。十里之中卓一峰，小者成太弱成雄。此星龙家间星法，大顿小伏为真踪。一山便断为一代，看在何代生间断。便向止L星定富贵，因弱生旺随星峰。困弱之龙无气力，死路烟入砂砾。千里百里无从山，独自单行少收拾。君如识得间星龙，到处乡村可寻觅。龙非久远少全力，易盛易衰非人力。
廉贞如何号独火，此星得形最高大。高山顶上石磋峨，伞搐犁头裂丝破。只缘尖焰耸天庭，其性炎炎号火里。起作龙楼并宝殿，贪巨武曲因此生。古人深识廉贞体，唤作红旗并曜气。此星威烈属阳精，高焰赤黑峰头起。高尖是楼平是殿，请君来此细推辨。乱峰顶上乱石间，此处名为聚讲山。聚讲既成即分去，分宗拜祖迢迢路。寻踪寻迹更寻儿，龙来此处最堪疑。却来此处横生峰，形如帐幕开张样。二重入帐一重出，四重五重如巨浪。嶂中有线穿心行，帐不穿心不入相。帐幕多时贵亦多，一重只是富豪样。两帐两幕是真龙，帐裹贵人最为上。帐中隐隐仙带飞，带舞低垂主兴旺。天关地轴两边迎，异石龟蛇过处往。高山顶上有池水，两边夹得真龙行。问君高顶何生水，此是真龙顶上气。楼殿之上水泉生，水还两处两迎面。真龙却向泉中过，也有单池在旁抱。单池终不及两池，池若倾崩反生祸。池平两水夹又清，此处名为天汉星。天汉天演入阁道，此星入相居天文天庭。更有卫龙在高顶，水贴龙身入深井。更无水出可追寻，或有蒙泉如小镜。看他辞楼并下殿，出帐耸起生何形。应星生处别立形，此是分枝劈脉证。祖宗分了分兄弟，来此分贪识真性。分贪之处莫令差，差谬一毫千里回。笋峰贪狼纵横计，钟釜枕梭武辅两。方峰是为巨门程，最要来辨嫡庶行。嫡庶不失出帐形，便是龙家五吉星。廉贞恶石众所畏，不晓真阳火裹精。此龙多向南方落，北上众山惊错愕。低头敛妊山朝来，莫向他方妄参错。凡是星峰皆有石，若是土山全无力。廉贞独火气冲天，石骨棱层平处觅。
廉贞不生吉星峰，定隔江河作应龙。朝迎必应数百里，远望鼓角声冬冬。几见廉贞高耸石，便上顶头看远迹。细认真龙此处生，华盖穿心正龙出。此龙最贵难寻觅，五吉要耸华盖出。此等真龙不易逢，华盖三峰品字立。两肩分作护龙，此是兄弟同祖宗。兄弟便为缠护龙，前迎后送生雌雄。雌若为龙雄珍重应，雄若为龙雌听命。问君如何辨雌雄，高低肥瘠瘦不同。低肥为雌雄高瘠，只求此处识踪迹。
随龙身上有正峰，时作星峰拜祖宗。但看护送似回龙，又有迎龙如虎踞。随龙山水皆朝揖，狐疑来处失踪迹。水口重重生异石，定有罗星当水立。罗星外面有山关，上生下生细寻觅。盖缘罗星有真假，真假天然非人力。罗星旁水便生石，罗星端正最高识。廉贞多生顾祖龙，祖龙远远是朝峰。更有鬼脚回顾处，护送须生十里数。送龙之山短有后，抱山不抱左右手。缠龙缠过龙虎前，三重五重福延绵。缠多不许外出走，那堪长远作水品。护送托龙若十全，富贵双全真罕有。寻龙千万看缠山，一重缠是一重关。关门若有千重锁，定有王候候居此间。廉贞已具贪狼内，更述此篇为详载。有人晚得红旗星，远有威权近凶怪。权星斩砍得自由，不统兵权不肯休。若遇廉贞不起石，脚下也须生石壁。石壁是背面是平，平处寻龙出踪迹。食巨武辅弼星行，出身生处是真星。博龙换处有九段，此是公候将相庭。红旗气雄威武在，行兵出师骇妖怪。权星威福得自专，纵入文阶亦武古巴。廉艮一变贪巨武，文武全才登宰辅。廉贞不作变换星，洁身乱伦弑君父。
武曲星峰覆钟釜，钟釜之形有何故？钟高釜矮事不同，高即为武矮为辅。二者虽然皆吉星，大小不容有差互。武曲端严富贵牢，辅两随龙厚薄取。真龙若行五六程，临院落之时剥辅星。如梭如印如皎月，三三两两牵联行。前关后峡相引从，峡若多时龙猛勇。博到辅星三四重，仔细来此认龙踪。贵巨若无辅弼落花流水，高岭如何住得龙。虽然辅弼是入穴，作穴随形又不同。穴随土峰作钳乳，形神大小随龙宗。圆龙忽然长拖脚，恐是鬼龙如覆构。覆箕仰掌是鬼龙，莫来此处失真踪。请君细认前头穴，莫使参前失后空。
问君何以知我落，看他尾后圆峰作。问君知我如何行，尾星摇动不会停。前官后鬼须细辨，鬼克我身居后面。官星克我在前朝，此是龙家官鬼现。真龙落花流水处阴阳乱，五行官鬼无相战。水龙博到火龙出，鬼在后头官出面。坎山来龙作午丁，却把地罗差使转。此是阴阳杂五行，不是龙家官鬼辨。龙家不要论五行，且从龙看分脉上。龙夺脉时是鬼气，掐气不归龙上行。大抵正龙无鬼山，有鬼不出半里间。横龙出穴必有鬼。送跳翻身穴后环。鬼山若长夺我气，鬼短贴身如抱拦。问君如何谓之鬼，主山背后撑者是。分枝劈脉不回头，夺我正身少全气。真龙穴后如有鬼，只只回头来护卫。若不回头卫本身，此是空亡歇来地。问君何者是空亡，穴后掷空仰瓦势。便从鬼上细寻觅，鬼山星峰少收拾零。真龙身上护卫多，山山多情来拱揖。护卫贴体不慑离，中有泉池暗流入。要识真龙鬼山短工，缘有缠龙在后股。既有缠龙贴护身，不许鬼山空散漫。鬼山直去投江海，真龙气绝散漫多。如栽如矛乱走去，包裹无由奈他何。龙若无缠又无送，纵有真龙不堪用。护缠多爱到穴前，三重五重福绵延。一重护卫一代富，护卫十里宰相地。两重亦作典砖城，一重只出垂簿尉。鬼山亦自有真形，形随三吉辅两类。九星皆有鬼形样，不类本身不入相。贪狼鬼星必尖小，武曲返销星枝叶少。多作圆峰覆构形，撑住在后最为妙。巨门坠珠玉枕形，贪作天梯背后生。一层一级渐低小，虽然有脚无横行。巨门多为小横岭，托后如屏玉几正。弼星作鬼如围屏，或从龙虎后横生。横生瓜孤抱穴后，盒斗玉印盘龙形。辅星多为独节鬼，三对平如写王字。三对两对相并行，曲转护身皆有意。廉文破禄本是鬼，不必问他穴后尾。破禄廉文多作关，近关太阔为散关。关门是局有大小，破禄三星多外拦。禄星无禄作神坛，破星不破为近关。善论大地论关局，关局大小水口山。鬼山作向横龙作，正龙多是平地落。平地势如蜈蚁行，却长便如榜掉形。停掉向前穴即近，发掉向后龙未停。绕掉向后忽峰起，定有真龙居此地。只看护托回转时，朝揖在前拜真气。大抵九星皆有鬼，相类相如各有四。四九三十六鬼形，识鬼便是识真情。问君如何谓之官，朝山背后逆拖山。此是朝山有徐气，与我穴后鬼一般。官星在前鬼在后，官要回头鬼要就。官不回头鬼不就，只是虚抱无落首，官不离乡任何爱。
真气聚处看明堂，明堂里面要平阳。明堂里面停潴水，第一宽平始为贵。侧遨游倾堆撞射身，急泻崩腾非吉地。请君未断左右山，先向明堂观水势均力敌。明堂亦有如锅底，横号金船龙虎里。直号天心曲御阶，马蹄直兮有曲势。明堂要似连花水，荡归左位长公起。荡归右处小公兴，若居中心诸位贵。大抵明堂横为贵阳市，其次之玄关锁是。荡荡直去不回头，虽似御阶非吉地。明堂要如衣领会，左断右港方为贵。或是曰陇与山脚，如此关阑真可喜。忽然横前无关锁，地劫风吹非吉利。请君来此细消详，更分前官并后鬼。左胁生来缙笏样，右胁生来鱼袋形。方长为象短为水，小巧是金肥是银。看此样形临局势，中间乳穴是为真。
赐带鬼形如爪瓠，二条连移左转去。回头贴来侍从官，前案横交金玉盘。玉盘赐将金盘相，左右在人心眼上。重数如多赐亦多，一重数是金屏带。二重是屏三金带，横转穴前官转大。子孙三代垂鱼袋，右上三鱼虎身外。三代子孙赐金带，三重横盘能外生。四重即是赐金玉，重数如多福最深。此是龙家赐带鬼，莫将龙向左边临。玉几方屏武曲形，身后是几几外屏。几屏须要问先后，未有屏先几后生。几屏如在后头托：此是公候将相庭。
鬼星的山形如果象瓜，叫做赐带鬼。官星的山形回头亲近，叫做侍从官。穴山前的案山如果横豆，叫做金玉盘。它们如果都重重环卫朝拱，子孙就都会富贵。武曲星的鬼星如果象几象屏在后头托住，那就有出公候将相的地。
破军星峰如走旗，前头高卓尾后低。两旁失险坑陷，壁立反裂形倾欹。不如此星出六府，上有三台远为祖。然后生出六曜星，贪巨禄文廉武辅。三台星辰号三阶，六星两两鱼眼挨。双尖双圆如贪巨，却在绝顶双安排。双尖定出贪狼去，双圆生出武曲来。上台中台下台出，行到六府文昌台。文昌六星如堰月，穿星六星似环。平顷上头生六星，六处微堆作凹凸。凹中微起似六星，生出九星若排列。
破军皆爱九星变，逐位生龙活虎峰形象现。山形在地水在天，真气下感祸福验。尊星顿起真形了，枝叶皆是禄存占。尊星虽云有三吉，三吉之徐有辅弼。不知三吉不常生，有处观来无一实。盖缘不识破军星，星说定旗拖尾出。走旗拖尾是真形，若出尊星形变生。与君细论破军体，逐一随星种类名。贵狼破军如顿起，一层一级名天梯。顶尖冲前有岩穴，伸顶犹如鸡作啼。顶头有带下岩去，引到平处如蛛丝。欲断不断马迹过，东西有显梭中丝。三吉之星这如此，此处名为吉破地。过坪过水皆如是，定有泉塘两夹随。贪下破军巨门去，去为垣局不须疑。巨门破军裂十字，顶上微圆欹侧取。势啄木上高枝，直上高崖石嘴露。此星出龙生鼎足，爪甲崖岩若鸡距。此龙富贵生王候，五换六移出宰辅。
禄存破军在平顶，两胁蛇行肋微露。前如大木倒平洋，生于生枝叶无数。叶中生出嫩枝条，又作高峰下平地。当知为穴亦不远，护送不来作神宇。
武曲破如橱柜，身形臃胀崩形势。前头走出鸡伸颈，岭上下来如象鼻。一高一下脚不尖，作穴乳头出富贵。破军廉贞高崖鬼，水流关峡声如雷。辅星破军如楼头，两旁有脚如抛球。溺星破军如鲤跃行到平中一时卓。三三两两平中行，直出身来横布脚。为神为庙为富贵，只看缠护细斟酌。缠多便是富贵龙，缠少只为钟鼓阁。
九星皆有破禄文，三吉之形辅弼尊。平行穿珠巨食禄，阑掉尖拖是破宫。吉星之下无不吉，凶星之下凶所存。凡是凶龙不为穴，只是间行引过身。纵然有穴必是假，假穴如何保久存？时师只来寻龙脉，来此峡内空低蹲。便指缠护为真气，或有远秀出他村。便说朝山朝水好，下了凶事自入门。只缘不识真龙出，前面必出星辰尊。尊星沾了死龙骨，换了破军廉禄文。破军忽然横开张，帐里戈旗出生旺。此龙出作将军形，前遇溪流为甲仗。破禄形象最为多，枝蔓悬延气少平。不为尖刀即剑堪，不作蛇行即掷梭。出逢六秀方位上，上与六气横天河。六气变而生六秀，凶星到此亦消磨。凶星消磨生吉气，定有星辰巨浪波。此是神仙绝妙法，不比寻常格地罗。
与君略举大形势，举目一望皆江河。天下江山几万重，我见破军到处是。禄文曲辅两星，低小山形，真相类。只有高山形象殊，略举大纲与君议。昆仑山脚出阂颜，双双脚是破军山。连绵定出渤海北，风俗强悍人粗顽。生儿三岁学骑射，骨绞刚方是此间。山来陇右尖如削，尽是狼峰更高卓。此处如何不出文，只为峰多反成浊。高山大陇峰多尖，不似平原一锥卓。行行退卸大散关，百二山河在彼间。大缠大护到函谷，水出黄河如颇环。低平渐渐出熊耳，万里平阳渐渐低。大梁形势亦无山，到此寻龙可处是？识得星峰是等闲，平处寻龙最是难。若无江流与淮水，渺渺茫茫不见山。河流冲决山断绝，又无石骨又无脉。君若到彼说星峰，一句不容三寸舌。黄河在北大江南，两不夹行势不绝。行到背脊忽起峰，克州东岳插天雄。分枝劈脉钟灵气，圣贤多在鲁邦中。自古英雄出西北，西北龙神少人误解。紫微垣局太微宫，天市天苑太行东。南北高枝过总顶，黑铁二山雪峰盛。分出秦川及汉川，五岭分星入桂连。山行有断脉不断，直至江阴大海边。海门旺气连闽越，南水两夹相交缠。此是海门南脉络，货财文武相交错。
何处是贪何处文，何处辨认武曲尊？寻龙望气先寻脉，云雾多生是龙脊。春夏之交与二分，夜望云霓生处觅。云雾先生绝高面，此是龙楼宝殿定。大脊微微云自生，雾气如风反难证。生寻雾气识正龙，却是枝龙观远应。此是神仙寻地法，百星罗城不为远。知此然后论九星，只要识九星观正形。因就正克行脚处，认取破禄中间行。天下山山有破禄，破禄交横有地轴。禄存无禄只为关，破军不破只为阑。关阑之山作水口。必有罗星在洗澡间。大河之中有砾柱，四川之口生能洒。大姑小姑彭蠢前，采石金山作门户。更有焦山罗杀石，虽是罗星门不固。此是大寻罗星法，识者便知愚未司。吾若论及破军星，多是引龙兼作护。大龙虽要大破军，小龙夹乱破禄文。廉贞多是作龙祖，辅弼龙富贵生。廉贞若高龙不出，只是为应兼为门。请君看此州县间，何处不生水口山！水口关阑皆破禄，无脚交牙如叠环。或有横山如卧虎，或作重重如瓜孤。禹凿龙门透大河，便是当时关水处。大行走出河中府，河北河南关两所。大河北来曲射东，西山作水如眠龙。马耳山枕大江口，绝无脚手为神妙。灵壁山来截准河，更无一脚如横过。海门二山锁二浙，两面三刀山相合如环缺。文廉生脚锁绍流，横在水吕为两截。大关大锁龙千里，定有罗星横截气。截住江河不许流，关住不知多少地。小罗小锁及小关，一州一县须有关。十关十锁百十里，定有王候居此间。乡落罗星小关锁，枕水如戈石横卧。但看无脚是关阑，重数多少分将佐。君能识水口山，便识天戈并禄破。
左辅正形如幞头，前高后低大小球。伸舒腰长如杖鼓，后大前小驼峰侔。下有两脚平行去，或在武曲左右游。此龙如何近武曲，自是分宗为位叔。分宗定作两贵龙，此与他星事不同。武曲两旁必生辅，不似他星变形去。左辅自有左辅形，方峰之下如卓斧。此是武曲辅星形，若是真辅不如此。真龙自作贵龙身，幞头横脚高低去。高顶高峰圆落肩，忽然堆起如螺卵。又如梨栗堆簇繁。顶上叠叠山结顶，断定前头深入垣。
要知此星名侍卫，入到垣中最为贵。东华西华辨水横，水处四周列峰位。此是垣前执法星，却分左右为兵卫。方正之垣号太微，垣有四门号天市。紫微垣外前后门，华盖三台前后卫。中有过水名御沟，抱城屈曲中间流。紫微垣内星辰足，天市太微少全局。朝迎未必皆真形，朝海拱辰势如簇。千山万水皆入朝，入到怀中九回曲。入垣辅弼形微细，隐隐微微在平地。右卫左卫星傍罗，辅在垣中为近侍。右两一星本无形，是以名为隐罐星。随龙博挟隐迹去，爪迹便是隐曜行。只缘飞宫有九曜，因此强名右两星。
天下寻辅知几外，河北河南只三四。更有终南泰华龙，出没为垣尽如此。南来莫错认南岳，虽有弼星垣气弱。去有回龙辅大江，水口三峰卓如削。此龙俗云多辅星，又随塞垣入沙漠。两京高山最难寻，已被前人曾妄作。东西垣局并长江，中有黄河入水长。后山屏帐如负峙，下嗽秦淮枕水乡。辅弼隐曜入大梁，却是英雄古战场。大河九曲曲中有，辅弼九曲分入首。夫人识和左辅星，识得之时莫开口。
如何识得左辅星，次第生峰无杂形。天门上头生宝殿，宝殿引生凤楼横。楼中千万寻池水，水是真龙楼上气。两池夹出龙瘠高，池中崩倾非大地。地中实是辅弼星，只分有迹与无形。有形便是真左辅，无迹便是隐曜行。纵然不大也节俄，巨浪重重不堪说。巨浪是帐帐有扛，扛曲星峰巧如缺。扛星便是华盖横，曲处星峰不作证。证出贪巨禄文廉，武破周而复始定。天戈直指破军路，此是天门龙出序。若出天门是正龙，不出天门形不真。一形不具便减速力，次第排来君莫误。自贪至破为次第，颠倒乱行龙失序。一剥一换寻断处，断处两旁生拥护。族幢行有盖天旗，旗似破军或斜去。看他横带如巨浪，滚一峰名出帐。帐中过去中央行，不出中央不入相。星形备具入垣行，怪怪奇奇入天象。
我到京师验前说，帝垣果有星罗列。南北虽短东西长，东华水远西华冈。水从阙口复来朝，九曲九回朝帝阐。前星伊若在南上，周召到此观天象。全了南冈望北冈，圣人卜宅分阴阳。北冈寺立天门上，分作长垣在两边。垣上两旁分九个，两垣夹帝中央坐。要识垣中有帝星，皇都坐定甚分明。君若要识左辅宿，凡入皇城辨垣局。重重围绕八九重，大。重之外九重复。重出复岭看辅星，高山顶上幞头横。低处恰如千官入，载并横班如覆笠。仔细观来真不同，应是为垣皆富局。辅为相弼次相，破禄宿卫廉次将。文昌分明是后宫，武曲食狼帝星样。更有巨门最尊贵，唤作极星事非诳。三垣各有垣内星。凡是星峰皆内向。垣星本不许人知，若不明言恐世迷。只到京师君便识，重重外卫内垣平。此龙不许时人识，留与皇家镇国家。
弼星本来无正形，形随八曜高低生。要识弼星正形处，八星断处隐藏行。隐藏是形名隐曜，此星弼星最要妙。抛梭马迹线如丝，蜘蛛过水上滩鱼。惊蛇入草失行迹，断脉断迹寻来无。脉是尊名右弼星，左右随龙身上行。行龙之时有辅弼，变换随龙有踪迹。君如识得右两星，每到垣中多失迹。博龙失脉失迹时，地上朱弦琴背觅。若识弼星隐曜宫，处处观来皆是吉。此星多吉少傍凶，盖为藏形本无实。藏形之时神杀葳，却是地中暗来脉。此地平阳千百程，不然彼处却是弼。坪中还有水流坡，高水一寸即是阿。只为时师眼力浅，到彼茫然无奈何。便支无处寻踪迹，直到有山方认得。如此之人岂可言，有穴在坪原自失。只来山上觅龙虎，又圆头始支吉。不知山穹落平去，穴在坪中贵无敌。痴师误了几多人，又道葬埋畏卑湿。不知穴在水中者，如此难凭山泉湿。盖缘水涨右央，水退即同干地力。且如两淮平似掌，也有外I军落巢沥。也有英雄在彼中，岂无坟墓与宫室？只将水注与水流，两不夹流是龙脊。非惟弼曜在其中，八曜入坪皆有蹲。前篇有时说平处，平里贪狼皆一同。时师识尽真龙孤，方知富贵与本隆。
贪狼作穴是乳头，巨门作穴窝中求。武曲作穴铰钳觅，禄廉梳齿梨劈头。文曲穴来坪里作，高处亦是掌心落。破军作穴似戈矛，两旁左右手皆收。定有两山皆护卫，不然一水过横流。辅星正穴燕巢仰，若在高山挂灯样。落在低平是鸡巢，纵有圆头亦凹象。此是博换寻星穴，寻穴随龙细辨别。龙若真今穴亦真，龙不真今少真穴。寻龙虽易裁穴难，只为时人昧剥山。剥龙换骨星变易，识得疑龙穴不难。古人望龙知正穴，盖将失龙寻换节。识得龙家换骨星，富贵令人无歇来。
寻龙且用依经诀，好把星峰细辨别，龙行上应三吉星，儿孙世代产贤哲。次第发出有尊扦，初龙小巧真龙拙。一起一伏各差殊，变换之中分骨节。有乳有节足安坟，气候潜葳寻取穴。吉星之下节目奇，凶星之下节目劣。崩洪节目最为强，气脉相连无断绝。
龙星自有真峰应，雌山低弱雄山胜。行龙虽贵骨节奇，入穴须教骨节称。不欲山曲如反弓，不欲山直如伸颈。吉星吉今凶星凶，不由人使由天定。时师未识七星形，为作歌兮切须扣。
贪狼一木势尖强，鬼星秀丽足文章。或然丫角牙丫起，明经魁选细拘留证说。七峰八峰磊落去，龙图学士富文章。左穿右博列笔阵，行龙旌节如旗枪。期间定有神灵应，或然世代生候王。若作天马腾曜起，富虽不巨盈千仓。若作牙笋攒地面，文武官显居朝堂。不世富贵驰声举益，更兼福禄寿而昌。
巨门一土少人知，端正秀丽如蛾眉。有时覆月出天外，有时隐隐生平夷。挺生英杰事明主，忠良正真如皋夔。悬钟顿起高声起，富贵兼全声闻美。牛奔象舞势勇猛，授铽阃外无复疑。忽然垒垒凌空碧，小更艮今高更奇。斯地勿论富与贵，神仙出世同安期。把厚遥长子孙远，势若短尖多亏盈。
武曲之星号一金，卓圭立贫高千寻。定主兵权富韬吃力，登坛既拜夷狄钦。棱层高耸屏障，文华秀发称儒林。簇簇楼台高且壮，危岩古怪当天地。此地葬之勿犹豫，世代荣贵辉古今。便似方冠清且巧，三五相连罗碧岑。子孙聪明复秀丽，芝兰庭砌何森森。
禄存一土君切忌，丑恶崩欹不绵媚。高峰孤起如燃拳，低山卑湿如牛鼻。或若棺材随水流，或若死尸卧平地。自然亏缺不足看，疾病颠狂遭劓刈。儿孙慵懒走他州，淫欲奸偷总连累。
文曲一水何孤单，生枝生足如蜒蛐。乱花蚯垅不接续，三三五五飞翩翩。也似惊蛇初出草，也如蛾颈枕流泉。坑溪反背无收拾，纵然收拾还挛拳。此地葬之主游荡，男不忠兮女不贤。
廉贞独火大凶灾，高尖丑恶空崔嵬。生枝发足桃符起，首尾分张两畔开。形似朵甲势分列，质不清兮浊似血。毛发焦枯气脉散，水流滞急声如雷。瘟疫死尽兼官祸，败国亡家真可衰。
破军二金招凶恶，山猛阴阳各差错。峰峦突无乱石冈。不然破碎连基凿。也作竹篙马鞭势，也作兵戈与绳索。左崎右险举头看，入穴葫芦块然落。明堂倾陷水潺潺。龙虎二山伸两脚。若犯此星甚乖张，当代儿孙见销铄。辅弼常随七星转，多在明堂左右见。有时脱体醮清波，形势或作阑圈西。或见龟蛇或见鱼，迎山连接如丝线。山厚山肥人多丰，山薄山走人奸贱。须教闭密不通风，莫令大开水流溅。
三盖吉星随龙入，磊落风岩形卓立。或作高峰势插天，或在明堂皆顿集。或在水口相举连，或在辅弼山头立。或然隐隐在溪坑，胎息成龙势葳蛰。大成州郡产英豪，小作乡村兼镇邑。定知世代禄绵绵，文韬武略精传习。七星变化无穷极，体样相同人未识。四维八干十二枝，博换化身百千亿。本自二源分派殊，不得明师述大惑。但将分受细推寻，何用劳心更劳力。凶祸之星凶祸生，福德之星招福德。造化元来指掌间，此是神仙真法则。


二十四山起八宫，食巨武辅雄。四边尽是逃亡穴，下后令人绝。
此以小游年引起挨星，二十四龙各随五行起，贪、巨、禄、文、康、武、破、辅之星，惟星、巨、武、辅四星最吉，外皆逃亡败绝之位。亦如小游年八宫惟贪、巨武、辅穴可下，其余四边俱逃亡败绝，不可下矣。其法虽有颠倒乾坤逆顺阴阳之不同，而，急不若本分官旺水朝临库，得传生本分父母为真龙之应。
惟有挨星不最贵，泄漏天机秘。天机若然安在内，家活常富贵。天机若然安在外，家活渐退败。五星配出九星名，天下任横行。
此明挨星虽贵，亦以三合五行为本，若天机在三合之外，亦不足贵。
挨星之法，即天卦也。若安五行之机于卦内，则立主富贵；若安五行之机于卦外，则渐至退败。苟能明五行生旺墓绝之理，配合九星贪、武、破、禄之位，以别水神休咎，斯四海任邀游矣。
干维乾艮巽坤壬，阳顺星辰轮。支神坎震离兑癸，阴卦逆行取。分定阴阳归两路，顺逆推排去。知生知死亦知贫，留取教儿孙。
乾坤艮巽即寅申巳亥，帮用一壬字，阳生处也。坎离震兑即子午卯酉，帮用一癸字，阴生处也。知死知生则阴阳U2两路矣。挨星以乾坤艮巽从阳干顺推五行，以震离坎兑从阴干逆排九星，故有阴阳顺逆两路之分，苟能明此诀，则生死富贵贫贱皆可以预知，故云留取教儿孙。
天地父母三般卦，时师未曾话。玄空大卦神仙说，本是此经诀。不识宗枝俱乱传，开口莫胡言。若还不信此经文，但复古人坟。
天卦即挨星五行，地卦即三合五行，父母卦东西南北分三卦，共二父母是也。时师未知此诀，而以一行弹师所作天父地母二卦翻生气，天医福德以定吉凶，而不知此门路沟渠之用耳。玄空大卦者，即以地卦倒加天卦之玄空。时师不控其本，妄以小玄空五行论水神生死，而不知其收山出杀之运用，致卦亡源，五行失皆，使后人败绝，可胜惜哉！殊不知天地父母玄空大卦，乃古人克验之玄术，故又以复坟言之，乃援古证今之意。
分却东西两个分，会者传天下。学取仙人经一宗，切莫乱谈空。五行山下问来由，入首便知踪。
东西两卦者，即天地二卦也，乃仙人秘授玄文后学，不可视为空谈。必察二分五行之所由来，方识九星之踪迹。如用天分，当加向上定水神吉凶，用地卦当加龙家看砂水旺废，乃二分作用之玄窍，召富贵贫贱易如反掌。
分定子孙十二位，灾祸相连值。千灾万祸少人知，克者论宗支。
此言五行各定阴阳一十二位，分子孙枝派之异，吉凶侮吝互相连值。然灾祸交；院，犯之而阁觉者，盖因不察五行本自何针之踪由，不究子孙系何宗派之克害也。
五行位中出一位，仔细秘中记。假若来龙骨不真，从此误千人。
五行金木水火土，而玄空天身地卦除士位曰四经五行，后学不可不知。设若来龙察方位不真，则五行气脉失主，而吉凶祸福错乱，误人不浅。
一个排来千百个，莫把星辰错。龙要合向向合水，水合四吉位。合禄合马合官星，本笛官旺寻。合凶合吉全祥瑞，何法能趋避？但看太岁是何神，立地见分明。成败定断何公位，三合年中是。
此言父母一卦排至子孙，千百之多，各有五行九星主之，不可错认宗枝。几龙要合父母卦，并取珠配属官旺立向，向要本分水路，水要合食巨武辅四吉星，或合正借禄马荐元官星，推本卦帝旺I院官之位，水朝峰峙，主富贵光显。若断吉凶，遇太岁加I防，即发祸福，逢三合之年，立应以公位论之，在申午戌辛壬之位，吉凶成败见于二房。
排星仔细看五行，看自何卦生。来山八拦不知踪，八分九星空。顺逆排来各不同，天卦在玄空。
此以挨星卦言。挨星从向家推九星以定水神吉凶，必先看五行金木水炎自何卦父母而来，始吉凶响彻云霄应，苟不究其本源，测八身九星皆虚而无验矣，天卦在玄空者，言挨星卦即天并，天卦即大玄空卦，大玄空金木水炎各有所属，挨星阴阳顺逆推排虽各不同，而以大玄空为主，故曰在玄空。吴公曰：大抵合天卦者水多归库，其应极速，合玄空者水神多出巨门，其应必缓。必依天卦总制，始可超发，否则公位有偏听偏信兼，不利于初年。向家阴阳若宗大玄虚，则与三合不相蒙矣。此须口授，不可臆度。如子山午向，大玄空属木属阴，从未上起破军，今注以天卦玄空分言，令人难解。
逐男位上算经游，富贵易收。胎洒养生贪长共，冠临衰旺仲。仲子排来病死位，墓绝亦皆是。向阴阳顺水装，三子一齐昌。
承上文言，用天分五行起九星分公位，看得何吉水先到，则富贵先归天其房，若向依天卦排定阴阳顺逆，令水路生旺来朝，流衰病人墓，则主公位凶发而三子并昌。
子寅辰乾共同丙乙，长男排此位。午申戌与坤壬辛，二男此位真。卯巳丑用艮庚丁，三男位相生。酉亥未兼巽甲癸，四男位北际。
此论折水公位。公位见上文，而此以一二三四配孟仲叔季，盖折水以子寅辰乾丙乙为一龙，管长房；午申戌坤壬辛为二龙，管二房；卯巳丑艮庚丁为三龙，管三房；酉亥未要癸甲为四龙，管四房。乃古四龙折水之法。凡折其龙干神水主其房吉福，折其龙支神水主其房，灾祸，仍审天地二卦五行，起九星以消d急之方一二三四龙名，四经五行、挨星三合皆以此为主，其用最大，不止公位，而此因公位及之，详见天玉经下。
千里来龙问祖宗，支水来去凶。惟有寅申巳亥水，生旺福无比。
凡水不宜支神来去，俱有凶杀。惟寅申巳亥四生水路合五行，生官旺位，源流长远，主富贵兴隆。
甲庚丙壬俱属阳，顺推五行详。乙辛丁癸俱属阴，逆推论五行。阴阳逆顺不同途，须向此中求。九星双起雌雄异，玄关真妙处。
此以三合地卦言。甲庚丙壬属阳，俱顺扒五行，乙辛丁癸属阴，俱逆推五行，故不同途。而九星亦有顺逆双起雌雄之异，玄关者阳左旋，阴右旋，二关也，如乙丙交戌、辛壬会辰，则打破玄关，尽善尽美矣。
东西二卦真奇异，须知本向炎。本向本水四神奇，代代著排农。
此言天地东西二卦诚为奇妙，更要合父母卦本向，官旺水朝流本库御街四维而去，则主代代不绝。
水流出身有何全，一代作官员。一折一代为官禄，二折二代福。三折父母共长流，马上锦衣游。马上斩头水出卦，一代为官罢。直山直水去无翻，场国小官班。
水流不宜出外，宜依四龙折水流本分父母，主代代为官。马上斩头水出卦者，水自本分官旺来朝，即流出卦外而去是也，但主一代富贵。若自向卦直流，不之玄流绕向卦父母而去，则杂职卑官，不足言矣。


江东一势从来吉，八神四个一。
古以天卦为东分，地卦为西卦。杨公养老看雌雄，以二十四龙分为三卦，江东一卦，江西一卦，震兑始交共一父母，江南江北一针，水火既济共一父母。四经五行以二十一四位列为四龙，一龙六位，亦分三卦，而东西南北之四方始定，天卦皆准于此。东多自寅至丙止，为江东一卦，收贪巨武三吉砂水。其曰，八神四个一者，言自寅至丙位是八掉，而寅辰丙乙四个在一龙也。旧以丑艮辰巽未坤戌乾为八神，而此以支维俱谓之神，泥旧说不得其解。

江西二并排龙位，八神四个二。
江西八龙，申庚酉辛戌乾亥壬为第二卦，收食巨武三吉砂水。而八神之中，甲戌壬辛四神俱在二卦。
南北八神共一卦，端的应无差。

江南午丁未坤、江北子癸丑艮八神共为一身，逢贪巨武砂水，应局查验，富贵一毫不差。《青囊序》云：江南龙来江北望，江西龙去望江东。南北相望者，火艮、水归坤也，东西相望者，木归乾、金归巽也。
二十四龙管三卦，莫与时话。忽然识得便通仙，代代教骈阗。
二十四龙不出三针二父母，坎离震兑四生四旺，乾坤艮巽四生四墓，而南北东西阴阳会合之情，尽于此矣。
吴公发挥曰：上古以寅卯辰列东，巳午未布南，申酉戌置西，亥子丑莫北。惟取十二支以布四方者，盖方以象地，则法《河图》乃东西南北之正位了。后复加乾艮坤要于四隅，取十干除戌巳为中土，以甲乙辅东辰，丙丁辅南离，庚辛辅西兑，壬癸辅北坎。盖圆以象天，则法《洛书》而东西南北四维始定。以二十四位折为江东江西江南江北，约为三卦，合为二父母者，取五行八分从合从生从墓从类之义，寅甲卵乙辰巽巳丙，其为江东卦者，巽位东南，以木而从乎木类也，申庚酉辛戌乾亥壬，其为江西卦者，乾位西北，以金而从乎金类也。午丁未坤壬癸丑艮共为一卦者，午丁属火，逢未坤而衰，亦从午丁而属火；壬癸为水，逢丑艮而衰，亦从子癸而属水也。东西南北虽各殊途，然乾坤老亢，艮要不杂，震兑妙始交之初，故东西合为一父母，坎离交演，水火既济，故南北合为一父母，凡三卦各从本生父母，收贪巨武吉星，是为大玄空。

天卦江东掌上寻，知了值千金。
天卦者古东卦，前兼后也。自子癸丑艮寅甲卯乙辰巽巳丙午丁未坤申庚酉辛戌乾亥壬，以地支从天干，故曰天卦，名曰挨星，五行从掌上分阴阳顺逆，起生死旺墓，排九星以定水神吉凶。
天卦即天干，以地支从天干，水之用也，是为四经之祖。吴公曰：天卦本自东卦来，故曰江东掌上寻。

地画八卦谁能会，山与水相对。
地卦者古西卦，后兼前也。自壬子癸丑艮寅甲卯乙辰巽巳丙午丁未坤申庚酉辛戌乾亥，以天干从地支，故曰寺卦，名曰双册，三合五行，亦天人能会，此五行阴阳顺逆生死之诀。地卦即地支，以天干从地支，山与水相对之用也，是为三合之祖。吴公曰：上文以天卦从向论水神旺墓，此节以地卦从龙论山水生死，二卦体用相兼，故曰相对。三合之法，原是十二支盘乾甲丁属亥卯未，内盘亥卯即外盆之乾甲丁也。若乾有一半属戌，只后半截属亥，则前位属戌火，不得为木后。刘伯温等以辛属阴企墓神辰，壬属阳水墓神辰等法，用外盘庶几得之，仅用内盘，前一半不几错耶？父母阴阳仔细寻，前后相兼定。前后相兼两路看，分定两边安。
此一节论天地之本源。父母不同而有阴阳之异，前后相兼而有左右之分。吴公日：东西卦阴阳父母不同途，如子癸丑民寅甲卯乙辰巽巳丙午丁未坤申庚酉辛戌巽乾亥壬，前兼后为东卦，即天卦也；如壬子癸艮寅甲卯乙辰巽巳丙午丁未坤申庚酉辛戌乾亥，后兼前为西卦，即地卦也。东西二卦各分阴阳顺逆之不同，而一则关于向首，一则系乎龙家，其作用亦有两边之异。
卦内八卦不出位，代代人尊贵。向水流归一路行，到处有声名。龙行出身无官贵，不用劳心力。只把天医福德装，未解见荣光。

前言二十四龙中是八龙管三卦，三八二十四也。此则备方三分山向。若水自宫旺来朝，流归本卦父母而行，则富贵声名显扬天下。如无本分官旺砂水应局，则不必劳心以求宫贵。世俗以小流年翻卦，寻贪为生气，巨为天医，武为福德，以要官贵，岂能见荣显哉！误矣。
金木水火阴阳左右，急在八神之内，则向水归一路矣。
倒排父母荫龙位，山向同流水。十二阴阳一路排，总是卦中来。
前言天卦地卦，此则备言龙向，共一父母合向卦，水朝流归龙卦为倒排父母。金在西而生于巳，墓于辰，水在东而生于亥，墓于戌，东北水火无不皆然。此则倒排荫龙之说也。吴公曰：二十四位阴阳各阗，天卦从阳转，地卦从阴旋。天卦从阳转者，分十二阳位顺推五行，地卦从阴旋者，分十二阴位逆排九星，其吉凶不出天地二卦之中。
关于关地定雌雄，富贵此中逢，翻天倒地对不同，秘密在玄空。
承上关天关地者，即左关右关、阴阳二局也。阳从左旋顺行为雄，阴从右转逆行为雌。以地卦倒加天卦随流神阴阳顺逆起九星为翻天倒地，此玄中更玄，空中又空，名玄空八卦。至若丙丁乙酉属[阙]之类，名玄空小五行，先师以之究小路，为收山出杀之用。关天关地者，辰戌丑未也；翻天倒地者，阴阳生[阙]也。余介石曰L世人误以玄空小五行加向上论水神生死，何水土独占十二向生死，岂可一例而推之哉？其如未知先师玄玄之妙用何也？李滨湖曰：丙丁乙酉原属火等语，乃玄空五行，此古人步水论生克、量山论双金之法也。杨公云用此步水与量山，言足徵矣。今人未得其旨，设为水法，遂执四火向生于寅，四金向生于巳，四水向生吞疹，四土八水共十二向，俱生于申。罗经二十四字，水土已去一半矣，法果验乎？不验乎可想见矣。盖水法当以双山连珠为的，其法员神不滞，位位有长生，山山有玄窍，彼此不相假借，其法玄之又玄，必口传始得真诀，非聪明才辨之士可臆度也。
三阳水口尽源流，富贵永无休。三阳六秀二神当，立见入朝堂。
以下十八句，以水中小贵格言之。三阳者，贪巨武也，六秀者，艮丙巽辛兑丁也，二神者，凡一卦首尾二神也。言三阳水朝流归墓地，收尽源头水，富贵万代无休。若三阳水符六秀之位，入局不出本卦二神之外，立见居于庙廊之上。
水到玉街官便至，神童状元出。印授若然居水口，玉御近台辅。
韩艮巽一名玉街，一名御街。上二句言水中玉街，谓玉街水自官旺方来4朝，主出神童状元。下二句言水出玉街，谓玉街水自四墓方位流出，主爵位台鼎。

喀喀鼓角随流水，艳艳红妆贵。
山家大五行长生前一位为鼓角，后二位为红妆，有水朝砂秀，主出显官。承上玉街水外又有此水，以起下文。

上按三才并六建，排定阴阳算。下按玉荤捍门流，龙去要回头。

三才即三阳，今见习期武也。六建，天地人财鬼禄也。玉辇五行逆行，衰位也。癸艮乙木衰位，乙巽丁火衰位，丁坤辛金衰位，辛乾癸水衰位。一名捍门水，宜泽于衰方，故曰下按。一日子寅辰乾丙乙子为捍门，寅为旗鼓，辰为华表，乾为印缓，丙为玉街，乙为玉辇，曰六建。此名六宿，非六建也。龙去回头者，言水流或出卦外，必回头归本卦父母为美。

吴公曰：五行以长生为天建，乃阴阳化育之气；沐冠为地建，乃阴阳脱授之气；I陆官为人建，乃阴阳中和之气；帝旺为财建，乃阴阳劢极之气；死墓绝为鬼建，乃阴阳凝结之气；胎养为禄建，乃阴阳剥复之极之气。故来宜自禄天人建来朝，流财鬼入墓，绕本卦父母，方合全格。
六建卦明号六龙，名姓达天聪。正山正向流支上，寡夭遭刑杖。
此承上文水上排龙由天人建来朝，流财鬼入墓，主姓名达于天朝。若正神龙作正支向，见正神水，必主刑狱寡夭之祸。
向若回山是父母，水流回向首。水若上山父母同，定见出三公。

此以四经天卦言。台亥龙作丙向回山，东西共一父母也。见丁水去合墓库为水流回向，若见巽丙水来合阴水局，流戌乾归库，绕本父母，曰上山，亦同父母，主出三公之贵，发福绵远。

共路两神为夫妇，认取真神路。仙人秘密定阴阳，使是正龙冈。
此以三合地卦言。双山三合五行以支为阳为夫，以干为阴为妇，干支同行，夫妇共路，如壬子坤申乙辰为水神，即夫妇共路。吴公曰：双山干从支神分五行者，乃阴从阳、妇从夫之义，但以正神为主，如寅午戌阳炎神，艮丙辛阴炎神随之，申子辰阳水神，坤壬乙阴水神随之，亥卯未阳木神，乾甲子阴木神随之也。
阴阳二字看零正，坐向须知病。若电正神正位装，发水入零堂。零堂正向须知好，认取来山脑。水上排龙点位装，积粟万余仓。
此又以双山三合言，阴阳十二支正神属阳，八干四维零神属阴，立向不可不知。支神不可作正向，必发水入于干神。干神可正向，必发水入于干神。干神可正向，亦要审来龙是何五行入首以消纳之。吴公曰：朱雀源于生气，派于未盛朝于大旺，泽于将衰，流于休谢，即水上排龙位也。
正神百步始成龙，水短便递凶。零神不问长何短，吉凶不同断。
言正神行水合官旺，源流远大，主大贵显。在田涧必百步之远始吉，短则带煞。零神行水则不拘源流远近，惟以五行生旺休墓论吉凶。若折水自正神出者，必招横祸，不可不慎。正神上册，零神下水，山上龙神不下水，水底龙神不上山，而此言正神行水吉，恐百步成龙还自山言，非水也，姑存之。
父母排来到子媳，须去认生克。水上排龙照位卦，兄弟更子孙。

此以四经折水，言乾金为父，坤木为母，艮水为兄弟，巽炎不子媳，须认五行论生克，排水路公位以分祸福。水上二句则自艮水至巽火言。吴公曰：折水宜干卦，生山则吉，克山则凶。
二十四山分两路，认取五行主。龙中交战水中装，便是正龙伤脑。前面若无凶交破，莫断为凶祸。凶星看在何公头，仔细认踪由。
此又以天地玄空三卦交流，而公位则专以天卦四经为主，言二十四位分阴阳顺逆以别吉凶，必究天地玄空三卦是何五行主之，以定祸福。于中又 已正神水路互相交战，前面无凶交破者，谓如水路不值禄破谦文凶位，不可逮作凶断，如在凶位交战，看值何公位，若在子寅辰宫，祸扩长子。吴公曰：子午卯酉辰戌丑未八路相见交互，定主刑伤。子午见辰戌损男人，卯酉见丑未损阴人。卯酉见辰戌为阴阳不交，主公讼上口之灾，寅中巳亥四水与子午卯酉战，悉主刑伤。

先定来山后定向，联珠不相放。须知细觅五行踪，富贵结全龙。
此论双山三合立向，如亥乾龙立甲卯丁未向，庚酉龙立巽巳癸丑向，名联珠三合，必须审龙向二家，五行合生官旺，砂水应局归库，则知富贵结于全局矣。
五行若然翻值向，百年子孙旺。阴阳配合亦同论，富贵此中寻。
吴公曰：以龙家五行翻值生官旺位，立向不拘方位阴阳纯疵，只要流神合度，则生方旺人丁，官旺主富贵。若五行阴阳配合，立向亦不拘净阴净死套。余介石曰：古人以阴巽龙并壬向者取辛金配壬水，日配亥龙，作寅向者取寅与亥合曰合。赖公云：胎洒养生官旺墓，不须更论阴阳疵者是也。
东西父母三般卦，笔值千金价。二十四路出高官，排紫入长安。父母不是未为好，无官只富豪。
此又以三般卦结之。挨星卦、玄空卦俱有三般卦，东西二卦共一父母，南北二卦共一父母。若二十四山合本分官旺水潮，流绕本父召 者，主世居尊爵，衣紫长安。若无本身官眨水潮，则父母不是，主富而不贵，纵六秀砂水应局，不过一二代官员而已。吴公曰：坎离震兑四卦夫妇配合，互相立向，不论纳甲明阳方位，但合本父母，武曲水朝归库，主富贵。若三吉六秀水自外卦来去，不过暂时官贵，不能世享。故三合催官挨星救贫合此者，富贵全且悠久。
父母排来看左右，向首分休咎。双山双风吹草动水零神，富贵永无贫。若遇正神须败绝，五行当分别。隔向一神仲子当，千万细推详。
五行父母分左右阴阳顺逆，然必向家。以天卦定水神休各，立向须要干支兼作，而发水必自干神，主富贵绵远。若立正支向折水正神，主败绝退落。亦必以五行较论祸福轻重，若系向家死绝之宫，其祸必重，在官旺之位，谁不利于初年。以公位论之，见午申戌官，祸及仲子。其曰隔向者，自一龙隔二龙言也。吴公日：大抵支神行水多带杀。若自三吉之位来，长合水路玄空收山出杀，符山家大五行生入克出，龙神雄伟，主大富贵。若龙弱带杀，大不利于初年，更逢水路交战，吉凶不可不慎。
若行官位看顺逆，接得方厅特。宫位若来见逆龙，男女失其踪。
水流本卦曰行宫位，须看五行阴阳须逆，接得生官旺，砂水应局，方厅特而速发富贵。吴公曰：水出本卦宫位，又与五行水路生旺相反逆，乃阴阳不交，男女失配，虽龙真穴正，必不能发福。
更看父母下三吉，三般卦第一。
言五行父母要合贪巨武三吉之砂水，又看东西南北三卦父母方为第一。其日下者，以在父母之下也。


乾山乾向水朝趱，乾峰出状元。卯山卯向迎源水，骤富石崇比。午山午向午来堂，大将镇边疆。坤山坤向水坤流，富贵永无休。
此卷首以乾坤震离分阴阳二局，其他仿此。乾山向上水朝乾，而乾峰大高方出状元，非乾山又作乾向也。或曰：此回龙顾祖第一大地之格。如女女关天大斗。亦是此意。
辨得阴阳两路行，五星要分明。泥鳅浪里跳龙门，渤海便飞身。
阴阳有顺逆之不同，五行有倒颠之异路，苟能究其源而折纳之，辟若泥鳅之辈自能变化峥嵘。
依得神为第一，官职无休息。穴上八分要知情，穴内卦装清。
四神，四维也。水由生旺入四金墓地，则富贵悠久，乃穴上之卦耳。至若先天连山，后天归藏，人元周易三卦，为穿山透地折纳之用，所以收四吉，发三厅，取六亲，定贵人禄马，以集天地灵秀，乃穴内所装之卦，必清其本源而用之，亦可助吉。
要求富贵三般卦，出分家贫乏。寅中巳亥水来长，五行向中藏。辰戌丑未叩金龙，动得永不穷。若还借库富后贫，自库乐长春。
三般卦者，乃东西南北三卦也水神自本分父母合官旺来朝，主大富贵。若水自卦外来，不合官旺，主家渭退败。水流四金墓地曰动金龙，发福悠久。自库者水合天地二卦，乙丙趋戌、辛壬会辰是也。洁库者水归天卦库，不合地卦库，主骤富贵，而后代兴废不常。若水归地卦库，不合天卦库，则公位发福有差，必以四龙折水之法控制，方为全美。
大都是起何方是，五行长生旺。大旆相对起高岡，职位在学堂。捍门官国华表起，山水亦同例。水秀峰厅出大官，四位一般看。
山家长生峰峙为大都星起，同水朝合局，主出大贵。对官病方为炎旗，冠带为学堂，衰为捍门，死为官国，墓为华表，合龙回食巨武方，水朝峰秀，主大富贵盈显，发福极远。
坎离水炎中天过，龙墀移帝座。宝盖凤阁四维朝，宝殿登龙楼。罡劫吊杀休犯著，四墓多消铄。金枝玉中四盂装，金箱玉印藏。
大凡折纳天星。以子为帝座，午为龙墀，卯为将星，金水酉为华盖，太阴乾为龙楼，太阳坤为宝盖，佐尊艮为风阁，不曜巽为宝殿，紫气寅为金箱，申为玉印同感财已为金枝，亥为玉中，紫微辰为天呈，戌为天劫，丑为天吊，未为天杀，申为鬼劫，庚为劫杀，丙为帝释。炎烈壬为玄武，咸池乙为功曹，辛为直符，丁为帝辈，帝软癸为銮驾。其行龙折水得吉星逢生旺而贵显，合凶杀死逢死墓而多灾，乃吉凶祸福之玄窍也。
帝释一神定州府，紫微同八武。倒排父母养龙神，富贵万余春。
帝释即丙也，多为州府县治之向。亥为紫微，壬为八武。倒排父母者，如阴亥未作丙向，合寅申巽丙，官旺水朝同归戌乾，绕本分父母而去，为倒排父母，同养龙神，主富贵世享。
识得父母三般卦，便是真神路。北斗七星去打劫，离宫要相合。
父母卦即东西南北三卦共二父母也。真神路者，南北水火真神共一途，东西金木真神则殊途而同归。北斗者，子也，折纳天星以子午为天劫，子午相对，故曰打劫。相合者，坎离交嫡，水火既济，南北八神共一父母，山向水流但不出本分，为父母同途，故曰相合。
更有一星佐尊贵，坤是金神位。甲庚丙壬四龙神，俱属阳干行。艮巽乾坤水向同，富贵足兴隆。辰戌丑未一路行，骤富振家声。
坤为佐尊星，天分属金，甲庚丙壬属阳干，乾坤艮巽从阳向俱顺起五行以排九星，如合得三阳水朝，主富贵兴隆，若流归四墓，合天地二卦夫妇同归一路而行，主骤然富贵而家声远振也。昆举天分五行之阳位，则阴位可类推矣。
依得卦中为第一，失卦军贼出。不依方卦失真传，何必乳谈天。
言依天地玄空三卦立向。消纳水为第一吉福，失卦则贫贱闰生而军贼杂出矣。不遵父母东西南北务作用，则失地理正传，何必浮文妄谈天地也。
子午卯酉四龙冈，作祖人财旺。水长百里佐君王，水短便道伤。
子午卯酉乃五行自专旺位，来龙本此，大旺人财。吴公曰：子午名天劫星，卯为将星，酉为坐盖，其行水若自江河溪涧流神长远，合本分官旺应局，龙神雄壮，主出将相权臣。若水短带杀，初年必损人财，过沐洛之乡，主男女淫乱，风声丑陋。不合天卦，先出军职。兼龙弱主盗劫杀伤之祸。
识得明阳两路行，富贵达京城。不识阴阳两路行，万丈火坑深。
此承上文。开山立向，能明五行阴阳顺逆生死之法，主富贵显达于京华。不能明此阴阳五行颠倒之理，则误人陷于万文火坑，即经云 颠颠倒，二十四山有珠宝，逆顺行，二十四山有火坑 。
前兼龙神前兼向，联珠莫相放。后兼龙神后兼向，排定阴阳算。明得零神与正神，指日入青云。不识零神及正神，代代绝除根。
前兼后兼者，即天分前兼后、地卦后兼前。凡从五行阴阳顺逆而推吉凶祸福，皆由乎此。零神正神者，支为正，干为零，山向折水宜从零神五行而推，则指日可得富贵，若误用正神消纳，主一代暂富，而遂至败绝。乾甲丁联殊，即前兼后也，亥口P未联珠，即后兼前也。
倒排父母是真龙，子息达天聪。顺排父母到子息，代代人财退。
女L二节论四龙折水之法。古法以一龙为父母，二龙为子息，三龙为兄弟，四龙为孙嗣。折水宜由孙子以达父母，为倒排父母，吉；由父母以达子孙，凶。吴公曰：父子相生旺财帛，兄弟同生强官禄；父子相克主刑伤，兄弟相克换妻媳。乃折水关杀也。
一龙宫中水便行，子息受艰辛。四三二一龙逆去，四子均荣贵。龙行位远主离乡，四位发经商。
一折水初步自一龙而去，主子孙贫苦；自四三二一折水而行，则公位均发。折水出身曰龙行位远，主出外离乡；若复折归本分父母而去，则主经商得外财而归。此言折水要四三二一逆行。后言折水要一二三四顺去，同一《天玉》。同一《内传》，而所言不同，姑两存之。
详味本文要四三二一逆行，又云一二三四顺行。总要顺不紊顺之序，逆不紊逆之序，更当酌之。
时师不识挨星学，只作天心措。东边财谷引西归，北到南方推。老龙终日卧山中，何尝不易逢。止是自家眼不的，乱把山冈觅。
此言时师不明挨星之法，只依天心十道立向，生旺水在东而误向收西，临冠水在北而妄向纵南。虽龙真穴正，流神失度，与弃尸同焉，能发富贵以福人哉？复云时师目不明，妄指山冈言祸福者，深戒之也。
世人不知天机秘，泄破有何益。汝今传得地中仙，玄空妙难言。翻天倒地更玄玄，大外不易传。更有收山出杀诀，亦兼为汝说。相逢大地能几人，个个是知心。若还求地不种德，隐口深藏舌。
此一节乃杨公授曾仙之喝语，言玄空之妙，其体玄而理微，用空而功神，不可以言语形容。翻天倒地者，玄空大分也；收山出杀者，玄空小五行也，复重言以结之。


李回李序蔡荣刘元迥郑翦柳澥马总崔龟从
李回
唐故相李回，少时常久疾。兄軿，召巫觋，于庭中设酒食，以乐神。方面壁而卧，忽闻庭中喧然。回视，见堂下有数十人，或衣黄衣绿，竞接酒食而啖之。良久将散，巫欲撤其席，忽有一人自空而下，左右两翅。诸鬼皆辟易而退，且曰：陆大夫神至矣。巫者亦惊曰：陆大夫神来。即命致酒食于庭。其首俯于筵上，食之且尽，乃就饮其酒。俄顷，其貌頳然，若有醉色。遂飞去，群鬼亦随而失。后数日，回疾愈。（出《宣室志》）
李序
元和四年，寿州霍丘县有李六郎，自称神人御史大夫李序。与人言，不见其形。有王筠者，为之役。至霍丘月余，赁宅住，更无余物，唯几案绳床而已。有人请事者，皆投状。王筠铺于案侧，文字温润，须臾满纸。能书。字体分明，休咎皆应。时河南长孙郢为镇遏使，初不之信，及见实，时与来往。先是官宅后院空宽，夜后或枭鸣狐叫，小大为畏。乃命李六郎与疏理，遂云诺。每行，似风雨霎霎之声，须臾闻笞捶之声。遣之云：更不得来。自是后院遂安。时御史大夫李湘为州牧，侍御史张宗本为副使。岁余，宗本行县。先知有李序之异而不信，乃长孙郢召之，须臾而至。宗本求一扎，欲以呈于牧守，取纸笔而请。序曰：接对诸公，便书可乎？张曰：可也。初，案上三管笔，俄而忽失一管，旋见文字满纸。后云：御史大夫李序顿首。宗本心服，归而告湘，湘乃令使邀之。遂往来数日，云：是五狱之神之弟也。第七舍弟在蕲州，某于阴道管此郡。亦饮酒，语声如女人，言词切要，宛畅笑咏。常作笑巫诗曰：魍魉何曾见，头旋即下神。图他衫子段，诈道大王嗔。如此极多，亦不全记。后云：暂往蕲州看舍弟。到蕲乃七月中，仍令王筠送新粳米二斗，札一封，与长孙。邻（邻原作郢，据陈校本改。）近数（数原作姿，据陈校本改。）州人，皆请休咎于李序。其批判处犹存。（出《博异志》）
蔡荣
中牟县三异乡木工蔡荣者，自幼信神祈。每食必分置于地，潜祝土地，至长未常暂忘也。元和二年春，卧疾六七日。方暮，有武吏走来，谓母曰：蔡荣衣服器用，速藏之，勿使人见，乃速为妇人服饰。有来问者，必绐之曰： 出矣。 求其处，则亦意对，勿令知所在也。言讫走去。妻母从其言。才毕，有将军乘马，从十余人，执弓矢，直入堂中，呼蔡荣。其母惊惶曰：不在。曰：何往。对曰：荣醉归，怠于其业，老妇怒而笞之，荣或潜去，不知何在也，十余日矣。将军遣吏入搜，搜者出曰：房中无丈夫，亦无器物。将军连呼地界。教藏者出曰：诺，责曰：蔡荣出行，岂不知处。对曰：怒而私出，不告所由。将军曰：王后殿倾，须此巧匠。期限向尽，何人堪替？对曰：梁城乡叶干者，巧于蔡荣。计其年限，正当追役。将军者走马而去。有顷，教藏者复来曰：某地界所由也，以蔡荣每食必相召，故投恩耳。遂去。母视荣，即汗洽矣。自此疾愈。俄闻梁城乡叶干者暴卒。干妻乃荣母之犹子也。审其死者，正当荣服雌服之时。有李复（按，疑当作复言）者，从母夫杨曙，为中弁团户于三异乡，遍周其事。就召荣母问之。回以相告。其泛祭之见德者，岂其然乎？（出《续玄怪录》）
刘元迥
刘元迥者，狡妄人也。自言能炼水银作黄金，又巧以鬼道惑众，众多迷之，以是致富。李师古镇平卢，招延四方之士，一艺者至，则厚给之。元迥遂以此术干师古，师古异之，面试其能，或十铢五铢。皆立成焉。盖先以金屑置于汞中也。师古曰：此诚至宝，宜何用？元迥贵成其奸，不虞后害，乃曰：杂之他药，徐烧三年，可以飞仙；为食器，可以避毒；以为玩用，可以辟邪。师古大神之，因曰：再烧其期稍缓，子且为我化十斤，将备吾所急之器也。元迥本炫此术，规师古钱帛，逡巡则谋遁去。为师古縻之，专令烧金。其数极广，元迥无从而致，因以鬼道说师古曰：公绍续一方，三十余载，虽戎马仓廪，天下莫与之俦，然欲遣四方仰归威德，所图必遂者，须假神祈之力。师古甚悦，因而询之，元迥则曰：泰岳天齐王，玄宗东封，因以沈香刻制其像。所以玄宗享国永年。公能以他宝易其像，则受福与开元等矣。师古狂悖，甚然之。元迥乃曰：全驱而至，或恐卒不能办。且以黄金十五斤，铸换其首，因当获祐矣。师古曰：君便先为烧之，速成其事。元迥大笑曰：天齐虽曰贵神，乃鬼类耳。若以吾金为其首，岂冥鬼敢依至灵之物哉！是则斥逐天齐，何希其福哉！但以山泽纯金而易之，则可矣。师古尤异之，则以藏金二十斤，恣元迥所为，仍命元迥就岳庙而易焉。元迥乃以铅锡杂类，镕其外而易之。（易原作置，据明抄本改。）怀其真金以归，为师古作饮食器皿，靡不办集矣。师古尤加礼重，事之如兄。玉帛姬妾居第，资奉甚厚。明年，师古方宴僚属将吏，忽有庖人，自厨径诣师古。于众会之中，因举身丈余，蹈空而立，大诟曰：我五岳之神，是何贼盗，残我仪质？我上诉于帝，涉岁方归。及归，我之甲兵军马，帑藏财物，皆为黄石公所掠去。则又极骂，复耸身数丈，良久履地。师古令曳去。庖人无复知觉，但若沉醉者数日。师古则令画作戎车战士，戈甲旌旗，及纸钱绫帛数十车，就泰山而焚之。尚未悟元迥之奸。方将理之，而师古暴疡。不数日，脑溃而卒。其弟师道领事，即令判官李文会、虞早等按之。元迥词穷，戮之于市。（出《集异记》）
郑翦
穆宗有事于南郊，将谒太清空。长安县主簿郑翦主役，于御院之西序，见白衣老人云：此下有井，正值黄帝路过，汝速实之。不然，罪在不测。翦惶惧，使修之。其处已陷数尺，发之则古井也。惊顾之际，已失老人所在。功德使护军中尉刘弘规奏之。帝至宫朝献毕，赴南郊，于宫门驻马。宰臣及供奉官称贺，遂命翰林学士韦处厚撰记，令起居郎柳公权，书于实井之上，名曰《望瑞感应纪》。仍赐郑翦绯衣。（出《唐统记》）
柳澥
柳澥少贫，游岭表。广州节度使孔戣，遇之甚厚，赠百余金，谕令西上。遂与秀才严烛、曾黯数人，同舟北归。至阳朔县南六十里，方博于舟中，忽推去博局，起离席，以手接一物。初视之，若有人投刺者。即急命衫带，泊舟而下。立于沙岸，拱揖而言曰：澥幸得与诸君同事。符命虽至，当须到桂州。然议行李，君宜前路相候。曾严见澥之所为，不觉懔然，亦皆肸蚃如有所睹。澥即却入舟中，偃卧吁嗟，良久谓二友曰：仆已受泰山主薄，向者车乘吏从毕至，已与约至桂州矣。自是无复笑言，亦无疾。但每至夜泊之处，则必箕踞而坐。指挥处分，皆非生者所为。阳朔去州尚三日程，其五十滩，常须舟人尽力乃过，至是一宿而至。澥常见二紫衣，具军容，执锤，驱百余卒，在水中推挽其舟。澥至桂州，修家书才毕而卒。时唐元和十四年八月也。（出《河东记》）
马总
马总为天平节度使。暇日方修远书，时术人程居在傍。总凭几，忽若假寐，而神色惨蹙，不类于常。程不敢惊，乃徐起，诣其佐相元封告之。俄而总召元封，屏人谓曰：异事异事，某适有所诣，严邃崇閟，王者之居不若也。为人导前，见故杜十丈司徒，笑而下阶相迎曰： 久延望。甚喜相见。 因留连曰： 之此官，亦人世之中书令耳。六合之内，靡不关由。然久处会剧，心力殆倦，将求贤自代。公之识度，诚克大用，况亲且故，所以奉邀。敬以相授。 总因辞退，至于泣下。良久，杜乃曰： 既未为愿，则且归矣。然二十年，当复相见？ 总既寤，大喜其寿之遐远。自是后二年而死，岂马公误听，将祐增其年，以悦其意也？（出《集异记》）
崔龟从
崔龟从，长庆三年，以大理评事从事河中府。一夕，梦与人入官署，及其庭，望见室内有人当阳，仪卫甚盛。又一人侧坐，容饰略同。皆隆准盱目，搦管视状，若决事者。因疾趋及阶，拜唯而退。行及西庙，视庑下牖间，文簿堆积于大格，若今之吏舍。有吏抱案而出，因迎问之：此当是阴府，某愿知禄寿几何。吏应曰：二人后且皆为此州刺史，无劳阅簿也。及出门，又见同时从事，席地而樗蒲。归寤，大异之，仿佛在目。唯所与同行者，梦中问（问原作顾，据明抄本改。）之，其姓名是常所交游，及觉，遂妄其人。明日入公府，话于同舍，皆以为吉。解曰：君梦得君，（明抄本君作官。）而又见樗蒱者，蒲也。君后当如主公，节临蒲州矣。尔后每入祠庙，辄思所梦，尝屡谒河渎。及为华州，拜西岳庙宇神像，皆非梦中所见。开成中，自户部侍郎，出为宣州，去前梦二十年矣。五月至郡，吏告曰：敬亭神实州人所严奉，每岁无贵贱，必一祠焉。其他祈祷报谢无虚日。以故廉使辄备礼祠谒。龟从时病，至秋乃愈，因谒庙。及门怳然，屏上有画人，抱案而鞠躬，乃梦中之吏也。入庙所经历，无非昔梦，唯无同行者。归以告妻子。明年七月，龟从又病，苦下泄，尤不喜食，暮夜辄大剧。因自诊前梦，以为吏所告者，吾其终于此乎？因心祷之。既寐，又梦晨起视事如常时。将就便室，及侧门，有家吏姚珪者，附耳言曰：左府君使人传语。闻之心悸而毛坚，意其非常人。就室未及坐，有一人，戎服提刀，奔趋而入。视其状魁岸，面黝而加赤，不类人色。紫衣黦剥，乃敬亭庙中阶下土偶人也。未及语，龟从厉声言曰：我年得几许？遽应曰：得六十几。梦中记其言，及觉，遂忘其奇载，意者神不欲人逆知其终欤？迟明，自为文以祝神，具道所以。命儿侄将酒牢庙中以祷。先是疾作，医言疾由寒而发，服热药辄剧。遂求医于浙西，医沈中遂乘驿而至。既切脉，直言公之疾，热过而气壅，当以阳治之，药剂以甘草犀角为主。如其言，涉旬而稍间，经月而良已。自以为必神之助，又自为文以祝神。因出私俸，修庙之坏隳，加置土偶人，写垣墉之画绘皆新之。大设乐以享神，自举襟袖以舞。始长庆感梦之时，绝不为五木之戏，及至江南，方与从事复为之。龟从后入相，罢为少保归洛。大中七年卒。（出《龟从自叙》）


王承休
蜀后主王衍宦官王承休，后主以优笑狎暱见宠。有美色，恒侍少王寝息，久而专房。承休多以邪僻奸秽之事媚其主，主愈宠之。与韩昭为刎颈之交，所谋皆互相表里。承休一日请从诸军拣选官健，得骁勇数千，号龙武军。承休自为统帅，并特加衣粮，日有优给。因乞秦州节度使，且云：原与陛下于秦州采掇美丽。旦说秦州之风土，多出国色。仍请幸天水。少主甚悦，即遣仗节赴镇。应所选龙武精锐，并充衙队从行。到方镇下车，当日毁拆衙庭，发丁夫采取材石，创立公署使宅，一如宫殿之制。兼以严刑峻法，妇女不免土木之役。又密令强取民间子弟，（明抄本弟作女。）使教歌舞伎乐。被获者，令画工图真及录名氏，急递中送韩昭。昭又密呈少主。少主睹之，不觉心狂。遂决幸秦之计，因下制曰：朕闻前王巡狩，观土地之惨舒，历代省方，慰黎元之傒望。西秦封域，远在边隅。先皇帝画此山河，历年征讨，虽归王化，未浃惠风。今耕稼既属有年。军民颇闻望幸，用安疆场。聊议省巡，朕选取今年十月三日幸秦州。布告中外，咸使闻之。由是中外切谏不从。母后泣而止之，以至绝食。前秦州节度使判官蒲禹卿叩马泣血，上表谏曰：臣闻尧有敢谏之鼓，舜有诽谤之木，汤有司过之士，周有诫慎之鞀。盖古者明君，克全帝道，欲知己过，要纳谠言。将引咎而责躬，庶理人而修德。陛下自承祧秉录，正位当天，爱闻逆耳之忠言，每犯颜而直谏。且先皇帝许昌发迹，阆苑起身，历艰辛于草昧之中，受危险于虎争之际。胼胝戈甲，寝寤风霜，申武力而拘诸原，立战功而平多垒。亡躯致命，事主勤王，方得成家，至于开国。今日鸿基霸盛，大业雄崇。地及雍凉，界连南北。德通吴越，威定蛮陬。郡府颇多，关河渐广。人物秀丽，土地繁华。当四海辐裂之秋，成万代龙兴之业。陛下生居富贵，坐得乾坤。但好欢娱，不思机变。臣欲望陛下，以名教而自节，以礼乐而自防。循道德之规，受师傅之训。知社稷之不易，想稼穑之最难。惜高祖之基扃，似太宗之临御。贤贤易色，孜孜为心。无稽之言勿听，弗询之谋勿用。听五音而受谏，以三镜而照怀。少止息于诸处林亭，多观览于前王经史。别修上德，用卜远图。莫遣色荒，母令酒惑。常亲政事，勿恣闲游。臣窃闻陛下欲出成都，往巡边垒。且天水地远，峻恶难行。险栈欹云，危峰插汉。微雨则吹摧阁道，稍泥则沮滑山程。岂可鸣銮，那堪叱驭。又复敌京咫尺，塞邑荒凉。民杂蕃戎，地多岚瘴。别无华风异景，不可选胜寻幽。陇水声悲，胡笳韵咽。营中止带甲之土，城上宿枕戈之人。看探虏于孤峰，朝朝疑虑。睹望旗于峻岭，日日堤防。是多山足水之乡，即易动难安之地。麦积崖无可瞻恋，米谷峡何亚连知。（明抄本知作如）路遇嗟山，程通怨水。秦穆圉马之地，隗嚣僭位之邦。是以一人出行，百司参从，千群雾拥，万众星驰。当路州县摧残，所在馆驿隘少，止宿尚犹不易。供须固是为难。纵若就中指挥，自破属省钱物，未免因依扰践，触处凌迟。以此商论，不合轻动。其类苍龙出海，云行雨施。岂教浪静风恬，必见伤苗损稼。所以銮舆须止，天步难移。况顷年大驾，只到山南，犹不关进发兵士。此时直至天水，未审如何制止。自当初打破梁原城池，掳掠义宁户口。截腕者非一，斩首者甚多。匪惟生彼人心，抑亦损兹圣德。今去洛京不远，复闻大驾重来。若彼预有计谋，此则便须征讨。况凤翔久为进敌，必贮奸谋。切虑妄构妖词，致生衅隙。又陛下与唐主始申欢好，信币交驰。但虑闻道圣驾亲行，别怀疑忌，其必特差使命，请陛下境上会盟。未审圣躬去与不去？若去则相似秦赵争强，彼此难屈；若不去，即便同鲁卫不睦。战伐寻兴，酌彼未萌，料其先见。愿陛下思忖。臣伏闻自古帝王，省方巡狩，吊民伐罪，展义观风，然后便归九重，别安万姓。今陛下累曾游历，未闻一件教条。止于跋涉山川，驱驰（驰字原缺，据明抄本补。）人马。秦苑则舟船几溺，青城则嫔采将沈。自取惊忧，为何切事？却还京辇，不悦军民，但郁众情，莫彰帝德。忆昔先皇在日，未尝无故巡游。陛下纂承已来，率意频离宫阙，劳心费力，有何所为？此际依前整跸，又拟远别宸居。昔秦皇之鸾驾不回，炀帝之龙舟不返。陛下圣逾秦帝，明甚隋皇。且无北筑之虞，焉有南游之弊？宽仁大度，笃孝深慈。知稼穑之艰难，识古今之成败。自防得失，不纵襟怀。忍教致却宗言将（明抄本致却宗言将作政衰可言。）道断，使烝民以何托，令慈母以何辜。若何（明抄本何作不。）虑以危亡，但恐乖于仁孝。况玉京金阙，宝殿珠楼，内苑上林，琼池环圃，香风满槛，瑞露盈盘。钧天之乐奏九韶，回雪之舞呈八佾。簇神仙于清虚之境，列歌舞于阆苑之中。人间胜致，天下所无，时或赏游，足观奇趣。何必须于远塞，看彼荒山。不惜圣躯，有何裨益。方今岐阳不顺，梁园已亡。中原有人，大事未了。且当国生灵受弊，盗贼横行。纵边延无峰火之危，而内地有腹心之患。陛下千年膺运，一国称尊。文德武功，经天纬地。考逾于舜，仁甚于汤。百行皆全，万机不扰。聪明博达，识量变通。深负智谋，独怀英杰。方居大宝，正是少年。既成社稷之基，复把山河之险。但不远听深察，居安虑危。辟四门以求贤，总万邦而行事。咸有一德，端坐九重。使恩威并行，赏罚必当。平分雨露，遍及疮痍。令表里以宽舒，使子孙以昌盛。布临人之惠化，立济众之玄功。选拣雄师，思量大计。振彼鸱张之势，壮兹虎视之威。秣马训兵，丰粮利器。彼若稍有微衅，此即直下平吞。正取时机，大行王道。自然百灵垂佑，四海归仁。众心成城，天下治理。即目蜀都强盛，诸国不如。贤士满朝，圣人当极。臣愿百姓乐于贞观，万乘明于太宗。采药石之言，听刍荛之说。爱惜社稷，医疗军民。似周武谔谔而昌，知辛纣唯唯而灭。无饰非拒谏之事，有面折廷争之人。因我睿朝，益我皇化。陛下莫见居人稠垒，谓言京辇繁华。盖是外处凌残，住止不得。所以竞来臻凑，贵且偷安。今诸州虐理处多，百姓失业欲尽。荒田不少，盗贼成群。乞陛下广布腹心，特令闻见。且蜀国从来创业，多乏永谋。或德不及于两朝，或祚不延于七代。刘禅俄降于邓艾，李势遽归于桓温。皆为不取直言，不恤政事。不行王道，不念生灵。以至国人之心，无一可保。山河之险，不足可凭。陛下至圣至明，如尧如舜。岂后主之相匹，岂子仁之比伦。有宽慈至孝之名，有远见长谋之策。不信谄媚，不恣耽荒。出入而有所可征，动静而无非经久。必致万年之业，终为四海之君。臣愿陛下且住銮舆，莫离京国。候中原无事，八表来王。天下人心，咸归我主。若群流赴海，众蚁慕膻。有道自彰，无思不服。匪惟要看天水，直可便坐长安。是微臣之至恳，举国之深愿。臣闻天子有诤臣七人，虽无道，不失其天下。是以辄倾丹恳，仰谏圣明。不藉官荣，不沽多誉。情非讪上，理直忧君。虽无折槛之能，但有触鳞之罪。不避诛殛，辄扣天庭。臣死如万类之中，去一蝼蚁。陛下或全无忖度，须向边陲。遗圣母以忧心，令庶寮以怀虑。全迷得失，自取疲劳。事有不虞，悔将何在。臣愿陛下，稍开谏路，微纳臣言。勿违圣后之情，且允国人之望。俯存大计，勿出远边。后主竟不从之。韩昭谓禹卿曰：我取汝表彰，候秦州回日，下狱逐节勘之。勿悔！至十月三日，发离成都，四日到汉州。凤州王承捷飞驿骑到秦云：东朝差兴圣令公，统军十余万，取九月到凤州。少主独谓臣下设计，要沮其东行。曰：朕恰要亲看相杀，又何患乎？不顾而进。上梓潼山，少主有诗云：乔岩簇泛烟，幽迳上寒天。下瞰峨嵋岭，上窥华岳巅。驱驰非取乐，按幸为忧边。此去将登陟，歌楼路几千。宣令从官继和。中书舍人王仁裕和曰：采杖拂寒烟，鸣驺在半天。黄云生马足，白日下松巅。盛得安疲俗，仁风扇极边。前程问成纪，此去尚三千。成都尹韩昭、翰林学士李浩弼、徐光浦并继和，亡其本。至剑州西二十里已来，夜过一磎山。忽闻前后数十里，军人行旅，振革鸣金，连山叫噪，声动溪谷。问人云：将过税（税原作视，据明抄本改。）人场，（场原作伤，据明抄本改。）惧有鸷兽搏人，是以噪之。其乘马亦（亦原作不，据明抄本改。）咆哮恐惧，垂之不肯前进。众中有人言曰：适有大驾前，鸷兽自路左丛林间跃出，于万人中攫将一夫而去。其人衔到溪洞间，尚闻唱救命之声。况天色未晓，无人敢捕逐者。路人无不流汗。迟明，有军人寻之。草上委其余骸矣。少主至行宫，顾问臣僚，皆陈恐惧之事。寻命从臣令各赋诗。王仁裕诗曰：剑牙钉舌血毛腥，窥算劳心岂暂停。不与天朝除患难，惟于当路食生灵。从将（将字原缺，据明抄本补。）户口资馋口，未委三丁税几丁。今日帝王亲出狩，白云岩下好藏形。翰学士李浩弼进诗曰：岩下年年自寝讹，生灵餐尽意如何。爪牙众后民随减，溪壑深来骨已多。天子纪纲犹被弄，客人穷独困难过。长途莫怪无人迹，尽被山王税杀他。少王览此二篇，大笑曰：此二臣之诗，各有旨也。朕亦于马上构思，三十余里，终不就。于是命各官从臣。翰林学士徐光浦、水部员外王巽亦进诗。至剑门，少主乃题曰：缓辔逾双剑，行行蹑石陵。作千寻壁垒，为万祀依凭。道德虽无取，江山粗可矜。回看成阙路，云垒树层层。后侍臣继，成都尹翰昭和曰：闭关防外寇，孰敢振威陵。险固疑天设，山河自古凭。三川奚所赖，双剑最堪矜。鸟道微通处，烟霞巢百层。王仁裕和曰：孟阳曾有语，刊在白云陵。李杜常挨托，孙刘亦恃凭。庸才安可守，上德始堪矜。暗指长天路，浓峦蔽几层。又命制《秦中父老望幸赋》一首进之，今亡其本。过白卫岭，大尹韩昭进诗曰：吾王巡狩为安边，此去秦享尚数千。夜照路歧山店火，晓通消息戍瓶烟。为云巫峡虽神女，跨凤秦楼是谪仙。八骏似龙人似虎，何愁飞过大漫天。少主和曰：先朝神武力开边，画断封疆四五千。前望陇山屯剑戟，后凭巫峡巢烽烟。轩皇尚自亲平寇，嬴政徒劳爱学仙。想到隗宫寻胜处，正应莺语暮春天。王仁裕和曰：龙旆飘摇指极边，到时犹更二三千。登高晓蹋巉岩石，冒冷朝充断续烟。自学汉皇开土字，不同周穆好神仙。秦民莫遣无恩及，大散关东别有天。洎至利州，（州原作周，据许本改。）已闻东师下固镇矣。旬日内，又闻金牛败卒，塞硖而至。其时蜀师十余万，自绵汉至于深渡千余里，首尾相继，皆无心斗敌。遣使臣逼促，则回枪刺之曰：请唤取龙武军相战。不惟勇敢，况且偏请衣粮。我等拣退不堪，何能相杀。实无余何，十月二十九日狼狈而归。于栈阁悬险溪岩壑之中，连夜继昼，却入成都。康延孝与魏王继踵而入，少主于是树降。东军未入前，王宗弼杀韩昭、枢密使宋光嗣、景（景嗣二字原缺，据黄本补。）润澄、宣徽州（明抄本无州字。）使李周辂、欧阳冕（明抄本冕作晃）等。王承休握锐兵于天水，兵刃不举。既知东军入蜀，遂拥麾下之师及妇女孩幼万余口，金银缯帛，于西蕃买路归蜀。沿路为左衽掳夺，并经溪山，冻饿相践而死。迨至蜀，存者百余人，唯与田宗汭等脱身而至。魏王使人诘之曰：亲握锐兵，何得不战？曰：惮大王神武，不敢当其锋。曰：何不早降？曰：盖缘王师不入封部，无门输款。曰：其初入蕃部，几许人同行？曰：万余口。今存者几何？曰：才及百数。魏王曰：汝可赏此万人之命。遂尽斩之。蜀师不战，坐取亡灭者，盖承休、韩昭之所致也。人多不知之。（出《王氏闻见录》）


胡充卢汾来君绰传病滕庭俊张思恭蝗冷蛇李揆
主簿虫朱牙之树蚓木师古
胡充
宋豫章胡充，元嘉五年秋夕，有大蜈蚣长二尺，落充妇与妹前，令婢挟掷。婢裁出户，忽睹一姥，衣服臭败，两目无精。到六年三月，阖门时患，死亡相继。（出《异苑》）
卢汾
《妖异记》曰：夏阳卢汾字士济，幼而好学，昼夜不倦。后魏庄帝永安二年七月二十日，将赴洛，友人宴于斋中。夜阑月出之后，忽闻厅前槐树空中，有语笑之音，并丝竹之韵。数友人咸闻，讶之。俄见女子衣青黑衣，出槐中，谓汾曰： 此地非郎君所诣，奈何相造也？ 汾曰： 吾适宴罢，友人闻此音乐之韵，故来请见。 （ 见 字原空缺，据明抄本补。）女子笑曰： 郎君真姓卢耳。 （ 耳 原作 甘 ，据明抄本改。）乃入穴中。俄有微风动林，汾叹讶之，有如昏昧。及举目，见宫宇豁开，门户迥然。有一女子衣青衣，出户谓汾曰： 娘子命郎君及诸郎相见。 汾以三友俱入，见数十人各年二十余，立于大屋之中，其额号曰 审雨堂 。汾与三友历阶而上，与紫衣妇人相见。谓汾曰： 适会同宫诸女，歌宴之次，闻诸郎降重，不敢拒，因此请（ 因此请 三字原作 言因拜 ，据明抄本改。）见。 紫衣者乃命汾等就宴。后有衣白者、青黄者，皆年二十余，自堂东西阁出，约七八人，悉妖艳绝世。相揖之后，欢宴未深，极有美情。忽闻大风至，审雨堂梁倾折，一时奔散。汾与三友俱走，乃醒。既见庭中古槐，风折大枝，连根而堕。因把火照所折之处，一大蚁穴，三四蝼蛄，一二蚯蚓，俱死于穴中。汾谓三友曰： 异哉，物皆有灵，况吾徒适与同宴，不知何缘而（ 而 原作 不 ，据明抄本改。）入。 于是及晓，因伐此树，更无他异。（出《穷神秘苑》）
来君绰
隋炀帝征辽，十二军尽没。总管来护坐法受戮，炀帝尽（明抄本 尽 作 又 ）欲诛其诸（ 诸 原作 家 ，据明抄本改。）子。君绰忧惧，连日与秀才罗巡、罗逖、李万进，结为奔友，共亡命至海州。夜黑迷路，路旁有灯火，因与共顿之。扣门数下，有一苍头迎拜。君绰因问，此是谁家。答曰： 科斗郎君姓威，即当府秀才也。 遂启门，门又（明抄本 又 作 忽 。）自闭。（ 闭 原作 开 ，据明抄本改。）敲中门曰： 蜗儿今（ 今 原作 也 ，据明抄本改。）有四五个客。 蜗儿耶又一苍头也。遂开门，秉烛引客，就馆客位，床榻茵褥甚备。俄有一小童持烛自中出门，曰： 六郎子出来。 君绰等降阶见主人。主人辞采朗然，文辩纷错，自通姓名曰： 威污蠖。 叙寒温讫，揖客由阼阶，坐曰： 污蠖忝以本州乡赋，得与足下同声。青霄良会，殊是忻愿。 即命酒洽坐，渐至酣畅，谈谑交至，众所不能对。君绰颇不能平，欲以理挫之，无计。因举觞曰： 君绰请起一令，以坐中姓名双声者，犯罚如律。 君绰曰： 威污蠖。 实讥其姓。众皆抚手大笑，以为得言。及至污蠖，改令曰： 以坐中人姓为歌声，自二字至三字。令曰： 罗李，罗来李。 众皆惭其辩捷。罗巡又问： 君风雅（ 风雅 原作 声推 ，据明抄本改。）之士。（ 士 原作  事 ，据明抄本改。）足得自比云（ 比云 原作  此云 ，据明抄本改。）龙，何玉名之自贬耶？ 污蠖曰： 仆久从宾兴，多为主司见屈，以仆后于群士，何异尺蠖于污池乎？ 巡又问： 公华宗，氏族何为不载？ 污蠖曰： 我本田（ 田 原作 日 ，据明抄本改。）氏，出于齐威王，亦犹桓丁之类，何足下之不学耶？ 既而蜗儿举方丈盘至，珍羞水陆，充溢其间。君绰及仆，无不饱饫。夜阁彻烛，连榻而寝。迟明叙别，恨怅俱不自胜。君绰等行数里，犹念污蠖。复来，见昨所会之处，了无人居。唯污池边有大螾，长数尺，又有癱螺丁子，皆大常有数倍。方知污蠖及二竖，皆此物也。遂共恶昨宵所食，各吐出青泥及污水数升。（出《玄怪录》）
传病
隋炀帝大业末年，洛阳人家中有传尸病，兄弟数人，相继亡殁。后有一人死，气犹未绝，家人并哭。其弟忽见物自死人口中出，跃入其口，自此即病，岁余遂卒。临终，谓其妻曰： 吾疾乃所见物为之害。吾气绝之后，便可开我脑喉，视有何物，欲知其根本。 言终而死。弟子依命开视，脑中得一物，形如鱼，而并有两头，遍体悉有肉鳞。弟子致钵中，跳跃不止。试以诸味致中，虽不见食，悉须臾皆成水，诸毒药因皆随销化。时夏中蓝熟，寺众如水次作靛青。一人往，因以小靛致钵中，此物即遽奔驰。须臾间，便化为水。传靛以疗噎。（出《广古今五行记》）
滕庭俊
文明元年，毗陵滕庭俊患热病积年。每发，身如火烧，数日方定。名医不能治。后之洛调选，行至荥水西十四五里，天向暮，未达前所，遂投一道傍庄家。主人暂出，未至。庭俊心无聊赖，因叹息曰： 为客多苦辛，日暮无主人。 即有老父，鬓发疏秃，衣服亦弊，自堂西出。拜曰： 老父虽无所解，而性好文章。适不知郎君来，止与和且耶连句次。闻郎君吟 为客多苦辛，日暮无主人 ，虽曹丕门（明抄本 门 作 之 。）客，子常（ 常 原作 长 ，据曹丕杂诗改。）畏（ 畏 原作 异 ，据曹丕杂诗改。）人，不能过也。老父与和且耶，同作浑家门客，虽贫亦有斗酒，接郎君清话耳。 庭俊甚异之，问曰： 老父住止何所？ 老父怒曰： 仆忝浑家扫门之客，姓麻名来和，行一。（ 行一 原作 弟大 ，据明抄本改。）君何不呼为麻大。 庭俊即谢不敏，与之偕行。绕堂西隅，遇见二门，门启，华堂复阁甚奇秀。馆中有樽酒盘核，麻大揖让庭俊同坐。良久，中门又有一客出，麻大曰： 和至矣。 （明抄本 至矣 作 君至 。）即降阶揖让坐。且耶谓麻大曰。适与君欲连句，君诗题成未。麻大乃书题目曰：《同在浑家平原门馆连句》一首，予已（ 予已 原作 使请 ，据明抄本改。）为四句矣。麻大诗曰： 自与浑家邻，馨香遂满身。无心好清静，人用去灰尘。仆作四句成矣。 且耶曰： 仆是七言，韵又不同，如何？ 麻大曰： 但自为一章，亦不恶。 且耶良久吟曰： 冬（ 冬 原作 终 ，据明抄本改。）朝每去依烟火，春至还归养子孙。曾向苻王笔端坐，尔来求食浑浑门。 庭俊犹不悟，见门馆华盛，因有淹留歇为之计。诗曰： 田文称好客，凡养几多人。如欠冯谖在，今希厕下宾。 且耶、麻大，相顾笑曰： 何得相讥？向使君在浑家门，一日当厌饫矣。 于是餐膳肴馔，引满数十巡。主人至，觅庭俊不见，使人叫唤之，庭俊应曰唯。而馆宇并麻和二人，一时不见，乃坐厕屋下，傍有大苍蝇秃扫帚而已。庭俊先有热疾，自此已后顿愈，更不复发矣。（出《玄怪录》）
张思恭
唐天后中，尚食奉御张思恭进牛窟利上蚰蜒，大如箸，天后以玉合贮之。召思恭示曰： 昨窟利上有此，极是毒物。近有鸡（ 鸡 字原空缺，据黄本补。）食乌百足虫忽死，开腹，中有蚰蜒一抄，诸虫并尽，此物不化。朕昨日以来，意恶不能食。 思恭顿首请死，赦免之，与宰夫并流岭南。（出《朝野佥载》）
蝗
唐开元四年，河南北螽为灾，飞则翳日，大如指，食苗草树叶，连根并尽。敕差使与州县相知驱逐，采得一石者，与一石粟，一斗，粟亦如之。掘坑埋却，埋一石则十石生，卵大如黍米，厚半寸，盖地。浮休子曰： 昔文武圣皇帝时，绕京城蝗大起，帝令取而观之，对仗选一大者，祝之曰： 朕政刑乖僻，仁信未孚，当食我心，无害苗稼。 遂吞之。须臾，有乌如鹳，百万为群，拾蝗一日而尽。此乃精感所致。天若偶然，则如勿生，天若为厉，埋之滋甚。当明德慎罚，以答天谴，奈何不见福修以禳灾，而欲逞杀以消祸。此宰相姚文（明抄本 文 作 元 。）崇失燮理之道矣。 （出《朝野佥载》）
冷蛇
申王有肉疾，腹垂至骭，每出，则以白练束之。至暑月，鼾息不可过。玄宗诏南方取冷蛇二条赐之。蛇长数尺，色白，不螫人，执之，冷如握（ 握 原作 掘 ，据明抄本改。）冰。申王腹有数约，夏月置于约中，不复觉烦暑。（出《酉阳杂俎》）
李揆
唐李揆，乾天中，为礼部侍郎。尝一日，昼坐于堂之前轩，忽闻堂中有声极震，若墙圮。揆惊入视之，见一虾蟆，俯于地，高数尺，魅然殊状。揆且惊且异，莫穷其来。即命家童，以巨缶盖焉。有解曰： 夫虾蟆月中之虫，亦天使也。今天使来公堂，岂非上帝以密命付公乎？ 其明启而视之，已亡见矣。后数日，果拜中书侍郎平章事。（出《宣室志》）
主簿虫
润州金坛县，大历中，有北人为主簿，以竹筒赍蝎十余枚，置于厅事之树，后遂育至百余枚，为土气所蒸，而不能螫人。南民不识，呼为主簿虫。（原缺出处，明抄本、陈校本作出《传载》）
朱牙之
东阳太守朱牙之，元兴中，忽有一老公，从其妾董床下出，著黄裳衿帽。所出之坎，滑泽有泉，遂与董交好。若有吉凶，遂以告。牙之儿病疟，公曰： 此应得虎卵服之。 持戟向山东，得虎阴，尚余暖气，使儿炙噉，疟即断。公常使董梳头，发如野猪。牙后诸祭酒上章，于是绝迹。作沸汤，试浇此坎，掘得数斛大蚁。不日，村人捉大刀野行，逢一丈夫，见刀，操黄金一饼，求以易刀。授刀，奄失其人所在，重察向金，乃是牛粪。计此即牙家鬼。（出《异苑》）
树蚓
上都浑瑊宅，戟门外一小槐树，树有穴大如钱。每夏月霁后，有蚓大如巨臂，长二尺余，白颈红斑。领蚓数百条，如索，缘树枝干。及晓，悉入穴。或时众惊，往往成曲。学士张乘言，浑瑊时，堂前忽有树，从地踊出，蚯蚓遍挂其上。已有出处，忘其书名目。（出《酉阳杂俎》）
木师古
游子木师古，贞元初，行于金陵界村落。日暮，投古精舍宿，见主人僧，主人僧乃送一陋室内安止。其本客厅，乃封闭不开。师古怒，遂诘责主人僧。僧曰： 诚非吝惜于此，而卑吾人于彼，俱以承前客宿于此者，未尝不大渐于斯。自某到，已三十余载，殆伤三十人矣。闭止已（ 已 字原 缺 ，据明抄本补。）周岁，再不敢令人止宿。 师古不允，其词愈生猜责，僧不得已，令启户洒扫，乃实年深朽室矣。师古存心信，而口貌犹怒。及入寝，亦不免有备预之志，遂取箧中便手刀子一口，于床头席下，用壮其胆耳。寝至二更，忽觉增寒，惊觉，乃漂沸风冷，如有扇焉。良久，其扇复来。师古乃潜抽刀子于幄中，以刀子一挥，如中物，乃闻堕于床左，亦更无他。师古复刀子于故处，乃安寝。至四更已来，前扇又至。师古亦依前法，挥刀中物，又如堕于地。握刀更候，了无余事。须臾天曙，寺僧及侧近人，同来扣户，师古乃朗言问之为谁，僧徒皆惊师古之犹存。（ 师古之 三字及 存 字原缺，据明抄本补。）询其来由，师古具述其状，徐徐拂衣而起，诸人遂于床右，见蝙蝠二枚，皆中刀狼藉而死。每翅长一尺八寸，珠眼圆大如瓜，（ 如瓜 原作  爪如 ，据明抄本改。）银色。按《神异秘经法》云，百岁蝙蝠，于人口上，服人精气，以求长生。至三百岁，能化形为人，飞游诸天。据斯未及三百岁耳，神力犹劣，是为师古所制。师古因之亦知有服（ 服 原作 报 ，据黄本改。）练术，遂入赤城山，不知所终。宿在古舍下者，亦足防矣。（出《博异志》）


张子房东方朔王乔周隐遥刘商
张子房
张子房，名良，韩国人也，避地于南阳，徙居于沛，后为沛国人焉。
童幼时，过下邳圯桥，风雪方甚，遇一老叟，着乌巾，黄单衣。坠履于桥下，目子房曰： 孺子为我取之。 子房无倦色，下桥取履以进。老叟引足以纳之，子房神意愈恭。
叟笑曰： 孺子可教也。明旦来此，当有所教。 子房昧爽至，叟已在矣。曰： 期而后至，未可传道。 如是者三，子房先至，亦无倦怠。
老叟喜，以书授之曰： 读此当为帝王师。若复求吾，乃谷城山下黄石也。
子房读其书，能应机权变，佐汉祖定天下。
后人谓其书为黄石公书。修之于身，能炼气绝力，轻身羽化。
与绮里季、东园公、甪里先生、夏黄公，为云霞之交。
汉初，遇四五小儿路上群戏，一儿曰： 着青裙，入天门，揖金母，拜木公。 时人莫知之，子房知之，往拜之曰： 此东王公之玉童也。所谓金母者，西王母也；木公者，东王公也。此二元尊，乃阴阳之父母，天地之本源，化生万灵，育养群品。木公为男仙之主，金母为女仙之宗。长生飞化之士，升天之初，先觐金母，后谒木公，然后升三清，朝太上矣。此歌乃玉童教世人拜王公而揖王母也。
子房佐汉，封留侯，为大司徒。解形于世，葬于龙首原。
赤眉之乱，人发其墓，但见黄石枕，化而飞去，若流星焉。不见其尸形衣冠，得素书一篇及兵略数章。子房登仙，位为太玄童子，常从老君于太清之中。其孙道陵得道，朝昆仑之夕，子房往焉。（出《仙传拾遗》）
东方朔
东方朔，小名曼倩。父张氏，名夷，字少平；母田氏。夷年二百岁，顿若童子。朔出三日而田氏死，死时汉景帝三年也。邻母拾朔养之，时东方始明，因以姓焉。年三岁，天下秘识，一览暗诵于口，恒指挥天上空中独语。
邻母忽失朔，累月暂归，母笞之。后复去，经年乃归。母见之大惊曰： 汝行经年一归，何以慰吾？ 朔曰： 儿暂之紫泥之海，有紫水污衣，仍过虞泉湔浣，朝发中还，何言经年乎？ 母又问曰： 汝悉经何国？ 朔曰： 儿湔衣竟，暂息冥都崇台，一寤眠，王公啗儿以丹栗霞浆，儿食之既多，饱闷几死，乃饮玄天黄露半合。即醒，还遇一苍虎息于路，初儿骑虎而还，打捶过痛，虎啮儿脚伤。 母便悲嗟，乃裂青布裳裹之。
朔复去家万里，见一枯树，脱布挂树，布化为龙，因名其地为 布龙泽 。
朔以元封中，游鸿濛之泽，忽遇母采桑于白海之滨。俄而有黄眉翁，指母以语朔曰： 昔为我妻，托形为太白之精。今汝亦此星之精也。吾却食吞气，已九十余年，目中童子，皆有青光，能见幽隐之物。三千年一返骨洗髓，二千年一剥皮伐毛，吾生来已三洗髓五伐毛矣。
朔既长，仕汉武帝为太中大夫。武帝暮年，好仙术，与朔狎昵。
一日谓朔曰： 吾欲使爱幸者不老，可乎？
朔曰： 臣能之。
帝曰： 服何药？
曰： 东北地有芝草，西南有春生之鱼。
帝曰： 何知之？
曰： 三足乌欲下地食此草，羲和以手掩乌目，不许下，畏其食此草也。鸟兽食此，即美闷不能动。
问曰： 子何知之？
朔曰： 小儿时掘井，陷落井下，数十年无所托。有人引臣往取此草，乃隔红泉不得渡。其人与臣一只履，臣乃乘履泛泉，得而食之。其国人皆织珠玉为簟，要臣入云韍之幕，设玄珉雕枕，刻镂为日月云雷之状，亦曰 镂空枕 ，亦曰 玄雕枕 。又荐毫之珍褥，以百之毫织为褥。此毫褥而冷，常以夏日舒之，因名 柔毫水藻之褥 。臣举手试之，恐水湿席，定视乃光也。
其后武帝寝于灵光殿，召朔于青绮窗绨绔幕下，问朔曰： 汉年运火德统，以何精何瑞为祥？
朔对曰： 臣尝游昊然之墟，在长安之东，过扶桑七万里，有云山。山顶有井，云从井中出。若土德则黄云，火德则赤云，金德则白云，水德则黑云。 帝深信之。
太初二年，朔从西那邪国还，得声风木十枝，以献帝。长九尺，大如指。此木出因洹之水，则禹贡所谓 因桓 是来。即其源也，出甜波，上有紫燕黄鹄集其间。实如细珠，风吹珠如玉声，因以为名。帝以枝遍赐群臣，年百岁者颁赐。此人有疾，枝则有汗，将死者枝则折。昔老聃在周二千七百年，此枝未汗；洪崖先生，尧时年已三千岁，此枝亦未一折。帝乃赐朔，朔曰： 臣见此枝三遍枯死，死而复生，何翅汗折而已？语曰： 年末年，枝忽汗。（明抄本末作未，忽作勿。御览卷９５３引《洞冥记》作 年未半，枝不汗 ） 此木五千岁一湿，万岁一枯也。 帝以为然。
又天汉二年，帝升苍龙馆，思仙术，召诸方士，言远国遐乡之事。唯朔下席操笔疏曰： 臣游北极，至镜火山，日月所不照，有龙衔火，以照山四极。亦有园囿池苑，皆植异草木。有明茎草。如金灯，折为烛，照见鬼物形。仙人宁封，尝以此草然于（于原作为，据明抄本改）夜，朝见腹内外有光，亦名 洞腹草 。帝剉此草为苏，以涂明云之观，夜坐此观，即不加烛，亦名 照魅草 。采以籍足，则入水不沉。
朔又尝东游吉云之地，得神马一匹，高九尺。帝问朔何兽，曰： 王母乘云光辇，以适东王公之舍，税此马于芝田，东王公怒，弃此马于清津天岸。臣至王公坛，因骑而反。绕日三匝，此马入汉关，关门犹未掩。臣于马上睡，不觉还至。
帝曰： 其名云何？
朔曰： 因事为名，名 步景驹 。 朔曰： 自驭之如驽马蹇驴耳。 朔曰： 臣有吉云草千顷，种于九景山东，二千年一花，明年应生，臣走往刈之，以秣马，马立不饥。 朔曰： 臣至东极，过吉云之泽。
帝曰： 何为吉云？
曰： 其国常以云气占凶吉，若有喜庆之事，则满宜云起，五色照人。着于草树，皆成五色露，露味皆甘。
帝曰： 吉云五露可得否？
曰： 臣负吉云草以备马，此立可得，日可三二往。 乃东走，至夕而还，得玄白青黄露，盛以青琉璃，各受五合，授帝。帝遍赐群臣，其得之者，老者皆少，疾者皆除也。
又武帝常见彗星，朔折 指星木 以授帝，帝指彗星，应时星没，时人莫之测也。
朔又善啸，每曼声长啸，辄尘落漫飞。
朔未死时，谓同舍郎曰： 天下人无能知朔，知朔者唯太王公耳。 朔卒后，武帝得此语，即召太王公问之曰： 尔知东方朔乎？
公对曰： 不知。
 公何所能？
曰： 颇善星历。
帝问 诸星皆具在否？
曰： 诸星具，独不见岁星十八年，今复见耳。
帝仰天叹曰： 东方朔生在朕旁十八年，而不知是岁星哉。 惨然不乐。
其余事迹，多散在别卷，此不备载。（出《洞冥记》及《朔别传》）
王乔
王乔，河东人也，汉显宗时为叶令。
有神术，每月朔望，常诣京朝。帝怪其来数，而不见车骑，密令太史伺望之。言临至，必有双凫从东南飞来。于是候凫至，举罗张之，但得一舄焉，乃四年时所赐尚书官属履也。每当朝时，叶县门下鼓，不击自鸣，闻于京师。后天忽下玉棺于庭前，吏人推排，终不摇动。乔曰： 天帝欲召我也。 乃沐浴服饵，卧棺中，盖便立复。宿昔乃葬城东，土自成坟。其夕，县中牛羊皆流汗喘乏，人莫知之。百姓为立庙，号 叶君祠 ，祷无不应，远近尊崇。帝诏迎取其鼓，置都亭下，略无复声。或云： 即古仙人王乔也，示变化之迹于世耳。 （出《仙传拾遗》）


李俊李赤韦浦郑驯魏朋道政坊宅郑琼罗
李俊
岳州刺史李俊举进士，连不中第。贞元二年，有故人国子祭酒包佶者，通于主司，援成之。榜前一日，当以名闻执政。初五更，俊将候佶，里门未开，立马门侧。旁有卖糕者，其气烛烛。有一吏若外郡之邮檄者，小囊毡帽，坐于其侧，颇有欲糕之色。俊为买而食之，客甚喜，啗数片。俄而里门开，众竞出，客独附俊马曰：愿请间。俊下听之。某乃冥之吏送进士名者。君非其徒耶？俊曰：然。曰：送堂之榜在此，可自寻之。因出视。俊无名，垂泣曰：苦心笔砚，二十余年，偕计者亦十年。今复无名，岂终无成乎？曰：君之成名，在十年之外，禄位甚盛。今欲求之，亦非难。但于本录耗半，且多屯剥，才获一郡，如何？俊曰：所求者名，名得足矣。客曰：能行少赂于冥吏，即于此，取其同姓者易其名，可乎？俊问：几何可？曰：阴钱三万贯。某感恩而以诚告，其钱非某敢取，将遗牍吏。来日午时送可也。复授笔，使俊自注。从上有故太子少师李夷简名，俊欲揩（揩原作指，据明抄本改。）之，客遽曰：不可，此人禄重，未易动也。又其下有李温名，客曰：可矣。乃揩去温字，注俊字。客遽卷而行曰：无违约。即而俊诣佶，佶未冠，闻俊（俊原作佶，据明抄本改。）来怒，出曰：吾与主司分深，一言状头可致。公何躁甚？频见问：吾其轻言者耶？俊再拜对曰：俊恳于名者，若（明抄本若作受）恩决此一朝。今当呈榜之晨，冒责奉谒。佶唯唯，色犹不平。俊愈忧之。乃变服伺佶出随之，经皇城东此隅，逢春官怀其榜，将赴中书。佶揖问曰：前言遂否。春官曰：诚知获罪，负荆不足以谢。然迫于大权，难副高命。佶自以交分之深，意谓无阻，闻之怒曰：季布所以名重天下者，能立然诺。今君移妄于某，盖以某官闲也。平生交契，今日绝矣！不揖而行，春官遂追之曰：迫于豪权，留之不得。窃恃深顾，处于形骸，见责如此。宁得罪于权右耳。请同寻榜，揩名填之。祭酒开榜，见李公夷简，欲揩，春官急曰：此人宰相处分，不可去。指其下李温曰：可矣。遂揩去温字，注俊字。及榜出，俊名果在已前所指处。其日午时，随众参谢，不及赴糕客之约。追暮将归，道逢糕客，泣示之背曰：为君所误，得杖矣。牍吏将举勘，某更他祈。其止之，某背实有重杖者。俊惊谢之，且曰：当如何？客曰：来日午时，送五万缗，亦可无追勘之厄。俊曰：诺。及到时焚之，遂不复见。然后筮仕之后，追勘贬降，不绝于道。才得岳州刺史，未几而终。（出《续玄怪录》）
李赤
贞元中，吴郡进士李赤者，与赵敏之相同游闽。行及衢之信安，去县三十里，宿于馆厅。宵分，忽有一妇人入庭中。赤于睡中蹶起下阶，与之揖让。良久既上厅，开箧取纸笔，作一书与其亲，云：某为郭氏所选为婿。词旨重叠，讫，乃封于箧中。复下庭，妇人抽其巾缢之，敏之走出大叫，妇人乃收巾而走。乃视其书，赤如梦中所为。明日，又偕行，南次建中驿，白昼又失赤。敏之即遽往厕，见赤坐于床，大怒敏之曰：方当礼谢，为尔所惊。浃日至闽，属寮有与赤游旧者，设燕饮次，又失赤。敏之疾于厕，见赤僵仆于地，气已绝矣。（出《独异志》）
韦浦
韦浦者，自寿州士曹赴选，至阌乡逆旅，方就食，忽有一人前拜曰：客归元昶，常力鞭辔之任，愿备门下厮养卒。浦视之，衣甚垢而神彩爽迈，因谓曰：尔何从而至？对曰：某早蒙冯六郎职在河中，岁月颇多，给事亦勤，甚见亲任。昨六郎绛州轩辕四郎同至此，求卞判官买腰带。某于其下丐茶酒直，遂有言语相及。六郎谓某有所欺，斥留于此。某佣贱，复鲜资用，非有符牒，不能越关禁。伏知二十二郎将西去，偿因而获归，为愿足矣。或不弃顽下，终赐鞭驱，小人之分，又何幸焉？浦许之。食毕，乃行十数里，承顺指顾，无不先意，浦极谓得人。俄而憩于茶肆，有扁乘数十适至，方解辕纵牛，龁草路边。归趋过牛群，以手批一牛足，牛即鸣痛不能前。主初不之见，遽将求医，归谓曰：吾常为兽医，为尔疗此牛。即於墙下捻碎少许土，傅牛脚上，因疾驱数十步，牛遂如故。众皆兴叹。其主乃赏（赏原作买，据明抄本改。）茶二斤，即进於浦曰：庸奴幸蒙见诺，思以薄伎所获，傚献芹者。浦益怜之。次於潼关，主人有稚儿戏於门下，乃见归以手挃其背，稚儿即惊闷绝，食顷不寤。主人曰：是状为中恶。疾呼二娘，久方至。二娘巫者也，至则以琵琶迎神，欠嚏良久，曰：三郎至矣。传语主人，此客鬼为崇，吾且录之矣。言其状与服色，真归也。又曰：若以兰汤浴之，此患除矣。如言而稚儿立愈。浦见归所为，已恶之。及巫者有说，呼则不至矣。明日又行，次赤水西。路旁忽见元昶，破弊紫衫，有若负而顾步甚重，曰：某不敢以为羞耻，便不见二十二郎。某客鬼也，昨日之事，不敢复言，已见责於华岳神君。巫者所云三郎，即金天也。某为此界，不果闲行，受笞至重。方见二十二郎，到京当得本处县令，无足忧也。他日亦此伫还车耳。浦云：尔前所说冯六郎等，岂皆人也？归曰：冯六郎名夷，即河伯，轩辕天子之爱子也。卞判官名和，即昔刖足者也。善别宝，地府以为荆山玉使判官，轩辕家奴客，小事不相容忍。遽令某失冯六郎意。今日迍踬，实此之由。浦曰：冯何得第六？曰：冯水官也，水成数六耳。故黄帝四子，轩辕四郎，即其最小者也。浦其年选授霍丘令，如其言。及赴官至此，虽无所覩，肸飨如有物焉。（出《河东记》）
郑驯
郑驯，贞元中进士擢第，调补门下典仪，第三十五。庄居在华阴县南五六里，为一县之胜。驯兄弟四人，曰駉，曰骥，曰騊。騊与驯，有科名时誉，县大夫泊邑客无不倾向之。驯与渭桥给纳（纳原作给，据明抄本改。）判官高叔让中外相厚，时往求丐。高为设鲙食，其夜，暴病霍乱而卒。时方暑，不及候其家人，即为具棺椁衾禭敛之，冥器奴马，无不精备。题冥器童背，一曰鹰儿，一曰鹘子。马有青色者，题云撒豆搃。十数日，柩归华阴别墅。时邑客李道古游虢川半月矣，未知训之死也。回至潼关西永丰仓路，忽逢驯自北来。车仆甚盛，李曰：别来旬日，行李何盛耶？色气忻然谓李曰：多荷渭桥老高所致。即呼二童鹰儿、鹘子参李大郎。戏谓曰：明时文士，乃蓄鹰鹘耶？驯又指所乘马曰：兼请看仆撒豆搃。李曰：仆颇有羡色如何？驯曰：但勤修令德，致之何难。乃相与并辔，至野狐泉，李欲留食，驯以马策过曰：去家咫尺，何必食为。有顷，到华阴岳庙东。驯揖李曰：自此迳路归矣。李曰：且相随至县，幸不回路。驯曰：仆离家半月，还要早归。固不肯过岳庙。须臾，李至县，问吏曰：令与诸官何在？曰：适往县南慰郑三十四郎矣。李曰：慰何事？吏曰：郑三十五郎，今月初向渭桥亡，神柩昨夜归庄耳。李冁然曰：我适与郑偕自潼关来。一县人吏皆曰不虚，李愕然，犹未之信，即策马疾驰，往郑庄。中路逢县吏崔频、县丞裴悬、主簿卢士琼、县尉庄儒，及其弟庄古、邑客韦纳、郭存中，并自郑庄回。立马叙言，李乃大惊，良久方能言，且忧身之及祸。后往来者。往往於京城中闹处相逢，行李仆马，不异李之所见，而不复有言。（出《河东集》）
魏朋
建州刺史魏朋，辞满后，客居南昌。素无诗思，后遇病，迷惑失心，如有人相引接，勿索笔抄诗言：孤愤临清江，每睹向日晚。松影摇长风，蟾光落岩甸。故乡千里余，亲戚罕相见。望望空云山，哀哀泪如霰。恨为泉台客，复此异乡县。愿言敦畴昔，忽以弃疵贱。诗意如其亡妻以赠朋也。后十余日，朋卒。（出《玄怪录》）
道政坊宅
道政里十字街东，贞元中，有小宅，怪异日见，人居者必大遭凶祸。时进士房次卿假西院住，累月无患，乃众夸之云：仆前程事，可以自得矣。咸谓此宅凶，於次卿无何有。李直方闻而答曰：是先辈凶於宅。人皆大笑。后为东平节度李师古买为进奏院。是时东平军（军原作君，据明抄本改。）每贺冬正常五六十人，鹰犬随之，武将军吏，烹炰屠宰，悉以为常。进士李章武初及第，亦负壮气，诘朝，访太史丞徐泽。遇早出，遂憩马於其院。此日东平军士悉归，忽见堂上有伛背衣黮绯老人，目且赤而有泪，临街曝阳。西轩有一衣暗黄裙白褡裆老母，荷担二笼，皆盛亡人碎骸及驴马等骨，又插六七枚人胁骨於其髻为钗，似欲移徙。老人呼曰：四娘子何为至此？老母应曰：高八丈万福。遽云：且辟八丈移去，近来此宅大蹀聒，求住不得也。章武知音亲说，此宅本凶。或云，章武因此玥粉黛（明抄本玥作而。黛作饰。）耳。（出《乾鐉子》）
郑琼罗
段文昌从弟某者，贞元末，自信安还洛，暮达瓜洲，宿於舟中。夜久弹琴，忽外有嗟叹声，止息即无。如此数四，乃缓轸还寝。梦一女年二十余，形悴衣败，前拜曰：妾姓郑名琼罗，本居丹徒。父母早亡，依於孀嫂。嫂不幸又没，遂来杨子寻姨。夜至逆旅，市吏子王惟举乘醉逼辱，妾知不免，因以领巾绞颈自杀。市吏子乃潜埋於鱼行西渠中。其夕，再见梦於杨子令石义，竟不为理。复见冤气於江，石尚谓非烟之祥，图而表奏。抱恨四十年，无人为雪。妾父母俱善琴，适听君琴声，奇弄翕响，不觉来此。寻至洛北河清县温谷，访内弟樊元则，少有异术。居数日，忽曰：兄安得一女鬼相随？请言遣之。乃张灯焚香作法，顷之，灯后窣窣有声，元则曰：是请纸笔也，好投纸笔于灯影中。少顷，满（满原作旅，据明抄本改。）纸疾落，灯前视之，书盈於幅。书若杂言七字，辞甚凄恨。元则遽令录之，言鬼书不久辄漫灭。及晓，纸上若煤污，无复字也。元刚复令具酒脯纸钱，乘昏焚於道。有风旋灰，直上数尺，及闻悲泣声。诗凡二百六十二字，率叙幽冤之意，语不甚晓，词故不载。其中二十八字曰：痛填心兮不能语，寸断肠兮诉何处？春生万物妾不生，更恨香魂不相遇。（出《酉阳杂俎》）


四方蛮夷无启民帝女子泽毛人轩辕国白民国欧丝輆沐国
泥杂国然丘卢扶国浮折国频斯吴明国女蛮国都播
骨利突厥吐蕃西北荒鹤民契丹沃沮僬侥
四方蛮夷
东方之人鼻大，窍通于目，筋力属焉；南方之人口大，窍通于耳；西方之人面大，窍通于鼻；北方之人，窍通于阴，短；中央之人，窍通于口。（出《酉阳杂俎》）
无启民
无启民居穴食土。其人死，埋之，其心不朽，百年化为人。录民膝不朽，埋之百二十年化为人。细民肝不朽，八年化为人。（出《酉阳杂俎》。明抄本作出《博物志》。文亦全同《博物志》。）
帝女子泽
帝女子泽性妒，有从婢散逐四山，无所依托。东偶狐狸，生子曰殃；南交猴，有子曰溪；北通玃猳，所育为伧。（出《酉阳杂俎》）
毛人
八荒之中，有毛人焉。长七八尺，皆如（ 如 原作 于 ，据明抄本改。）人形，身及头上皆有毛，如猕猴。毛长尺余，短牦甡。（上音生，下音管。）见人则眪（古陌反）目，（ 目 原作 自 ，据明抄本改。）开口吐舌，上唇覆面，下唇覆胸。憙（许记反）食人，舌鼻牵引共戏，不与即去。名曰髯公，俗曰髯丽，一名髯狎。小儿髯可畏也。
轩辕国
轩辕之国，在穷山之际，其不寿者八百岁。诸天之野，和鸾鸟舞。民食凤卵，饮甘露。（出《博物志》）
白民国
白民之国，有乘黄，状若狐，背上有角。乘之，寿三千年。（出《博物志》）
欧丝
欧丝之野，女子乃跪，据树欧丝。（出《博物志》）
輆沐国
越东有輆沐之国，（音善爱反）其长子生，则解而食之，谓之宜弟。父死，则负其母而弃之，言鬼妻，不可与共居。楚之南，炎人之国，其亲戚死，刳其肉而弃之，然后埋其骨，乃成孝子也。秦之西有义渠之国，其亲戚死，聚柴而焚之，薰其烟上，谓之登烟霞，然后成为孝。此上以为政，下以为俗，而未足为非也。见《墨子》。（出《博物志》）
泥杂国
成王即位三年，有泥杂（明抄本 杂 作 离 ）之国来朝。其人称自发其国，常从云里而行，闻雷震之击在下。或入潜穴，又闻波澜之声在上。或泛巨水，视日月，以知方面所向。计寒暑，以知年月。考以中国正朔，则序历相符。王接以外宾之礼也。（出《拾遗录》）
然丘
成王六年，然丘之国，献比翅鸟，雌雄各一，以玉为樊。其国使者，皆拳头奓鼻，衣云霞之布，如今霞布也。经历百余国，方至京师。越铁屼，泛沸海，有蛇州蜂岑。铁屼峭厉，车轮各金刚为辋，比至京师，皆讹说（明抄本 说 作 锐 ）几尽。沸海皆涌起，如剪鱼也鱼鳖皮骨，坚强如石，可以为铠。泛沸海之时，以铜薄舟底，龙蛇蛟不得近也。经蛇州度，则豹皮为屋，于屋内推车。经蜂岑，燃胡苏之木末，以此木烟能杀百虫。经途五十余年，乃至洛邑。成王封太山，禅社首。使发其国之时，人并童稚，乃至京师，鬓发皆白。及还至然丘，容貌还复壮。比翼鸟多力，状似鹄，衔（ 衔 原作 冲 ，据明抄本改。）南海之丹（ 丹 原作 舟 ，据明抄本改。）泥，巢昆岑之玄木，而至其中，遇圣则来翔集，以表周公辅圣之神力也。（出《王子年拾遗记》）
卢扶国
卢扶国，燕昭王时来朝。渡玉河万里，方至其国。国无恶（ 国无恶 三字原作 人并 ，据明抄本改。）禽兽，水不扬波，风不折枝。人皆寿三百岁，结草为衣，是谓之卉服。至死不老，咸和孝让。寿登百岁已上，拜敬如至亲之礼。葬于野外，以香木灵草，翳掩于尸。闾里吊送，号泣之声，动于林谷。溪原为之止流，春木为之改色。居丧，水浆不入口，至死者骨为埃尘，然后乃食。昔大禹随山导川，乃表（ 表 字原空缺，据明抄本补。）其地为无老纯孝之国。（出《王子年拾遗记》）
浮折国
元封元年，浮折岁贡兰金之泥。此金汤渊，盛夏之时，水常沸涌，有若汤火，飞鸟不能过。国人行者，常见水边有人，冶此金为器。混若泥，如紫磨之色，百铸，其色变白，有光如银，名曰银烛。常以为泥，封诸函匣及诸宫门，鬼魅不敢干。当汉世，上将出征，及使绝国，多以泥为印封。卫青、张骞、苏武、傅介子之使，皆受金泥之玺封也。帝崩后乃绝。（出《玉子年拾遗记》）
频斯
魏帝为陈留王之岁，有频斯国人来朝，以五色玉为衣，如今之铠。不食中国滋味，自有金壶，中有神浆，凝如脂，尝一滴则寿千年。其国有大风木为林，高六七十里，善算者以里计之，雷电常出树之半。其枝交阴上蔽，不见日月之光。其下平净扫洒，雨雾不能入焉。树东有大石室，可容万人坐。壁上刻有三皇之像，天皇十二头，地皇十一头，人皇九头，皆龙身。亦有膏烛之处。缉石为床，床上有膝痕二三寸，床前有竹简长二寸，如大篆之文，皆言开辟已来事，人莫能识。言是伏羲画卦之时有此书，或言苍颉造书之处。旁有丹石井，非人工所凿，下及漏泉，水常沸涌。诸仙欲饮之时，以长绠引汲。频斯国民皆多力发，（ 发 原作 拳头 ，据明抄本改。）不食五谷，月中无影，食桂浆。其人发，引之则长，置则自缩如螺。续此人发以为绳，以及丹井，方冬得升合之水。水中有白蛙，两翅，常去来井上，征者食之。至周王子晋临井而窥，有青雀吐杓，以授子晋，取而饮之，乃有云起雪飞。子晋以衣袖撝雪，则云霁雪止。白蛙化为白雁，入云摇摇遂灭。此则频斯人所记，盖其人年不可测也。使图其山川地势瑰异之属，以示张华。华云： 此神异之国，难可验信。 使车马珍服，送之出关。（出《拾遗录》）
吴明国
贞元八年，吴明国贡常燃鼎鸾蜂蛮。云，其国去东海数万里，经揖娄沃沮等国。其土宜五谷，多珍玉，礼乐仁义，无剽劫，人寿二百岁。俗尚神仙术，一岁之内，乘云驾鹤者，往往有之。常望黄气如车盖，知中国土德王，遂愿贡奉。常燃鼎，量容三斗，光洁似玉，其色紫，每修饮馔，不炽火而俄顷自熟，香洁异于常等。久而食之，令人返老为少，百疾不生也。鸾蜂蜜，云其蜂之声，有如鸾凤，而身被五彩。大者可重十余斤，为窠于深岩峻岭间，大者占地二三亩。国人采其蜜，不逾三二合，如过度，即有风雷之异。若螫人生疮，以石上菖蒲根傅之，即愈。其色碧，贮之于白玉碗，表里莹彻，如碧琉璃。久食令人长寿，颜如童子，发白者应时而黑。逮及沉疴眇跛，无不疗焉。（出《杜阳杂编》）
女蛮国
大中初，女蛮国贡双龙犀，有二龙，鳞鬣爪角悉备。明霞锦，云（明抄本 云 作 云 ）炼水香麻以为色，光浑映耀，芬馥著人，五色相间，而美于中华锦。其国人危髻金冠，缨（ 缨 原作 头 ，据明抄本改。）络被体，故谓之菩萨蛮。当时倡优，遂制《菩萨蛮》曲，文士亦往往声其词。更女王国贡龙油绫鱼油锦，文采多异，入水不濡，云有龙油鱼油也。优者更作《女王国》曲，音调宛畅，传于乐部矣。（出《杜阳杂编》）
都播
都播国，铁勒之别种也，分为三部，自相统摄。其俗结草为庐，无牛羊，不知耕稼。多百合，取以为粮。衣貂鹿之皮，贫者亦缉鸟羽为服。国无刑罚，偷盗者倍征其赃。（出《神异录》）
骨利
骨利国居回纥北方，瀚海之北。胜兵四千。地出名马。昼长夜短，天色正曛，煮一羊胛才熟，东方已曙，盖近日入之所也。（出《神异录》）
突厥
突厥事祆神，无祠庙，刻毡为形，盛于毛袋，行动之处，以脂苏涂，或系之竿上，四时祀之。坚昆部落，非狼种。其先所生之窟，在曲漫山北，自谓上代有神，与牸牛交于此窟。其人发黄目绿，赤髭髯。其髭髯俱黑者，汉将李陵及兵众之后也。西屠，俗染齿令黑。（出《酉阳杂俎》）
又突厥之先曰射摩。舍利海有（ 有 原作 神 ，据明抄本改。）神，在阿史得蜜西。射摩有神异，海神女每日暮，以白鹿迎射摩入海，至明送出，经数十年。后部落将大猎，至夜中，海神谓射摩曰： 明日猎时，尔上代所生之窟，当有金角白鹿出。尔若射中此鹿，毕形与吾来往；或射不中，即缘绝矣。 至明入围，果所生窟中，有白鹿金角起。射摩遣其左右固其围，将跳出围，遂杀之。射摩怒，遂手斩阿唲首领，仍誓之曰： 自此之后，须以（ 以 字原缺，据明抄本补。）人祭天。（明抄本 天 作 纛 。）常取阿唲。 （明抄本 常取阿唲 四字作 如阿唲例。 ）即取部落子孙斩之以祭也。至今突厥以人祭纛，（ 纛 字原缺，据明抄本补。）部落用之。射摩既斩阿唲，至暮还。海神女执射摩曰： 尔手斩人，血气腥秽，因缘绝矣！ （出《酉阳杂俎》）
吐蕃
唐贞元中，王师大破吐蕃于青海。临阵，杀吐蕃大兵马使乞藏遮，遮及诸者。（明抄本 及 作 乃 ， 者 作 酋 。）或云，是尚结赞男女。吐蕃乃收尸归营。（ 营 字原空缺，据明抄本补。）有百余人，行哭随尸，威仪绝异。使一人立尸旁代语，使一人问， 疮痛乎？ 代语者曰： 痛。 即膏药涂之。又问曰： 食乎？ 代者曰： 食。 即为具食。又问曰： 衣乎？ 代者曰： 衣。 即命裘衣之。又问： 归乎？ 代者曰： 归。 即具舆马，载尸而去。译语者传也。若此异礼，必其国之贵臣也。（出《咸通录》。明抄本作出《咸通甸围录》。）
西北荒
西北荒中，有玉馈之酒，酒泉注焉。广一丈，深三丈，酒美如肉，清澄如镜。有玉樽玉笾，取一樽，复生焉，与天同休，无干时。石边有脯焉，味如獐脯。饮此酒，人不生死。此井间人，与天同生，虽男女不夫妇，故言不生死。（出《神异记》）
鹤民
西北海戌亥之地，（ 地 字原缺，据陈校本补。）有鹤民国。人长三寸，日行千里，而步疾如飞，每为海鹤所吞。其人亦有君子小人。如君子，性能机巧，每为鹤患。常刻木（ 木 原作 吐 ，据明抄本改。）为己状，或数百，聚于荒野水际，以为小人，吞之而有患。凡百千度，后见真者过去，亦不能食。人多在山涧溪岸之旁，穿穴为国，或三十步五十步为一国，如此不啻千万。春夏则食路草实，秋冬食草根，值暑则裸形，遇寒则编细草为衣。亦解服气。（出《穷神秘苑》）
又一说，四海之外，有鹄国焉。男女皆长七寸，为人自然有礼，好经谕跪拜。其人皆寿三百岁，行千里，百物不敢犯之。虽畏海鹤，陈章与齐桓公言，鹄遇吞之，亦寿三百岁。此人鹄中不死，而鹄亦一举千里。陈章与齐桓公所言小人也。（出《神异录》）
契丹
卢文进，幽州人也，至南，封范阳王。尝云，陷契丹中，屡又绝塞射猎，以给军食。正昼方猎，忽天色晦黑，众星粲然。众皆惧，捕得蕃人问之。至所谓笡却日也，此地以为常，寻当复矣。顷之乃明，日犹午也。又云，常于无定河，见人胸（ 胸 原作 脑 ，据明抄本改）骨一条，大如柱，长可七尺云。（出《稽神录》）
沃沮
毋丘俭遣王倾追高丽王官，（明抄本无 官 字，按《博物志》 官 作 宫 ）尽沃沮东东界。问其耆老，海东有人不。耆老言。国人尝乘船捕鱼，遭风，见吹数十日，东得一岛。上有人，言语不相晓。其俗尝以七月，取童女沉海。又言有一国，亦在海中，纯女无男。
又说，得一布衣，从海中浮出，其身如中人衣，其两袖长二丈。（ 丈 原作 尺 ，据明抄本改。）又得一破船，随浪出，在海岸边。有一人，项中复有面，生得（ 得 原作 的 ，据明抄本改。）之，与语不相通，不食而死。其地皆在沃沮东大海中。（出《博物志》）
僬侥
李章武有人腊三寸余，头髀肋成就，眉目分明，言是僬侥国人。（出《酉阳杂俎》）


羊月氐稍割西域大羊宾青羊齐讼者梁文顾霈潘果李审言杨氏
陈正观安甲
豕燕相杜愿都末刘胡耿伏生李校尉汤应安阳书生吴郡士人
晋州屠儿元佶崔日用李汾徐州军人
月氐稍割
月氐有羊大尾，稍割以供宾，亦稍自补复。有大秦国，北有羊子，生于土中。秦人候其欲萌，为垣以绕之。其脐连地，不可以刀截，击鼓惊之而绝。因跳鸣食草，以一二百口为群。（出《异物志》）
西域大羊
僧玄奘至西域，大雪山高岭上有一村，养羊大如驴。（出《酉阳杂俎》）
宾青羊
□宾国出野青羊，尾如翠色，土人食之。（出《酉阳杂俎》）
齐讼者齐庄公时，有里徵者，讼三年而狱不决。公乃使二人具一羊，证于社。二子将羊而刺之，洒其血，羊起触二子，殪于盟所。（出《独异志》）
梁文
汉齐人梁文好道，其家有神祠，建室三四间，座上施皂帐，常在其中。积十数年，后因祀事，帐中忽有人语，自呼高山君。大能饮食，治病有验，文奉事甚肃。积数年，得进其帐中。神醉，文乃乞得奉见颜色。谓文曰： 授手来。 文纳手，得持其颐，髯须甚长。文渐绕手，卒然引之，而闻作杀羊声。座中惊起，助文引之，乃袁公路家羊也。失之七八年，不知所在，杀之乃绝。（出《搜神记》）
顾霈
顾霈者，吴之豪士也，曾送客于升平亭。时有沙门流俗者在座中，主人欲杀一羊，羊绝绳，因走来投此道人，穿头向袈裟下。主人命将去杀之，即行炙。先割以啖道人，道人食下，觉炙走行皮中，痛毒不可忍。呼医来针之，以数针贯焉，炙犹动摇。乃破肉视之，故是一脔肉耳。道人于此得疾，作羊鸣，吐沫，还寺少时而卒。（出《搜神记》）
潘果
唐京师人姓潘名果，年未弱冠，以武德时，任都水小吏。归家，与少年数人出田游戏。过于冢间，见一羊为牧人所遗，独立食草。果因与少年捉之，将以归家。其羊中路鸣唤，果惧主闻，乃拔却羊舌，于夜杀食之。后经一年，果舌渐缩尽。陈牒解吏，富平县令郑余庆疑其虚诈，令开口验之，乃见全无舌，根本才如豆许不尽。官人问之因由。果取纸，书以答之。元状官之时弹指，教令为羊追福，写《法华经》。果发心信教，斋戒不绝，为羊修福。后经一年，舌渐得生，平复如故。又请官陈牒，县官用为里正。余庆至贞观十八年，为监察御吏，自向说尔。（出《法苑珠林》）
李审言
万寿年中，长安百姓李审言忽得病如狂，须与羊同食。家人无以止，求医不效。后忽西走，近将百里，路傍遇群羊，遽走入其内。逐之者方至，审言已作为一大羊，于众中不能辨认。及家人齐至，泣而择之。其一大羊，乃自语曰： 将我归，慎勿杀我。我为羊快乐，人何以比？ 遂将归饲养，以终天年。（出《潇湘录》）
杨氏
长安杨氏宅恒有青衣妇人，不知其所由来。每上堂，直诣诸女曰： 天使吾与若女友。 悉惊畏而避之，不可，则言词不逊。所为甚鄙，或裸体而行，左右掩目。因出外间，与男子调戏，猛而交秽。擒捕终不可得。一日，悉取诸女囊中襟衣，暴置庭前，女不胜其忿，极口骂之。遂大肆丑言，发其内事，纤毫必尽。如此十余日。呼神巫，以符禁逐之，巫去辄来，悉莫能止。乃徙家避之。会杨氏所亲，自远而至，具为说之。此人素有胆，使独止其宅，夜张灯自卧，妇人果来。伪自留之寝宿，潜起匿其所曳履。求之不得，狼狈而去。取履视之，则羊蹄也。以计寻之，至宅东寺中，见长生青羊，而双蹄无甲，行甚艰蹶。赎而杀之，其怪遂绝。（出《广异记》）
陈正观
颍川陈正观斫割羊头极妙。天宝中，有人诣正观，正观为致饮馔。方割羊头，初下刀子，刺其熟脑，正观暂乃洗手，头作羊鸣数声。正观便尔心悸，数日而死。（出《广异记》）
安甲
州有民姓安者，世为屠业。家有牝羊并羔。一日，欲刲其母，缚上架之次，其羔忽向安生面前，双跪前膝，两目涕零，安生亦惊异之。良久，遂致刀于地去。唤一童稚共事刲宰，而回遽失刀，乃为羔子衔之，致墙根下，而卧其上。安生俱疑为邻人所窃，又惧诣市过时，且无他刀，极挥霍。忽转身跃起羔儿，见刀在羔之腹下。安生遂顿悟，解下母羊并羔，并送寺内乞长生。自身寻舍妻孥，投寺内竺大师为僧，名守思。（出《玉堂闲话》）
豕
燕相
朔人有献大豕于燕相，令膳夫烹之。豕既死，见梦于燕相曰： 造化劳我以豕形，食我以人秽。伏君之灵得化，今始得为鲁之津伯也。 （出《符子》）
杜愿
晋杜愿字永平，梓潼涪人也，家甚富。有一男名天保，愿爱念，年十岁，泰元三年，暴病死。后数月，猪生五子，一子最肥。后官长新到，愿将以作礼，就捉杀之。有比丘忽至愿前，谓曰： 此豚是君儿也，如何百余日中而相忘乎？ 言竟，忽然不见。愿寻视，见在云中，腾空而去。云气充布，弥日乃歇。（出《法苑珠林》）
都末
莎车王杀于阗王，于阗大人都末出见野豕，欲搏之，乃人语曰： 无杀我，为汝杀莎车。 都末异之，即与兄弟共杀莎车王。（出《张王番汉记》）
刘胡
后魏植货里，有太常民刘胡兄弟四人以屠为业，永安年中，胡杀猪，猪忽唱乞命，声及四邻。邻人谓胡兄弟相斗，来观之，乃猪也。胡即舍宅为归觉寺，合家入道焉。（出《伽蓝记》）
耿伏生
隋冀州临黄县东有耿伏生者，其家薄有资产。隋大业十一年，伏生母张氏避父将绢两疋与女。数岁后，母亡，变作母猪，生在其家，复产二豚。伏生并已食尽，遂更不产。伏生即召屠儿出卖，未取之间，有一客僧从生乞食，即于生家少憩。僧将一童子入猪圈中游戏。猪与之言： 我是伏生母，为往日避生父眼，取绢两疋与女，我坐此罪，变作母猪。生得两儿，被生食尽。还债既毕，更无所负。欲召屠儿卖我，请为报之。 童子具陈向师，师时怒曰： 汝甚颠狂，猪那解作此语。 遂即寝眠。又经一日，猪见童子。又云： 屠儿即来，何因不报？ 童子重白师，师又不许。少顷，屠儿即来取猪。猪逾圈走出，而向僧前床下。屠儿逐至僧房。僧曰： 猪投我来，今为赎取。 遂出钱三百文赎猪。后乃窃语伏生曰： 家中曾失绢否？ 生报僧云： 父存之日，曾失绢两疋。 又问娣姒几人？生云： 唯有一弟，嫁与县北公乘家。 僧即具陈童子所说。伏生闻之，悲泣不能自己。更别加心供养猪母。凡经数日，猪忽自死。托梦其女云： 还债既毕，得生善处。 兼劝其女，更修功德。（出《法苑珠林》）
李校尉
唐龙朔元年，怀州有人至潞州市猪至怀州卖。有一特猪，潞州三百钱买。将至怀州，卖与屠家，得六百钱。至冬十一月，潞州有人姓李，任校尉，至怀州上番，因向市欲买肉食。见此特猪，已缚四足在店前，将欲杀之。见此校尉，语云： 汝是我女儿，我是汝外婆。本为汝家贫，汝母数索，不可供足，我大儿不许。我怜汝母子，私避儿与五斗米。我今作猪，偿其盗债，汝何不救我？ 校尉问此屠儿赎猪。屠儿初不之信。余人不解此猪语，唯校尉得解。屠儿语云： 审若是汝外婆，我解放之。汝对我更请共话。 屠儿为解放已，校尉更请猪语云： 某今上番一月，未得将婆还舍，未知何处安置婆？ 猪即语校尉云： 我今已隔，并受此恶形。纵汝下番，亦不须将我还。汝母见在，汝复为校尉，家乡眷属见我此形，决定不喜，恐损辱汝家门。某寺有长生猪羊，汝安置我此寺。 校尉复语猪言： 婆若有验，自预向寺。 猪闻此语，遂即自向寺。寺僧初不肯受。校尉具为寺僧说此灵验。合寺僧闻，并怀怜愍，为造舍居处安置，校尉复留小毡令卧。寺僧道俗竞施饮食。后寺僧并解猪语。下番，辞向本州，报母此事。母后自来看猪，母子相见，一时泣泪。猪至麟德元年，犹闻平安。（出《法苑珠林》）
汤应
吴时，庐陵县亭重屋中，每有鬼物，宿者辄死。自后使人，莫敢入亭止宿。丹阳人汤应者，大有胆武，使至庐陵，遂入亭宿焉。吏启不可，应不听。悉屏从者还外，唯持一大刀独处亭中。至三更竟，忽闻有扣阁者。应遥问是谁，答云： 部郡相问。 应使进，致词而去。顷复有扣阁者云： 府相闻。 应复使君进焉，了无疑也。旋又有扣阁者云： 部郡府君相诣。 应方疑是鬼物，因持刀迎之。见二人皆盛服，齐进坐之。称府君者，便与应谈，而部郡者忽起。应乃回顾，因以刀砍之。府君者即下座走焉。追至亭后墙下，及之，砍几刀焉，应乃还卧。达曙，方将人寻之，见有血迹，皆得之。称府君者，是一老狶，部郡者是一老狸，自此其妖遂绝。（出《搜神记》）
安阳书生
安阳城南有一亭不可宿，宿辄杀人，书生乃过宿之。亭民曰： 此不可宿，前后宿此，未有活者。 书生曰： 无苦也，吾自住此。 遂住廨舍。乃端坐诵书，良久乃休。夜半后，有一人著皂衣，来往户外，呼亭主。亭主应曰： 诺。  亭中有人耶？ 答曰： 向有书生在此读书，适休，未似寝。 乃喑嗟而去。既而又有冠赤帻者，来呼亭主，问答如前，既去寂然。书生知无来者，即起诣问处，效呼亭主，亭主亦应诺，复云： 亭中有人耶？ 亭主答如前。乃问： 向者黑衣来谁？ 曰： 北舍母猪也。 又曰： 冠赤帻来者谁？ 曰： 西邻老雄鸡也。  汝复谁也？  我是老蝎也。 于是书生密便诵书至明，不敢寐。天晓，亭民来视，惊曰： 君何独得活？ 书生曰： 促索剑来，吾与乡取魅。 乃握剑至昨夜应处，果得老蝎，大如鼙，毒长数尺，西家得老雄鸡，北舍得老母猪。凡杀三物，亭中遂安静也。（出《搜神记》）
吴郡士人
晋有一士人姓王，家在吴郡，还至曲阿，日暮，引船上，当大埭。见塘上有一女子，年十七八，便呼之留宿。至晓，解金铃系其臂，使人送至家，都无女人，因过猪栏中，见母猪臂有金铃也。（出《搜神记》）
晋州屠儿
唐显庆三年，徐玉为晋州刺史，有屠儿在市东巷，杀一猪命断，汤燖皮毛并落，死经半日。会杀余猪，未及开解。至晓，以刀破腹，长划腹下一刀。刀犹未入腹，其猪忽起走出门，直入市西，至一贾者店内床下而卧，市人竞往看之。屠儿执刀走逐。看者问其所由，屠儿答云： 我一生已来杀猪，未常闻见此事。 犹欲将去，看者数百人，皆嗔责屠儿，竞出钱赎猪。诸人共为造舍安置，猪身毛皮始得生。咽下及腹下疮处差已，作大肉块，粗如臂许。出入来去，不污其室，性洁不同余猪，至四十五年方卒。（出《法苑珠林》）
元佶
唐长安中，豫州人元佶居汝阳县，养一牝猪，经十余年，一朝失之，乃向汝阳，变为妇人，年二十二三许，甚有资质，造一大家门云： 新妇不知所适，闻此须人养蚕，故来求作。 主人悦之，遂延与女同居。其妇人甚能梳妆结束，得钱辄沽酒，并买脂粉而已。后与少年饮过，因入林醉卧，复是牝猪形耳，两颊犹有脂泽在焉。（出《广古今五行记》）
崔日用
开元中，崔日用为汝州刺史，宅旧凶，世无居者。日用既至，修理洒扫，处之不疑。其夕，日用堂中明烛独坐，半夜后，有乌衣数十人自门入至，坐阶下，或有跛者眇者，日用问： 君辈悉为何鬼，来此恐人？ 其跛者自陈云： 某等罪业，悉为猪身，为所放散在诸寺，号长生猪。然素不乐此生，受诸秽恶，求死不得。恒欲于人申说，人见悉皆恐惧，今属相公为郡，相投转此身耳。 日用谓之曰： 审若是，殊不为难。 俱拜谢而去。翌日，寮佐来见日用，莫不惊其无恙也。衙毕，使奴取诸寺长生猪，既至，或跛或眇，不殊前见也，叹异久之，令司法为作名，乃杀而卖其肉，为造经像，收骨葬之。他日又来谢恩，皆作少年状，云： 不遇相公，犹十年处于秽恶。无以上报，今有宝剑一双，各值千金，可以除辟不祥，消弥凶厉也。 置剑床前，再拜而去。日用问： 我当何官？ 答云： 两日内为太原尹。 更问： 得宰相否？ 默而不对。（出《广异记》）
李汾
李汾秀才者，越州上虞人也。性好幽寂，常居四明山。山下有张老庄，其家富，多养豕。天宝末，中秋之夕，汾步月于庭，抚琴自适，忽闻户外有叹美之声，问之曰： 谁人夜久至此山院？请闻命矣。 俄有女子笑曰： 冀观长卿之妙耳! 汾启户视之，乃人间之极色也。唯觉其口有黑色。汾问曰： 子得非神仙乎？ 女曰： 非也，妾乃山下张家女也，夕来以父母暂过东村，窃至于此。私面君子，幸无责也。 汾忻然曰： 娘子既能降顾，聊可从容。 女乃升阶展叙，言笑谈谑，汾莫能及。夜阑就寝，备尽绻缱，俄尔晨鸡报曙，女起告辞。汾意惜别，乃潜取女青毡履一只，藏衣笥中。时汾欹枕假寐，女乃抚汾悲泣，求索其履，曰： 愿无留此，今夕再至。脱君留之，妾身必死谢于君子。 汾不允，女号泣而去。汾觉，视床前鲜血点点出户。汾异之，乃开笥，视青毡履，则一猪蹄壳耳。汾惶骇，寻血至山前张氏溷中，见一牝豕，后足刓一壳。豕视汾，瞋目咆哮，如有怒色。汾以事白张叟，叟即杀之。汾乃弃山院，别游他邑。（出《集异记》）
徐州军人
后唐长兴中，徐州军营将烹一牝豕。翌日，将宰之。是夕，豕见梦于主曰： 尔勿杀我，我之胎非豕也。尔能志之，俾尔丰渥。 比明，忘而宰之，腹内果怀一小白象，裁可五寸，形质已具，双牙灿然。主方悟，无及矣，营中汹汹咸知之。闻于都校，以纸缄之，闻于节度使李敬周。时人咸不测之，亦竟无他。（出《玉堂闲话》）